title: খুর্নক দুর্গ

text: খুর্নক দুর্গ তিব্বতের পশ্চিম ভাগে অবস্থিত একটি ধ্বংসপ্রাপ্ত দুর্গ ।


title: খুর্নক দুর্গ

text: খুর্নক দুর্গ তিব্বতের পশ্চিম ভাগে প্যাঙ্গং হ্রদের উত্তর তীরে স্থানাঙ্কে অবস্থিত একটি ধ্বংসপ্রাপ্ত দুর্গ । এই দুর্গটি সমুদ্রপৃষ্ঠ থেকে ৪২৫৭ মিটার ওপরে অবস্থিত।


title: খুর্নক দুর্গ

text: খুর্নক দুর্গ বিতর্কিত আকসাই চিন অঞ্চলে অবস্থিত। ১৯৫২ খ্রিষ্টাব্দ থেকে এই দুর্গটি চীনের অধিকারে থাকলেও এই অঞ্চলের ওপর ভারত অধিকারের দাবী করে।


title: কোংকা গিরিবর্ত্ম

text: কোংকা গিরিবর্ত্ম বা কোংকা লা হিমালয়ের চাং চেন্মো পর্বতশ্রেণীতে অবস্থিত একটি গিরিবর্ত্ম।


title: কোংকা গিরিবর্ত্ম

text: কোংকা গিরিবর্ত্ম হিমালয়ের চাং চেন্মো পর্বতশ্রেণীতে স্থানাঙ্কে সমুদ্রপৃষ্ঠ থেকে উচ্চতায় অবস্থিত।


title: কোংকা গিরিবর্ত্ম

text: কোংকা গিরিবর্ত্ম প্রকৃত নিয়ন্ত্রণ রেখার ওপরে অবস্থিত। চীন এই গিরিবর্ত্মকে ভারতের সাথে তাঁদের সীমান্ত বলে দাবী করলেও ভারত এই গিরিবর্ত্মের পূর্বদিকে অবস্থিত লানাক গিরিবর্ত্মকে ভারত-চীন সীমান্ত হিসেবে মনে করে।


title: কোংকা গিরিবর্ত্ম

text: ১৯৫৯ খ্রিষ্টাব্দের ২০শে অক্টোবর সেন্ট্রাল রিজার্ভ পোলিস ফোর্সের এক জওয়ান ও এক স্থানীয়কে কোংকা গিরিবর্ত্মে ছাউনি বানাতে পাঠানো হলে একদিন পরেও তাঁদের কোন খবর পাওয়া যায় না। তাই পরের দিন ২১শে অক্টোবর তাঁদের খোঁজে করম সিংয়ের নেতৃত্বে কুড়ি জন সেন্ট্রাল রিজার্ভ পোলিস ফোর্সের জওয়ান কোংকা গিরিবর্ত্মের উদ্দেশ্যে রওনা হন। গিরিবর্ত্মের দুই কিলোমিটার পশ্চিমে চাং চেন্মো নদীর তীরে চীনের সৈন্যরা তাঁদের ওপর আক্রমণ করলে নয়জন ভারতীয় ও একজন চীনা গুলিযুদ্ধে মারা যান। বাকি বারো জন ভারতীয় জওয়ানদের ধরে নিয়ে যাওয়া হয়। এই ঘটনায় ভারত সরকার তীব্র প্রতিবাদ জানালে চীন ১৯৫৯ খ্রিষ্টাব্দের ১৪ই নভেম্বর বন্দীদের মুক্তি দেয় এবং মৃতদেহগুলিকে সমর্পণ করে।


title: ভারতের সাধারণ নির্বাচন, ১৯২০

text: ১৯২০ সালে ব্রিটিশ ভারতে ইম্পেরিয়াল লেজিসলেটিভ কাউন্সিল ও প্রাদেশিক কাউন্সিলের সদস্য মনোনীত করার জন্য সাধারণ নির্বাচন অনুষ্ঠিত হয়েছিল। এটি ছিল ব্রিটিশ ভারত তথা ভারতীয় উপমহাদেশের ইতিহাসে সর্বপ্রথম নির্বাচন।


title: ভারতের সাধারণ নির্বাচন, ১৯২০

text: নতুন সেন্ট্রাল লেজিসলেটিভ এসেম্বলি যা ছিল ইম্পেরিয়াল লেজিসলেটিভ কাউন্সিলের নিম্ন কক্ষ, দিল্লি ভিত্তিক এ এসেম্বলির ১০৪টি নির্বাচনী আসন ছিল যার মধ্যে ৬৬টি আসনে প্রতিযোগিতা করা যেত এবং আটটি আসনে ইউরোপীয়ানরা চেম্বার অফ কমার্স দ্বারা নির্বাচিত হত। উচ্চকক্ষে অর্থাৎ স্টেট কাউন্সিলে ৩৪টি আসনের মধ্যে ২৪টিতে প্রতিযোগীতা করতে হত বাকী দশটি আসনের মধ্যে পাঁচটি মুসলমানদের, তিনটি ইউরোপীয়ানদের, একটি শিখদের ও অপরটি ইউনাইটেড প্রভিন্সেসের জন্য সংরক্ষিত ছিল। কোনাট ও স্টেথার্নের ডিউক ৯ই ফেব্রুয়ারি ১৯২১ সালে সংসদ উদ্বোধন করেন।


title: ভারতের সাধারণ নির্বাচন, ১৯২০

text: জাতীয় নির্বাচনের পাশাপাশি প্রাদেশিক অ্যাসেম্বলির ৬৩৭ টি আসনের মধ্যে নির্বাচন ছিলো। তার মধ্যে ৪৪০টিতে প্রতিযোগীতা করতে হত এবং ১৮৮টি আসনে একক প্রার্থী বাধাহীনভাবে নির্বাচিত হতেন। মহাত্মা গান্ধী নির্বাচন বয়কট করার ডাক দেওয়া স্বত্বেও মাত্র ৬টিতে কোন প্রার্থী ছিল না। প্রাদেশিক এসেম্বলির মধ্যে ৩৮টি আসন সাদা চামড়ার লোকদের জন্য সংরক্ষিত ছিল।


title: ভারতের সাধারণ নির্বাচন, ১৯২৩

text: ১৯২৩ সালে সাধারণ নির্বাচন কেন্দ্রীয় বিধানসভা পরিষদ ও প্রাদেশিক পরিষদ উভয়ের জন্য ব্রিটিশ ভারতের মধ্যে অনুষ্ঠিত হয়। সেন্ট্রাল লেজিসলেটিভ এসেম্বলির ১৪৫টি আসন ছিল যার মধ্যে ১০৫টি জনসাধারণের দ্বারা নির্বাচিত হয়েছিল। ১লা জানুয়ারি, ১৯২৪ পর্যন্ত যে সকল আসন শুন্য ছিল।


title: দ্রাং-দ্রুং হিমবাহ

text: দ্রাং-দ্রুং হিমবাহ ভারতের জম্মু ও কাশ্মীর রাজ্যের দ্বিতীয় বৃহত্তম পার্বত্য হিমবাহ।


title: দ্রাং-দ্রুং হিমবাহ

text: দ্রাং-দ্রুং হিমবাহ ভারতের জম্মু ও কাশ্মীর রাজ্যের কার্গিল জেলায় পেনসি গিরিবর্ত্মের নিকটে জাংস্কার পর্বতশ্রেণীতে অবস্থিত। হিমবাহটি দীর্ঘ ও সমুদ্রপৃষ্ঠ থেকে উঁচুতে অবস্থিত।


title: দ্রাং-দ্রুং হিমবাহ

text: দ্রাং-দ্রুং হিমবাহ জম্মু ও কাশ্মীর রাজ্যের দ্বিতীয় বৃহত্তম পার্বত্য হিমবাহ। এই রাজ্যে আকৃতিতে কারাকোরাম পর্বতশ্রেণীর সিয়াচেন হিমবাহের পরেই এর স্থান। এই হিমবাহ থেকে জাংস্কার নদীর উপনদী ডোডা নদীর উৎপত্তি হয়েছে। এই হিমবাহ থেকে উচ্চ ডোডা পর্বত উঠেছে।


title: দ্রাং-দ্রুং হিমবাহ

text: এই হিমবাহে যেতে গেলে শ্রীনগর থেকে ১ডি নং জাতীয় সড়ক ধরে কার্গিল শহরে এসে সেখান থেকে কার্গিল-জাংস্কার সড়ক ধরে সুরু নদীর গর্জ উপত্যকা বরাবর গিয়ে পেনসি গিরিবর্ত্মে উপস্থিত হতে হয়।


title: ডোডা নদী

text: ডোডা নদী বা স্টোড নদী ভারতের জম্মু ও কাশ্মীর রাজ্যে অবস্থিত একটি নদী।


title: ডোডা নদী

text: ডোডা নদী পেনসি গিরিবর্ত্মের নিকটে জাংস্কার পর্বতশ্রেণীতে অবস্থিত দ্রাং-দ্রুং হিমবাহ থেকে উৎপত্তি লাভ করেছে। এই হিমবাহ থেকে উৎপত্তি লাভ করে ডোডা নদী দক্ষিণ পশ্চিম দিকে কার্গিল-জাংস্কার সড়কের সমান্তরালে আকশু, আব্রান, কুশোল ও ফে শহরের মধ্যে দিয়ে বয়ে গেছে। পাদুমে পৌঁছে নদীটি সারাপ নদীর সাথে মিশে সিন্ধু নদের উপনদী জাংস্কার নদী তৈরী করেছে।


title: ডোডা নদী

text: ডোডা বা স্টোড নদী দ্বারা সৃষ্ট উপত্যকা স্টোড নদী উপত্যকা নামে পরিচিত। এই উপত্যকায় ডোডা নদীর জল ব্যবহার করে গম, বার্লি, মটর চাষ করা হয়ে থাকে। শীতকালে পেনসি গিরিবর্ত্ম এলাকায় প্রচন্ড তুষারপাতের ফলে ডোডা নদীর জল জমে যায় এবং স্টোড নদী উপত্যকা রাজ্যের অন্য অংশ থেকে বিচ্ছিন্ন হয়ে পড়ে।


title: সারাপ নদী

text: সারাপ নদী () ভারতের জম্মু ও কাশ্মীর রাজ্যে অবস্থিত একটি নদী।


title: সারাপ নদী

text: সারাপ নদী জম্মু ও কাশ্মীর এবং হিমাচল প্রদেশের সীমান্তে অবস্থিত পাঙ্কপো গিরিবর্ত্মের হিমবাহ থেকে উৎপত্তি লাভ করেছে। এর পর নদীটি দক্ষিণ পশ্চিম দিকে প্রবাহিত হয়ে সার্চু পৌঁছে লিংটি, ইউনান ও সার্চু এই তিন নদীর সাথে মিলিত হয়। পুর্ণে গ্রামের কাছে এই নদী সিঙ্গো গিরিবর্ত্ম থেকে উৎপন্ন কারগ্যাগ নদীর সাথে মিলিত হয়। এরপর নদীটি মোনে, টিচিপ, জাম্যাং লাং, ডর্জং, চিয়া প্রভৃতি শহরে ওপর দিয়ে প্রবাহিত হয়ে পাদুমে পৌঁছে নদীটি ডোডা নদীর সাথে মিশে সিন্ধু নদের উপনদী জাংস্কার নদী তৈরী করেছে।


title: সারাপ নদী

text: সারাপ নদীর জল দক্ষিণ ভাগের উপত্যকায় ব্যবহার করে গম, বার্লি, মটর চাষ করা হয়ে থাকে। শীতকালে এই নদী উপত্যকা এলাকায় প্রচন্ড তুষারপাতের ফলে সারাপ নদীর জল জমে যায় এবং নদী উপত্যকা রাজ্যের অন্য অংশ থেকে বিচ্ছিন্ন হয়ে পড়ে।


title: জাংস্কার নদী

text: জাংস্কার নদী ভারতের জম্মু ও কাশ্মীর রাজ্যের ওপর দিয়ে প্রবাহিত একটি নদী।


title: জাংস্কার নদী

text: জাংস্কার নদী সিন্ধু নদের উপনদী । এই নদী ডোডা নদী ও সারাপ নদী মিলিত হয়ে তৈরী হয়েছে।


title: জাংস্কার নদী

text: ডোডা নদী পেনসি গিরিবর্ত্মের নিকটে জাংস্কার পর্বতশ্রেণীতে অবস্থিত দ্রাং-দ্রুং হিমবাহ থেকে উৎপত্তি লাভ করেছে। এই হিমবাহ থেকে উৎপত্তি লাভ করে ডোডা নদী দক্ষিণ পশ্চিম দিকে কার্গিল-জাংস্কার সড়কের সমান্তরালে আকশু, আব্রান, কুশোল ও ফে শহরের মধ্যে দিয়ে বয়ে গেছে।


title: জাংস্কার নদী

text: সারাপ নদী জম্মু ও কাশ্মীর এবং হিমাচল প্রদেশের সীমান্তে অবস্থিত পাঙ্কপো গিরিবর্ত্মের হিমবাহ থেকে উৎপত্তি লাভ করেছে। এর পর নদীটি দক্ষিণ পশ্চিম দিকে প্রবাহিত হয়ে সার্চু পৌঁছে লিংটি, ইউনান ও সার্চু এই তিন নদীর সাথে মিলিত হয়। পুর্ণে গ্রামের কাছে এই নদী সিঙ্গো গিরিবর্ত্ম থেকে উৎপন্ন কারগ্যাগ নদীর সাথে মিলিত হয়। এরপর নদীটি মোনে, টিচিপ, জাম্যাং লাং, ডর্জং, চিয়া প্রভৃতি শহরে ওপর দিয়ে প্রবাহিত হয়েছে।


title: জাংস্কার নদী

text: পাদুমে পৌঁছে সারাপ নদী ডোডা নদীর সাথে মিশে সিন্ধু নদের উপনদী জাংস্কার নদী তৈরী করেছে। এরপর এই নদী জাংস্কার গর্জের মধ্যে দিয়ে উত্তর পূর্ব দিকে প্রবাহিত হয়ে নিম্মুতে সিন্ধু নদের সাথে মিলিত হয়েছে।


title: জাংস্কার নদী

text: জাংস্কার নদীর গর্জ বরাবর গ্রীষ্মকালে চিলিং থেকে নিম্মু পর্যন্ত ভ্রমণপিপাসুদের ভিড় লেগে থাকে। শীতকালে জাংস্কার যাওয়ার রাস্তা তুষারপাতের জন্য বন্ধ হয়ে গেলে, বরফ জমা জাংস্কার নদীর ওপর দিয়ে ট্রেকাররা চিলিং, তিলত সামদো, টিব, নেরাক হয়ে পাদুম পর্যন্ত কয়েকদিনে হেঁটে যেতে পারে। এই ট্রেক "চাদর ট্রেক" নামে বিখ্যাত। শীতকালে নেরাক গ্রামে অবস্থিত জমে যাওয়া জলপ্রপাত ট্রেকারদের নিকট একটি আকর্ষণীয় স্থান।


title: আরপদ এলো

text: আরপদ এমরিক এলো (; জন্ম: ২৫ আগস্ট, ১৯০৩ - মৃত্যু: ৫ নভেম্বর, ১৯৯২) অস্ট্রো-হাঙ্গেরীয় সাম্রাজ্যের এজিহাজাস্কেসজো এলাকায় জন্মগ্রহণকারী পদার্থবিদ্যার বিশিষ্ট অধ্যাপক ও দাবাড়ু। জন্মকালীন সময়ে তাঁর নাম ছিল এলো আরপদ ইম্রে। দাবা খেলায় অণুসৃত এলো রেটিং পদ্ধতির স্রষ্টা হিসেবে পরিচিত হয়ে আছেন তিনি।


title: আরপদ এলো

text: ১৯১৩ সালে পিতা-মাতার সাথে তিনিও মার্কিন যুক্তরাষ্ট্রে চলে যান। মিলওয়াওকি’র মারকুইত বিশ্ববিদ্যালয়ে পদার্থবিজ্ঞানের অধ্যাপক ছিলেন এলো। ১৯৭৮ সালে দ্য রেটিং অব চেজপ্লেয়ার্স, পাস্ট এন্ড প্রেজেন্ট শিরোনামে দাবা খেলাবিষয়ক গ্রন্থ রচনা করেন। উইসকনসিনের ব্রুকফিল্ডে তাঁর দেহাবসান ঘটে।


title: আরপদ এলো

text: ১৯৩০-এর দশকে মিলওয়াওকিতে শক্তিশালী দাবাড়ু হিসেবে পরিচিত ব্যক্তিত্ব। মিলওয়াওকি পরবর্তীকালে দেশের শীর্ষস্থানীয় দাবা শহরের নেতৃত্ব লাভ করে। তিনি তিনি আটবার উইসকনসিন স্টেট চ্যাম্পিয়নশীপ জয় করেন।


title: আরপদ এলো

text:
এলো দাবা খেলোয়াড়দের উপযোগী রেটিং পদ্ধতি উদ্ভাবনের বিশ্বব্যাপী পরিচিত হয়ে আছেন। ১৯৫০ সালে মার্কিন যুক্তরাষ্ট্রের দাবা ফেডারেশনের ব্যবসায় ব্যবস্থাপক কেনেথ হার্কনেস দাবা রেটিং পদ্ধতি উদ্ভাবন করেন। ১৯৬০ সালের মধ্যে হার্কনেসের পদ্ধতি উন্নয়নে এলো নিজস্ব সূত্র প্রয়োগ ঘটান। অতঃপর ১৯৬০ সালে সেন্ট লুসিয়ায় মার্কিন যুক্তরাষ্ট্রের দাবা ফেডারেশনের সভায় নতুন পদ্ধতি হিসেবে এলো রেটিং পদ্ধতি গৃহীত ও অনুমোদিত হয়।
১৯৭০ সালে বিশ্ব দাবা ফেডারেশন ফিদে এলো রেটিং পদ্ধতি ব্যবহারে সম্মতি প্রকাশ করে। ১৯৮০-এর দশকের মধ্যভাগ পর্যন্ত এলো নিজেই রেটিংয়ের হিসাব-নিকাশ কষতেন।


title: মাচোই হিমবাহ

text: মাচোই হিমবাহ ভারতের জম্মু ও কাশ্মীর রাজ্যের একটি পার্বত্য হিমবাহ।


title: মাচোই হিমবাহ

text: মাচোই হিমবাহ হিমালয় পর্বতশ্রেণীর উত্তর পূর্ব প্রান্তে জম্মু ও কাশ্মীর রাজ্যে ১ডি নং জাতীয় সড়কের ওপর অবস্থিত জোজি গিরিবর্ত্মের ডানদিকে নয় কিলোমিটার দীর্ঘ একটি পার্বত্য হিমবাহ। এই হিমবাহ থেকে সোনমার্গ ৮ কিলোমিটার পূর্বে অবস্থিত।


title: মাচোই হিমবাহ

text: মাচোই হিমবাহ সমুদ্রপৃষ্ঠ থেকে ৪৮০০ মিটার উঁচুতে অবস্থিত। এই হিমবাহের পূর্ব প্রান্তে ৫৪৫৮ মিটার উচ্চ মাচোই পর্বত অবস্থিত। এই হিমবাহ থেকে পশ্চিমদিকে সিন্দ নদী ও পূর্বদিকে দ্রাস নদী প্রবাহিত হয়েছে।


title: মাচোই পর্বত

text: মাচোই পর্বত ভারতের জম্মু ও কাশ্মীর রাজ্যে অবস্থিত একটি পর্বত।


title: মাচোই পর্বত

text: মাচোই পর্বত ভারতের জম্মু ও কাশ্মীর রাজ্যের গান্দরবল জেলায় অবস্থিত উচ্চ এক পর্বত। এই পর্বতটি শ্রীনগর থেকে ১০৫ কিলোমিটার উত্তরপূর্বে ও সোনমার্গ থেকে ২৫ কিলোমিটার পূর্বে জোজি গিরিবর্ত্ম ও অমরনাথ গুহার মাঝে অবস্থিত। পর্বতটির পশ্চিমদিকে মাচোই হিমবাহ অবস্থিত।


title: মাচোই পর্বত

text: এই পর্বতটি ১৯১২ খ্রিষ্টাব্দে ডঃ আর্নেস্ট নেভের নেতৃত্বে এক ব্রিটিশ অভিযাত্রী দল প্রথম পর্যবেক্ষণ করেন, কিন্তু তাঁরা আরোহণের চেষ্টা করেননি। ১৯৮৪ খ্রিষ্টাব্দের ১০ই সেপ্টেম্বর ভারতীয় সেনাবাহিনীর এক অভিযাত্রী দল এই পর্বতের শৃঙ্গে প্রথমবার আরোহণ করেন।


title: মাচোই পর্বত

text: বালতাল থেকে ২০ কিলোমিটার পথে আমরনাথ গুহার ডানদিক বরাবর রাস্তা দিয়ে মাচোই পর্বতের পশ্চিম দিকে যাওয়া মাচোই পর্বতশৃঙ্গে ওঠার সহজ পথ। উত্তরদিকের রাস্তা অত্যন্ত খাঁড়া এবং পুরো মাচোই হিমবাহ অতিক্রম করে যেতে হয়। পূর্বদিকের রাস্তা অত্যন্ত দুর্গম।


title: দ্রাস নদী

text: দ্রাস নদী () ভারতের জম্মু ও কাশ্মীর রাজ্যে অবস্থিত একটি নদী।


title: দ্রাস নদী

text: দ্রাস নদী শ্রীনগর থেকে ও সোনমার্গ থেকে পূর্ব দিকে অবস্থিত মাচোই হিমবাহ থেকে উৎপত্তি লাভ করে। এরপর এই নদী উত্তরপূর্ব দিকে ১ডি নং জাতীয় সড়কের সমান্তরালে প্রবাহিত হয়ে দ্রাস উপত্যকা তৈরী করে। এই উপত্যকায় এই নদীর সাথে মাশকো উপত্যকার হিমবাহে উৎপন্ন হওয়া মাশকো নালা ও গাম্রু নালা মেশে। খার্বুতে দ্রাস নদীর সাথে শিঙ্গো নদী মিশে দ্রাস নদীর আয়তন দ্বিগুণ হয়। এই নদী মাতায়ান, খার্বু, কাকশার ও দ্রাস শহরের পাশ দিয়ে প্রবাহিত হয়ে কার্গিল শহরের উত্তরে খারুলে দ্রাস নদী সুরু নদীর সাথে মিলিত হয়।


title: দাবা অলিম্পিয়াড ১৯২৭

text: ১ম দাবা অলিম্পিয়াড, জুলাই ১৮ থেকে জুলাই ৩০, ১৯২৭ সালে লন্ডন, যুক্তরাজ্যে ফিদে আয়োজন করে। ১ম মহিলা বিশ্ব দাবা চ্যাম্পিয়নশিপ এই অলিম্পিয়াডের সময় অনুষ্ঠিত হয়।


title: দাবা অলিম্পিয়াড ১৯২৭

text: আর্জেন্টিনা ছাড়া, সমস্ত অংশগ্রহণকারী দেশগুলি ইউরোপের ছিল।


title: দাবা অলিম্পিয়াড ১৯২৭

text: No board order was applied and only top six individual results were awarded with a prize.


title: দাবা অলিম্পিয়াড ১৯২৭

text: Chess Olympiad London 1927 http://chess.comrel.pl/2012/06/wywiad-z-autorem.html


title: রবীন্দ্র সরোবর স্টেডিয়াম

text: রবীন্দ্র সরোবর স্টেডিয়াম হল ভারতের পশ্চিমবঙ্গ রাজ্যের রাজধানী কলকাতা শহরের ঢাকুরিয়া অঞ্চলে রবীন্দ্র সরোবর হ্রদের ধারে অবস্থিত একটি মাল্টি-ইউজ স্টেডিয়াম। রবীন্দ্র সরোবর স্টেডিয়ামই কলকাতা শহরের প্রথম কংক্রিট স্টেডিয়াম । এটি ফুটবল ম্যাচের জন্য ব্যবহৃত হয়। এই স্টেডিয়ামটি ক্যালকাটা প্রিমিয়ার ডিভিশনের টালিগঞ্জ অগ্রগামী দলের ঘরের মাঠ হিসেবে ব্যবহৃত হয়। ১৯৬১ সালে ২৬,০০০ আসনবিশিষ্ট এই স্টেডিয়ামটি উদ্বোধন করা হয়েছিল।


title: রবীন্দ্র সরোবর স্টেডিয়াম

text: ১৯৬৪ প্রি-অলিম্পিক্স ফুটবলে ভারত বনাম ইরানের ম্যাচ এই মাঠে অনুষ্ঠিত হয় । ভারত এক গোলে এগিয়েও শেষমেশ ১-৩ হেরে যায় ।


সত্যেন্দ্রনাথ বসু জাতীয় মৌলিক বিজ্ঞান কেন্দ্র হল ভারত সরকারের বিজ্ঞান ও প্রযুক্তি বিভাগের অধীনস্থ একটি স্বশাসিত গবেষণা প্রতিষ্ঠান। এটি কলকাতার বিধাননগরে অবস্থিত। বিজ্ঞানী সত্যেন্দ্রনাথ বসুর নামাঙ্কিত এই প্রতিষ্ঠানটি স্থাপিত হয় ১৯৮৬ সালে। এই গবেষণা কেন্দ্রের ছাত্রছাত্রীরা তাঁদের গবেষণা পত্র যাদবপুর বিশ্ববিদ্যালয়, কলকাতা বিশ্ববিদ্যালয়, পশ্চিমবঙ্গ প্রযুক্তি বিশ্ববিদ্যালয় বা সমতুল্য কোনো বিশ্ববিদ্যালয়ে জমা দিতে পারেন।


title: নীলকন্ঠ পর্বত

text: নীলকন্ঠ পর্বত ভারতের উত্তরাখণ্ড রাজ্যে অবস্থিত হিমালয় পর্বতমালার এক পর্বত।


title: নীলকন্ঠ পর্বত

text:
নীলকন্ঠ পর্বত (উচ্চতা ) উত্তরাখণ্ড রাজ্যের চামোলী জেলায় গাড়োয়াল হিমালয় পর্বতমালার একটি পর্বত। এই পর্বত অলকানন্দা নদী উপত্যকায় বদ্রীনাথ শহর থেকে পূর্বে অবস্থিত।
এই পর্বতের উত্তর পশ্চিমে শৃঙ্গ থেকে নীচে সতোপন্থ হিমবাহ অবস্থিত। এই পর্বতের দক্ষিণ পশ্চিম দিকে পানপাতিয়া হিমবাহ ও পশ্চিম দিকে গঙ্গোত্রী হিমবাহ অবস্থিত।


title: নীলকন্ঠ পর্বত

text: নীলকন্ঠ পর্বতের খাঁড়া দেওয়াল ১৯৩৭ খ্রিষ্টাব্দের ফ্রাঙ্ক স্মাইথের পর্বতারোহণের চেষ্টা থেকে শুরু করে সাত বার পর্বতারোহণের চেষ্টাকে বিফল করেছে।


title: কাজী নজরুল ইসলাম আন্তর্জাতিক বিমানবন্দর

text: কাজী নজরুল ইসলাম আন্তর্জাতিক বিমানবন্দর হল পশ্চিমবঙ্গের দুর্গাপুর শহরে অবস্থিত একটি বেসরকারি বিমানবন্দর। এই বিমানবন্দর দুর্গাপুর বিমানবন্দর নামেও পরিচিত। এই বিমানবন্দরের সঙ্গে যুক্ত দুর্গাপুর বিমাননগরী (দুর্গাপুর এয়াট্রোপোলিশ) হল ভারতের প্রথম বিমাননগরী। সিঙ্গাপুরের চাঙ্গি এয়ারপোর্টস ইন্টারন্যাশানাল (সিএআই)-এর সহযোগিতায় বেঙ্গল এয়াট্রোপোলিশ লিমিটেড (বিএপিএল)-এর মাধ্যমে এই বিমাননগরীটি নির্মিত হচ্ছে। বাঙালি কবি কাজী নজরুল ইসলামের নামে এই বিমানবন্দরটির নামকরণ করা হয়েছে। বিমানবন্দরটি আসানসোল ও দুর্গাপুরের শিল্প এলাকার শহরগুলোতে বিমান পরিষেবা প্রদান করে। বিমানবন্দরটি দুর্গাপুরের সিটি সেন্টারে প্রায় ১৫ কিলোমিটার এবং পশ্চিমবঙ্গের দ্বিতীয় বৃহত্তম মহানগর আসানসোলের সিটি বাস টার্মিনাস থেকে ২৫ কিলোমিটার দূরে অবস্থিত। বিমানবন্দরের পরিষেবা প্রদানকারী এলাকা গুলি হল বর্ধমান, বাঁকুড়া, বিষ্ণুপুর, পুরুলিয়া, সাঁইথিয়া, সিউরি, বোলপুর, রামপুরহাট এবং ঝাড়খন্ডের ধানবাদ ও বোকারোর শহরগুলি। এটি দেশের প্রথম বেসরকারী সেক্টর এরিয়া প্লাজার অংশ, যা বেঙ্গল এরিট্লোলোসিস প্রজেক্টস লিমিটেড (বিএপিএল) দ্বারা তৈরি হচ্ছে। ১৯ সেপ্টেম্বর ২০১৩ তারিখে এয়ারপোর্টটি আনুষ্ঠানিকভাবে উদ্বোধন করা হয়েছিল। ২০১৭-২০১৮ সালের যাত্রী পরিবহনের হিসাবে দুর্গাপুর বিমানবন্দর হল পশ্চিমবঙ্গের তৃতীয় ও ভারতের ৮৩ তম ব্যস্ত বিমানবন্দর।


title: কাজী নজরুল ইসলাম আন্তর্জাতিক বিমানবন্দর

text: বামফ্রন্ট সরকারের সময় ২০০৬-০৭ সালে এই প্রকল্পের পরিকল্পনা করা হয়েছিল। এই প্রকল্পে পশ্চিমবঙ্গের শিল্প উন্নয়ন কর্পোরেশনের মাধ্যমে রাজ্য সরকারেরও ১.২৩ শতাংশ শেয়ার রয়েছে। সিঙ্গাপুরের চাঙ্গি এয়ারপোর্ট ইন্টারন্যাশনাল (সিএআই) এর ৩৬ শতাংশ শেয়ার রয়েছে বিএপিএল- এর মধ্যে। এই প্রকল্পের অন্যান্য ভারতীয় প্রোমোটারগুলি হল আইএল ও এফএস, প্রগতি সোশ্যাল ইনফ্রাস্ট্রাকচার অ্যান্ড ডেভেলপমেন্ট, প্রগতি ৪৭, লন্ড লিজ কোম্পানি ইন্ডিয়া এবং সিটিস্টর ইনফ্রাস্ট্রাকচার। টাকার বিনিয়গে ৬৫০ একর জমিতে বিমানবন্দরটি নির্মিত হয়েছে।


title: কাজী নজরুল ইসলাম আন্তর্জাতিক বিমানবন্দর

text: বিমানবন্দরের ৫,৭৫০ বর্গমিটার যাত্রী টার্মিনাল ভবনে প্রতি বছরে ১ মিলিয়ন যাত্রী পরিবহনের দক্ষতা রয়েছে এবং ভবিষ্যতে ২.৫ মিলিয়ন প্রতি বছর একটি ক্ষমতা প্রসারিত করা যেতে পারে। প্রস্থান লাউঞ্জে এবং অপেক্ষার ঘর, দুটি ব্যাগ পরিবাহক বেল্ট মধ্যে প্রচলিত ব্যবহারীর টার্মিনাল সরঞ্জাম (সিইউটিই) সঙ্গে ছয় চেক-ইন কাউন্টার আছে। টার্মিনালটি খুচরা এবং এফ এবং বি আউটলেট, এটিএম, একটি ক্লিনিক এবং ফার্মেসি, একটি শিশুর যত্নক্ষেত্র, ওয়াই-ফাই সেবা, হোটেল বুকিং কাউন্টার, সুবিধা স্টোর এবং স্পা ব্র্যান্ড প্রভৃতির ব্যবস্থা রয়েছে।


title: কাজী নজরুল ইসলাম আন্তর্জাতিক বিমানবন্দর

text: বিমানবন্দরের ২৮০০-মিটার রানওয়েটি একটি ক্যাট ১ যন্ত্রের ল্যান্ডিং সিস্টেম (আইএলএস) দিয়ে সজ্জিত এবং এয়ারবাস এ৩২০ এবং বোয়িং ৭৩৭-এর মতো বৃহত্তর বিমান পরিচালনা করতে পারে। এয়ারপোর্ট এপ্রনের চারটি পার্কিং বে এবং একটি হেলিপ্যাড রয়েছে। এয়ারপোর্টটি বিভাগের ছয়টি অগ্নিনির্বাপণ ব্যবস্থা রয়েছে এবং উদ্ধার অভিযান পরিচালনা করে থাকে।


title: কাজী নজরুল ইসলাম আন্তর্জাতিক বিমানবন্দর

text: ২৪ এপ্রিল ২০১৫ তারিখে এয়ারলাইন্সের নিয়ন্ত্রক ডিজিসিএ থেকে বিমানবন্দরটি চূড়ান্ত কার্যকরী অনুমোদন পায়। ১০ ই জুন ২০১৫ তারিখে, প্রধানমন্ত্রী নরেন্দ্র মোদি বিমানবন্দর থেকে তাদের বাণিজ্যিক সেবা শুরু করার আগেই ভারতীয় বিমান বাহিনী বোয়িং ৭৩৭ ভিআইপি বিমানের উপর দিল্লিতে পৌঁছানোর পর নতুন বিমানবন্দরটি ব্যবহার করার জন্য প্রথম যাত্রী হন। ১৮ মে ২০১৫ তারিখে নির্ধারিত বাণিজ্যিক কার্যক্রম শুরু হয়।


title: পাদুম

text: পাদুম ভারতের জম্মু ও কাশ্মীর রাজ্যের কার্গিল জেলার একটি শহর। এই শহরের নাম বৌদ্ধ ধর্মগুরু পদ্মসম্ভবের নাম থেকে হয়েছে।


title: পাদুম

text: পাদুম জাংস্কার উপত্যকার মাঝখানে অবস্থিত। সমুদ্রপৃষ্ঠ থকে এর উচ্চতা ৩,৬৫৭ মিটার বা ১১,৯৯৮ ফুট। এই শহরের নিকটে ডোডা নদী ও সারাপ নদী মিলিত হয়ে জাংস্কার নদী তৈরী করেছে।


title: পাদুম

text: ২০০১ এর জনগণনা অনুযায়ী পাদুমের জনসংখ্যা ছিল ১০০০ জন। তাঁর মধ্যে অধিকাংশ বৌদ্ধ ধর্মাবলম্বী। এই জনসংখ্যার ৪০ শতাংশ সপ্তদশ শতাব্দীতে আগত বালটি উপজাতির মুসলমান।


title: পাদুম

text: পাদুম শহর কার্গিল জেলার জাংস্কার মহকুমার প্রধান শহর। এই শহরের মধ্যে একটি গুহায় পাঁচ ধ্যানী বুদ্ধের চিত্র আছে। পাদুম শহরের নিকটে বার্দান বৌদ্ধবিহার ও কুর্শা বৌদ্ধবিহার ছাড়াও বেশ কিছু বৌদ্ধবিহার অবস্থিত।


title: পাদুম

text: ১৯৮০ খ্রিষ্টাব্দে ১ডি নং জাতীয় সড়কের ওপর অবস্থিত কার্গিল থেকে পেনসি গিরিবর্ত্ম দিয়ে পাদুম পর্যন্ত একটি রাস্তা তৈরী হয়েছে। শীতকালে গিরিবর্ত্মগুলিতে তুষারপাতের জন্য গ্রীষ্মকালেই শুধুমাত্র এই পথ খোলা থাকে।


title: নাখোদা মসজিদ

text: নাখোদা মসজিদ কলকাতার প্রধান মসজিদ। এটি মধ্য কলকাতার পোস্তা, বড়বাজার এলাকার জাকারিয়া স্ট্রিট ও রবীন্দ্র সরণির সংযোগস্থলে অবস্থিত।


title: নাখোদা মসজিদ

text: কচ্ছের একটি ছোট্ট সুন্নি মুসলমান সম্প্রদায় কুচ্চি মেমন জামাত আগ্রার সিকান্দ্রায় অবস্থিত মুঘল সম্রাট আকবরের সমাধি সৌধের অনুকরণে এই মসজিদটি নির্মাণ করেন। কুচ্চি মেমন জামাত সম্প্রদায়ের নেতা আবদুর রহিম ওসমান এই মসজিদের স্থাপক। তিনি নিজে ছিলেন বিশিষ্ট নাবিক। নাখোদা শব্দেরও অর্থ নাবিক।


title: নাখোদা মসজিদ

text: ১৯২৬ সালের ১১ সেপ্টেম্বর এই মসজিদটি স্থাপিত হয়। সেই সময় মসজিদটি তৈরি করতে মোট খরচ হয়েছিল ১৫,০০,০০০ টাকা।


title: নাখোদা মসজিদ

text: মসজিদের নামাজ ঘরের ধারণক্ষমতা হল ১০,০০০।


title: নাখোদা মসজিদ

text: মসজিদে তিনটি গম্বুজ এবং দুইটি মিনার রয়েছে যা ১৫১ ফুট উচ্চ। এছাড়া অতিরিক্ত ২৫টি ছোট ছোট মিনার রয়েছে যা ১০০ ফুট থেকে ১১৭ ফুট উচ্চ।


title: নাখোদা মসজিদ

text: মসজিদের প্রবেশপথটি ফতেপুর সিকরির বুলন্দ দরজার অনুরূপ। এটি তৈরির সময় টোলপুর থেকে গ্রানাইট পাথর আনা হয়েছিল। মসজিদের ভিতরে সূক্ষ্ম অলঙ্কার এবং শৈল্পিক কল্পনার একটি চমত্কার মিশ্রণ রয়েছে।


title: লি সিয়েন লুং

text: লি সিয়েন লুং (; জন্ম: ১০ ফেব্রুয়ারি, ১৯৫২) সিঙ্গাপুরের তৃতীয় ও বর্তমান প্রধানমন্ত্রী হিসেবে দায়িত্ব পালন করছেন। ক্ষমতাসীন পিপল’স অ্যাকশন পার্টি (পিএপি)-এর মহাসচিব থাকা অবস্থায় আগস্ট, ২০০৪ সালে প্রথম মেয়াদে প্রধানমন্ত্রী হিসেবে নির্বাচিত হন ও সাবেক প্রধানমন্ত্রী গোহ চক টংয়ের স্থলাভিষিক্ত হন।


title: লি সিয়েন লুং

text:
শহর-নগর হিসেবে পরিচিত সিঙ্গাপুরের প্রথম প্রধানমন্ত্রী লি কুয়ান ইউ ও তদ্বীয় পত্নী কিউয়া গিউক উ’র জ্যেষ্ঠ সন্তান লি লুং সিঙ্গাপুরে জন্মগ্রহণ করেন ও সেখানেই বড় হন। প্রাতিষ্ঠানিক শিক্ষাগ্রহণের জন্য ১৯৭৪ সালে গণিত বিষয়ে কেমব্রিজ বিশ্ববিদ্যালয় থেকে প্রথম-শ্রেণীতে স্নাতক ডিগ্রী এবং ১৯৮০ সালে হার্ভার্ড বিশ্ববিদ্যালয়ের কেনেডি স্কুল অব গভর্নমেন্ট থেকে জনপ্রশাসন বিষয়ে স্নাতকোত্তর ডিগ্রী লাভ করেন।
সংসদে যোগদানের পূর্বে তিনি সিঙ্গাপুর সেনাবাহিনীতে ১৯৭১ সালে যোগদান করেন। এ উদ্দেশ্যে তিনি ফোর্ট লিভেনওয়ার্থের ইউনাইটেড স্টেটস আর্মি কমান্ড এন্ড জেনারেল স্টাফ কলেজে ভর্তি হন। লি খুব দ্রুত ব্রিগেডিয়ার-জেনারেল পদে জুলাই, ১৯৮৩ সালে উন্নীত হন ও সিঙ্গাপুরের সর্বকনিষ্ঠ ব্রিগেডিয়ার জেনারেলের মর্যাদা পান। সিঙ্গাপুরের সেন্তোসা ক্যাবল কার বিপর্যয়ের উদ্ধার কার্যক্রম তাঁর নির্দেশনায় পরিচালিত হয়েছিল। ১৯৮৪ সালে রাজনীতিতে জড়ানোর উদ্দেশ্যে সিঙ্গাপুর সেনাবাহিনী থেকে চলে আসেন।


title: লি সিয়েন লুং

text: ১৯৮০ ও ১৯৯০-এর দশকে রাজনৈতিক অঙ্গনে অন্যতম প্রধান নেতা ছিলেন। প্রধানমন্ত্রী হিসেবে দায়িত্ব গ্রহণের পূর্বে তিনি ব্যবসা ও শিল্প মন্ত্রী, অর্থমন্ত্রী এবং উপ-প্রধানমন্ত্রীর দায়িত্ব পালন করেন। ১৯৮৪ সালে স্বীয় পিতার রাজনৈতিক ও ক্ষমতাসীন দল পিপল’স অ্যাকশন পার্টিতে যোগ দেয়ার মাধ্যমে রাজনৈতিক জীবন শুরু করেন। ঐ বছরই টেক ঘি সংসদীয় এলাকা থেকে ৩২ বছর বয়সে লি সংসদ সদস্য নির্বাচিত হন। ১৯৮৪ সালের সাধারণ নির্বাচনের পর পিপল’স অ্যাকশন পার্টি’র কেন্দ্রীয় নির্বাহী কমিটির সকল পুরনো সদস্য ১ জানুয়ারি, ১৯৮৫ তারিখ পদত্যাগ করেন। কিন্তু লি কুয়ান ইউ পদত্যাগ করেননি। ১৯৮৫ সালে অর্থনৈতিক কমিটির সভাপতি হন ও বড় ধরনের কর হ্রাসের প্রস্তাবনা দেন।


title: লি সিয়েন লুং

text: এক বছর পর তিনি দলের কেন্দ্রীয় কমিটির সদস্য নির্বাচিত হন। ১৯৮৭ সাল থেকে মন্ত্রীপরিষদের সদস্য হিসেবে দায়িত্ব পালন করছেন। এ বছর তিনি ব্যবসা ও শিল্প মন্ত্রী এবং দ্বিতীয় প্রতিরক্ষামন্ত্রীর মর্যাদা পান। ১৯৯০ সালে গোহ চক টং ক্ষমতাগ্রহণ করলে তিনি উপ-প্রধানমন্ত্রী হন। লি সিঙ্গাপুরের নাগরিকত্ব লাভের সুবিধার্থে সিঙ্গাপুরের নারীদের গর্ভে বিদেশীদের সন্তান জন্মগ্রহণের উদ্দেশ্যেও অনেক ছাড়ের উদ্যোগ নেন। কিন্তু, পুণঃপুণঃ সংসদ সদস্য ও সিঙ্গাপুর পুণর্গঠন কমিটির চাপে তা বাতিল করতে বাধ্য হন। আন্তর্জাতিক অঙ্গনে লি অন্যান্য দেশের সাথে সম্পর্ক উন্নয়নের প্রচেষ্টা চালালেও নিউজিল্যান্ডের কাছ থেকে দূরে থেকেছেন।


title: লি সিয়েন লুং

text: ১৯৯০-এর দশকের শুরুতে তিনি লিমফোমা’র চিকিৎসা করেন। ক্যান্সারের উপশম হলে তিনি বর্ণাঢ্যময় রাজনৈতিক অঙ্গনে ফিরে আসেন। ১৯৯৮ থেকে ২০০৪ সাল পর্যন্ত সিঙ্গাপুরের মুদ্রা তহবিল কর্তৃপক্ষের সভাপতি নিযুক্ত হন। পাশাপাশি ২০০১ থেকে ২০০৭ সাল পর্যন্ত অর্থমন্ত্রীর দায়িত্ব পান।


title: লি সিয়েন লুং

text: ১২ আগস্ট, ২০০৪ তারিখে লি সিয়েন লুং সাবেক প্রধানমন্ত্রী গোহের কাছ থেকে সিঙ্গাপুরের প্রধানমন্ত্রীর দায়িত্বভার গ্রহণ করেন। এ দায়িত্বভার প্রক্রিয়াটি পূর্ব-নির্ধারিত এবং এরজন্যে কোন নির্বাচনের প্রয়োজন পড়েনি। লি’র বাবা মন্ত্রীদের পরামর্শদাতা নামের একটি নতুন পদ সৃষ্টি করেন যাতে পদত্যাগের পরও গোহ মন্ত্রীপরিষদের জ্যেষ্ঠ সদস্য হিসেবে রয়েছেন। এছাড়াও মন্ত্রী পরিষদে প্রথমবারের মতো দুইজন নারী মন্ত্রীকে অন্তর্ভুক্ত করা হয়েছে।


title: লি সিয়েন লুং

text: ঐদিনই জাতীয় শোভাযাত্রা উপলক্ষে প্রথম ভাষণ দেন। এতে তিনি পাঁচ-দিনের কর্মসপ্তাহ নীতির কথা জানান যা শনিবারের অর্ধ-দিবস বিলোপন করতে সাহায্য করবে। এ পরিকল্পনাটি ১ জানুয়ারি, ২০০৫ তারিখ থেকে কার্যকর করা হয়।


title: লি সিয়েন লুং

text: ২০ এপ্রিল, ২০১২ তারিখ লি সিঙ্গাপুরের নাগরিকদের সাথে যোগাযোগ রক্ষাকল্পে সামাজিক যোগাযোগ মাধ্যম ফেসবুকে পৃষ্ঠা খোলেন।


title: লি সিয়েন লুং

text: ২০০৮ থেকে ২০১২ সালের মধ্যে লি বার্ষিক S$৩,৮৭০,০০০ ($২,৮৫৬,৯৩০) বেতন উত্তোলন করেন। পূর্বেকার S$৩,০৯১,২০০ () বেতনের চেয়ে যা ছিল ২৫% বেশী। কিন্তু, জানুয়ারি, ২০১২ সালে ব্যাপক গণঅসন্তোষ মোকাবেলায় লি ২৮% বেতন কর্তন করে S$২.২ মিলিয়ন (US$১.৭ মিলিয়ন) ধার্য্য করেন। তারপরও তিনি অদ্যাবধি বিশ্বের সর্বোচ্চ বেতনধারী প্রধানমন্ত্রী হিসেবে পরিচিত হয়ে আছেন।


title: লি সিয়েন লুং

text: লি’র পত্নী হো চিং সরকারী পরিচালনায় বিনিয়োগ প্রতিষ্ঠান টেমাসেক হোল্ডিংয়ের নির্বাহী পরিচালক পদে রয়েছেন। এ প্রতিষ্ঠানটি সিঙ্গাপুরের সবচেয়ে বৃহৎ প্রতিষ্ঠান হিসেবে স্বীকৃত।


title: গ্রুস (গণ)

text: গ্রুস গ্রুইডি (Gruidae) গোত্রের অন্তর্গত একদল সারসের একটি গণ।


title: নলখাগড়া

text: নলখাগড়া "ফ্র্যাগমিটিস" (Phragmites) গণের অন্তর্গত এক প্রজাতির বহুবর্ষজীবী দীর্ঘ তৃণ। আর্দ্র ক্রান্তীয় অঞ্চলের জলাভূমি ও জলাশয়ের আশেপাশে এদের দেখা যায়। Phragmites australis প্রজাতিটিকে অনেকসময় "ফ্র্যাগমিটিস" গণের অন্তর্ভুক্ত একমাত্র প্রজাতি হিসেবে গণ্য করা হয়। তবে কোন কোন উদ্ভিদবিদ প্রজাতিটিকে আরও তিন থেকে চারটি প্রজাতিতে বিভক্ত করার প্রস্তাব করেছেন। বিশেষত, দক্ষিণ এশীয় নলখাগড়াকে প্রায়ই ভিন্ন একটি প্রজাতি "Phragmites karka" হিসেবে গণ্য করা হয়।


title: রবার্ট হানসেন

text: রবার্ট ক্রিস্টিয়ান হানসেন (জন্ম: ফেব্রুয়ারি ১৫, ১৯৩৯) হলেন একজন আমেরিকান সিরিয়াল খুনি। ১৯৭১ এবং ১৯৮৩ সাল পর্যন্ত তিনি ১৭ থেকে ২১ জনের কাছাকাছি নারীকে অ্যাংকারিজ, আলাস্কায় হত্যা করেছেন। ১৯৮৩ সালে তাকে দোষী সাব্যস্থ করা হয় এবং বর্তমানে তিনি আলাস্কার সেওয়ার্ডের "স্প্রিং ক্রীক কারেকশনাল সেন্টারে" ৪৬১ বছরের সাজা ভোগ করছেন।


title: রবার্ট হানসেন

text: হানসেন আইওয়ার এস্টারভীলেতে জন্মগ্রহন করেন। তার পিতার নাম ক্রিস্টিয়ান ও মাতার নাম এডনা হানসেন। শৈশব ও কৈশোর সর্বত্র, হানসেনকে শান্তশিষ্ঠ ও একাকী হিসেবে বর্নানা করা হয়েছে এবং তার দাম্ভিক বাবার সাথে খুব একটা সম্পর্ক ছিল না। তার চিরস্থায়ী ব্রুণ ও গুরুতর তোতলামির জন্য সে সবসময়য় স্কুলে পীড়ন সহ্য করত। সে শিকার শুরু করেছিল এবং প্রায়ই সে লুকিয়ে লুকিয়ে শিকারে বের হত ও একসময় এটি তার অভ্যাসে পরিনত হয়। ১৯৫৭ সালে হানসেন যুক্তরাষ্ট্র সেনাবাহিনীর সদস্য হিসেবে তালিকাভুক্ত হন এবং কার্যচ্যুত হওয়ার পূর্বে এক বছর সেনাবাহিনীতে সেবা প্রদান করেন। পরবর্তীতে হানসেন পোচাহন্টাস, আইওয়ার পুলিস একাডেমিতে একজন সহকারী কসরত প্রশিক্ষক হিসেবে যোগদান করেন। সেখানে তিনি তার চেয়ে ছোট একজন নারীর সাথে সম্পর্কে জড়িয়ে পরেন এবং ১৯৬০ সালের গ্রীষ্মে তার সাথে বিবাহ বন্ধনে আবদ্ধ হন।


title: রবার্ট হানসেন

text: একই বছরের ৭ই ডিসেম্বর হানসেনকে পোচাহন্টাস কাউন্টির শিক্ষা বোর্ডের স্কুল বাস গ্যারেজে অগুন দেওয়ার অপরাধে গ্রেফতার করা হয়। এ অপরাধে তিনি আনামোসা স্টেট পেনিটেনশিয়ারিতে ২০ মাস কারাভোগ করেন। তার কারাভোগের সময় তার স্ত্রী তাকে তালাক দেন। পরবর্তী কয়েক বছর তিনি ছোট-খাটো চুরির অপরাধে কয়েকবার কারাবরণ করেন। ১৯৬৭ সালে তিনি তার দ্বিতীয় স্ত্রীর সাথে অ্যাংকারিজ, আলাস্কায় স্থানান্তরিত হন, যার সাথে তিনি ১৯৬৩ সালে বিবাহ বন্ধনে আবদ্ধ হয়েছিলেন। তাদের দুটি সন্তান রয়েছে। অ্যাংকারিজে তার প্রতীবেশিরা তাকে পছন্দ করত এবং তিনি তাদের কাছে স্থানীয় শিকারী চ্যাম্পিয়ান হিসেবে পরিচিত ছিলেন। এছাড়াও তিনি ওয়ার্ল্ড হান্টিং রেকর্ড পোপ ও ইংসয়ের বইয়ে নিজের কয়েকটি রেকর্ড তালিকাভুক্ত করতে সক্ষম হন।.


title: রবার্ট হানসেন

text: ১৯৭৭ সালে তিনি পুনরায় একটি চেইনশতে চুরির অপরাধে গ্রেফতার হন এবং তাকে তার মেজাজ নিয়ন্ত্রনের জন্য লিথিয়াম নেওয়ার জন্য বলা হয়; যাইহোক, তাকে কখনোই অনুষ্ঠানিকভাবে ঔষধ নেওয়ার জন্য বলা হয়নি।


title: রবার্ট হানসেন

text: রবার্ট সি. হানসেন আলাস্কার ৩০ জনেরও বেশি নারীকে ধর্ষিত ও লাঞ্ছিত করেন। তিনি কমপক্ষে ১৭ জন নারীকে হত্যা করেন; যাদের বয়স ১৬ থেকে ৪১ এর মধ্যে ছিল। তারা হলেনঃউপরোক্ত ১৭ নারীর মধ্যে হানসেন মাত্র চারজন নারীকে হত্যার অপরাধে দোষী সাবস্থ হন। তারা হলেন, শেরী মোরৌ, জুয়ানা ম্যাসিনা, একলুটনা অ্যানি এবং এন্দ্রিয়া ফিশ আল্টিয়ারি। এছাড়াও চিন্ডে পলসনকে অপহরন ও ধর্ষণের অপরাধে দোষী সাব্যস্থ হয়েছিলেন।


title: দশম জাতীয় সংসদ নির্বাচন, ২০১৪

text: দশম জাতীয় সংসদ নির্বাচন, ২০১৪ বাংলাদেশে ৫ জানুয়ারি ২০১৪ সালে অনুষ্ঠিত হয়। এ নির্বাচনটি নবম জাতীয় সংসদের প্রধান বিরোধী দল বিএনপিসহ অধিকাংশ দলই বর্জন করে এবং শেখ হাসিনার নেতৃত্বাধীন আওয়ামী লীগ ও স্বতন্ত্রসহ ১৭টি দল নির্বাচনে প্রতিদ্বন্দ্বিতা করে। এছাড়াও নির্বাচনে ৩০০টি আসনের মধ্যে ১৫৩টি আসনে বিনা প্রতিদ্বন্দ্বিতায় প্রার্থীরা বিজয়ী হওয়ায় নির্বাচনটি নিয়ে অনেক বিতর্কের সৃষ্টি হয়।


title: দশম জাতীয় সংসদ নির্বাচন, ২০১৪

text: ৫ জানুয়ারি রোববার বাংলাদেশ সময় সকাল ৮টা থেকে বিকেল ৪টা পর্যন্ত বাকী ১৪৭টি আসনে ভোট গ্রহণ অনুষ্ঠিত হয়। উল্লেখ্য ১৫৪ আসনে বিনা প্রতিদ্বন্দ্বিতায় বিজয়ী হওয়ার ফলে এবারের নির্বাচনে সারা দেশের মোট ৯,১৯,৬৫,৯৭৭ ভোটারের মধ্যে ভোট দেওয়ার সুযোগ পান ৪,৩৯,৩৮,৯৩৮ জন।


title: দশম জাতীয় সংসদ নির্বাচন, ২০১৪

text: ৩০শে জুন ২০১১ সালে তত্বাবধায়ক সরকারব্যবস্থা বাতিল করে জাতীয় সংসদে সংবিধানের পঞ্চদশ সংশোধনী বিল পাশ হয়। প্রধান বিরোধী দল বিএনপি ও তার শরিক জোটগুলো এর পর থেকেই নির্বাচনকালীন নির্দলীয় সরকারব্যবস্থা পুনরায় চালু করার জন্য সরকারের বিরুদ্ধে আন্দোলন শুরু করে। সরকারী দল আওয়ামী লীগ ও বাংলাদেশের বর্তমান প্রধানমন্ত্রী শেখ হাসিনা বর্তমান সরকারের অধীনেই নির্বাচনের ঘোষণা দেন এবং তখনই বিরোধী দলীয় প্রধান খালেদা জিয়া বর্তমান সরকারের অধীনে নির্বাচনে অংশগ্রহণ করবেন না বলে ঘোষণা দেন।


title: দশম জাতীয় সংসদ নির্বাচন, ২০১৪

text: নির্বাচনের দিন সহিংসতায় নিহত হয়েছেন ১৯ জন। নির্বাচনপূর্ব সহিংসতার দিক থেকেও এবারের নির্বাচন অতীতের রেকর্ড ছাড়িয়ে গেছে। ২০১৩ সালের ২৫ নভেম্বর তফসিল ঘোষণার পর থেকে ভোটের আগের দিন পর্যন্ত ৪১ দিনে মারা গেছেন ১২৩ জন। ভোটের দিন এতসংখ্যক মানুষের প্রাণহানি এর আগে দেখা যায়নি।


title: সুরু উপত্যকা

text: সুরু উপত্যকা ভারতের জম্মু ও কাশ্মীর রাজ্যের লাদাখ অঞ্চলে সিন্ধু নদের উপনদী সুরু নদী দ্বারা সৃষ্ট উপত্যকা। এই উপত্যকার প্রধান শহর কার্গিল


title: সুরু উপত্যকা

text: সুরু উপত্যকায় ২৫০০০ দর্দ ও তিব্বতীদের বসবাস। কার্গিল ও নিম্ন সুরু উপত্যকায় বেশিরভাগ অধিবাসী ষোড়শ শতাব্দীতে রাজা থি নামগ্যালের আদেশে তিব্বতী বৌদ্ধধর্ম থেকে ধর্মান্তরিত শিয়া ইসলাম ধর্মাবলম্বীদের বংশধর। পার্কাচিকের পরে রাংদুম বাদ দিলে বেশিরভাগ স্থান জনশূন্য। অষ্টাদশ শতাব্দীতে তৈরী রাংদুম বৌদ্ধবিহার এই অঞ্চলের বৌদ্ধধর্মাবলম্বীদের প্রধান আরাধনাস্থল।


title: সুরু উপত্যকা

text: রাংদুম এলাকার চারপাশের এলাকা শুষ্ক ও অনুর্বর হলেও ৩০০০ মিটার উচ্চতার নিচে অবস্থিত নিম্ন সুরু উপত্যকা লাদাখের অন্যতম কৃষিপ্রধান এলাকা। নিম্ন সুরু উপত্যকায় উইলো ও পপলার বৃক্ষের প্রাচুর্য দেখতে পাওয়া যায়। সুরু উপত্যকার বিভিন্ন স্থান থেকে নুন কুন পর্বতদ্বয় সুস্পষ্টরূপে দেখতে পাওয়া যায়।


title: সুরু নদী

text: সুরু নদী () ভারতের জম্মু ও কাশ্মীর রাজ্যের ওপর দিয়ে প্রবাহিত সিন্ধু নদের একটি উপনদী।


title: সুরু নদী

text: সুরু নদী ( দীর্ঘ) কার্গিল থেকে দক্ষিণে ও শ্রীনগর থেকে পূর্বে পেনসি গিরিবর্ত্মে অবস্থিত পাঞ্জেল্লা হিমবাহ থেকে উৎপত্তি লাভ করেছে। এই নদী জাংস্কার পর্বতশ্রেণীর উত্তর ও পশ্চিম সীমান্ত তৈরী করেছে।


title: সুরু নদী

text: এই নদীর প্রায় পুরো গতিপথই কার্গিল জেলার মধ্যে অবস্থিত। এই নদী টোঙ্গুল, সুরু, গ্রান্তুং, গোমা, খারুল প্রভৃতি শহরের পাশ দিয়ে বয়ে গেছে। এই নদীর তীরে অবস্থিত সবচেয়ে বড় শহর কার্গিল লাদাখের দ্বিতীয় বৃহত্তম শহর।


title: শাফাত হিমবাহ

text: শাফাত হিমবাহ ভারতের জম্মু ও কাশ্মীর রাজ্যের একটি পার্বত্য হিমবাহ।


title: শাফাত হিমবাহ

text: শাফাত হিমবাহ (দৈর্ঘ্য ) হিমালয় পর্বতমালার জাংস্কার পর্বতশ্রেণীতে কার্গিল থেকে দক্ষিণে ও শ্রীনগর থেকে পূর্বে কার্গিল-জাংস্কার সরকের ডানদিকে অবস্থিত।


title: শাফাত হিমবাহ

text: নুন কুন পর্বতদ্বয় এই হিমবাহ থেকে উঠেছে। এই হিমবাহের গলা জল শাফাত নালা নামে সিন্ধু নদের উপনদী সুরু নদীতে মিশেছে।


title: পেনসি গিরিবর্ত্ম

text: পেনসি গিরিবর্ত্ম বা পেনসি লা ভারতের জম্মু ও কাশ্মীর রাজ্যের লাদাখ অঞ্চলে অবস্থিত একটি গিরিবর্ত্ম। এই গিরিবর্ত্মকে জাংস্কারের প্রবেশদ্বার বলা হয়।


title: পেনসি গিরিবর্ত্ম

text: পেনসি গিরিবর্ত্ম ভারতের জম্মু ও কাশ্মীর রাজ্যের লাদাখ অঞ্চলে সমুদ্রপৃষ্ঠ থেকে ৪৪০০ মিটার উচ্চতায় অবস্থিত। এই গিরিবর্ত্ম সুরু উপত্যকা ও জাংস্কার উপত্যকাকে সংযুক্ত করে। রাংদুম বৌদ্ধবিহার থেকে এই গিরিবর্ত্ম ২৫ কিলোমিটার দূরে অবস্থিত।


title: পেনসি গিরিবর্ত্ম

text: পেনসি গিরিবর্ত্মের পশ্চিম দিকে অবস্থিত পাঞ্জেল্লা হিমবাহ থেকে সিন্ধু নদের উপনদী সুরু নদীর উৎপত্তি হয়েছে। অপর দিকে এই গিরিবর্ত্মের পূর্ব দিকে অবস্থিত দ্রাং-দ্রুং হিমবাহ থেকে জাংস্কার নদীর উপনদী ডোডা নদীর উৎপত্তি হয়েছে।


title: পেনসি গিরিবর্ত্ম

text: কার্গিল থেকে পাদুম পর্যন্ত সংযোগরক্ষাকারী ২৪০ কিলোমিটার দীর্ঘ কার্গিল-জাংস্কার সড়ক গ্রীষ্মকালের পাঁচ মাস খোলা থাকলেও শীতকালের দিনগুলিতে ভারী তুষারপাতের জন্য বন্ধ থাকে।


title: রাংদুম বৌদ্ধবিহার

text: রাংদুম বৌদ্ধবিহার ভারতের জম্মু ও কাশ্মীর রাজ্যের সুরু উপত্যকায় অবস্থিত একটি বৌদ্ধবিহার।


title: রাংদুম বৌদ্ধবিহার

text: রাংদুম বৌদ্ধবিহার ভারতের জম্মু ও কাশ্মীর রাজ্যের লাদাখ অঞ্চলের সুরু উপত্যকায় পেনসি গিরিবর্ত্ম থেকে ২৫ কিলোমিটার দুরত্বে জুলিদোক গ্রামের পাশে সমুদ্রপৃষ্ঠ থেকে ৪,০৩১ মিটার উচ্চতায় অবস্থিত।


title: রাংদুম বৌদ্ধবিহার

text: অষ্টাদশ শতাব্দীতে লাদাখের রাজা সেওয়াং মানগ্যুলের শাসনকালে গেলেক ইয়াশি তাকপা এই গেলুগ ধর্মীয় গোষ্ঠীর তিব্বতি বৌদ্ধধর্মাবলম্বীদের জন্য এই বৌদ্ধবিহার স্থাপন করেন।


title: কবি সুভাষ মেট্রো স্টেশন

text: কবি সুভাষ মেট্রো স্টেশন (পূর্বতন নাম: নিউ গড়িয়া মেট্রো স্টেশন) হল কলকাতা মেট্রোর উত্তর-দক্ষিণ করিডোরের দক্ষিণ প্রান্তিক স্টেশন। এই স্টেশনটি কবি সুভাষ মুখোপাধ্যায়ের নামাঙ্কিত। ২০১০ সালের ৭ অক্টোবর এই স্টেশনটি সাধারণের ব্যবহারের জন্য খুলে দেওয়া হয়।


title: কবি সুভাষ মেট্রো স্টেশন

text: কবি সুভাষ মেট্রো স্টেশনটি ভূতলে এবং শিয়ালদহ-সোনারপুর শাখার নিউ গড়িয়া রেল স্টেশনের পাশে অবস্থিত। এই স্টেশনটি কলকাতা মেট্রোর নির্মীয়মান ৬ নং লাইনেরও (নেতাজি সুভাষচন্দ্র বসু আন্তর্জাতিক বিমানবন্দর-নিউ গড়িয়া) দক্ষিণ প্রান্তিক স্টেশন।


title: বরগুনা পলিটেকনিক ইন্সটিটিউট

text: বরগুনা শহর থেকে ৩ কি.মি. পশ্চিমে খাগদন নদীর তীরে ঢলুয়া নামক স্থানে এটি অবস্থিত। প্রতিষ্ঠানটিতে চারটি আলাদা আলাদা বিল্ডিং সংযুক্ত করে একটি কমপ্লেক্স তৈরি করা হয়েছে।


title: হ্যানিবল

text: হ্যানিবল (২৪৭ - ১৮৩/১৮২ বিসি) ছিলেন কার্থেজ সেনাপতি যাকে সর্বকালের সর্বশ্রেষ্ঠ কয়েকজন সেনাপতির নামের তালিকায় প্রথম দিকেই রাখা হয়। তিনি ছিলেন কার্থেজের পিউনিক বংশীয় ব্যক্তি। তার পিতার নাম হ্যামিলকার বার্সা। হ্যামিলকার প্রথম পিউনিক যুদ্ধের সময় একজন নেতৃস্থানীয় কার্থেজীয় সেনাপতি ছিলেন। হ্যানিবলের ছোট দুই ভাইয়ের নাম ম্যাগো ও হ্যাসদ্রোবাল।


title: হ্যানিবল

text: হ্যানিবল মধ্যযুগে চরম রাজনৈতিক বিশৃঙ্খলার সময় তার জীবন অতিবাহিত করেন। সেসময় রোমান প্রাজাতন্ত্র প্রতিষ্ঠা হয়েছিল এবং রোমানরা আশেপাশের প্রায় সকল শক্তিশালী সাম্রাজ্যের উপর তাদের কতৃত্ব প্রতিষ্ঠা করেছিল। তাদের মধ্যে, কার্থেজ, সেরাকাস মেসিডোনের হেলেনিস্টিক রাজ্য ও সেলেউসিড সাম্রাজ্য অন্যতম। তার অন্যতম একটি বড় অর্জন হলো দ্বিতীয় পিউনিক যুদ্ধ, যখন তিনি একটি বড় সৈন্যদল নিয়ে আইবেরিয়া থেকে পাইরেনিস হয়ে এবং উত্তর ইতালির আল্পস এলাকায় এলিফ্যান্টের যুদ্ধে জড়িয়ে পড়েন। তার প্রথম কয়েক বছরের ইতালির জীবনে তিনি নাটকীয়ভাবে তিনটি যুদ্ধ জয় করেন - ট্রিবিয়া, ট্রাসিমেনি এবং কানাই। এ যুদ্ধগুলোর মাধ্যমেই তিনি তার প্রতিদ্বন্দীর ক্ষমতা ও দূর্বলতা সম্পর্কে বিস্তর অভিজ্ঞতা আর্জন ও নিজের ক্ষমতা সম্পর্কেও একটি অন্যরকম জ্ঞন লাভ করেন। পরবর্তীতে তার প্রতিপক্ষের দূর্বলতা ও নিজের অভিজ্ঞতা কাজে লাগিয়ে তিনি রোমানদের অনেক মিত্র শক্তিকে পরাজিত করেন। হ্যানিবল প্রায় ১৫ বছর ইতালি দখল করে রাখেন কিন্তু এসময় হঠাৎ করেই রোমানরা উত্তর আফ্রিকাতে একটি পাল্টা আক্রমণ করে ফলে তিনি কার্থেজে ফিরে যেতে বাধ্য হন। পরবর্তীতে তিনি জামায়র যুদ্ধে রোমান সেনাপতি স্কিপিও আফ্রিকানাসের কোছে পরাজিত হন। স্কিপিও, হ্যানিবলের যুদ্ধ কৌশল সম্পর্কে বিস্তারিত অনুশীলন করেছিল এবং তিনি নিজেও কিছু কৌশল অবলম্বন করেছিলেন এবং অবশেষে তিনি রোমানদের চিরশত্রু হ্যানিবলকে জামায় পরাজিত করেছিলেন। এ পরাজয়ের ফলে পরবর্তীতে হ্যানিবলের ভাই হ্যাসদ্রুবাল আইবেরিয়ান উপদ্বীপ থেকে চলে গিয়েছিলেন।


title: হ্যানিবল

text: যুদ্ধের পর হ্যানিবল সফলভাবে সাফেট (অ-রাজকীয় হাকিম, একটি নগররাষ্ট্র উপর নিয়ন্ত্রণ প্রদান) হিসেবে রাজ্য পরিচালনা করেন। তিনি রোম দ্বারা যুদ্ধের ক্ষতিপূরণ কাটিয়ে উঠতে সক্ষম করার জন্য রাজনৈতিক ও অর্থনৈতিক সংস্কার নীতি গ্রহণ করেন; যাইহোক তার সংস্কার নীতি কার্থেজের ও রোমের অভিজাত-শ্রেণী ভালোভাবে গ্রহণ করে নি এবং তিনি স্বেচ্ছা নির্বাসনে চলে যান। এ সময়টাতে তিনি সেলেউসাইড কোর্টে বসবাস করেন, সেখানে তিনি রোমদের বিরোদ্ধে তৃতীয় অ্যান্টিওচাসের সামরিক উপদেষ্টা হিসেবে কাজ করতেন। যুদ্ধে অ্যান্টিওচাস পরাজিত হন ও রোমদের সকল শর্ত মেনে নিতে বাধ্য হন, হ্যানিবল পুনরায় সেখান থেকে পালিয়ে যান এবং আর্মেনিয়াতে চলে আসেন। তার যাত্রা বিথেনীয়া কোর্টে এসে শেষ হয় এবং সেখানে তিনি পেরগামুন থেকে আগত একটি বহরের বিরোদ্ধে নৌযুদ্ধ করে বিজয় আর্জন করেন। পরবর্তীতে রোমানরা তার সাথে বিশ্বাসঘাতকতা করেছিল এবং বিষপান করে তিনি আত্মহত্যা করেন।


title: কাঁকড়াজিরিয়া

text: কাঁকড়াজিরিয়া (বৈজ্ঞানিক নাম: "Dromas ardeola") বা কাঁকড়াভোজী বাটান Dromadidae (ড্রোমাডিডি) গোত্র বা পরিবারের অন্তর্গত Dromas (ড্রোমাস) গণের অন্তর্ভুক্ত একমাত্র প্রজাতি। পাখিটি বাংলাদেশ, ভারত ছাড়াও দক্ষিণ, মধ্যপ্রাচ্য, আফ্রিকা ও দক্ষিণ-পূর্ব এশিয়ার বিভিন্ন দেশের উপকূলবর্তী অঞ্চলে দেখা যায়। কাঁকড়াজিরিয়ার বৈজ্ঞানিক নামের অর্থ "ধাবমান ছোট বগা" (গ্রিক: "dromas" = ধাবমান, লাতিন: "ardeola" = ছোট বগা)। সারা পৃথিবীতে এক বিশাল এলাকা জুড়ে এরা বিস্তৃত, প্রায় ৩ লক্ষ ৪৮ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা অপরিবর্তিত রয়েছে, আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটিকে সংরক্ষিত ঘোষণা করা হয় নি।


title: কাঁকড়াজিরিয়া

text: কাঁকড়াজিরিয়া পানিকাটা পাখিদের নিকট আত্মীয়। তবে বিশেষ কিছু বৈশিষ্ট্যের কারণে একে আলাদা গোত্রে স্থান দেওয়া হয়েছে এবং এরা এ গোত্রের একমাত্র সদস্য। কারাড্রিফর্মিস বর্গের সাথে প্রজাতিটির সম্পর্ক পরিষ্কার নয় বলে অনেকে একে মোটাহাঁটু ও বাবুবাটানের নিকট আত্মীয় বলে মনে করেন। আবার অনেকের মতে এরা অক ও গাঙচিলের সাথে সম্পর্কিত। পানিকাটা পাখিদের মধ্যে একমাত্র কাঁকড়াজিরিয়াই ডিম ফোটাবার জন্য মাটির উষ্ণতা ব্যবহার করে।


title: সামসুল আলম সিদ্দিকী

text: সামসুল আলম সিদ্দিকী (এস এ সিদ্দিকী) (জন্ম: অজানা - মৃত্যু: ২০০৮ ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।


title: সামসুল আলম সিদ্দিকী

text: এস এ সিদ্দিকীর পৈতৃক বাড়ি টাঙ্গাইল জেলার ঘাটাইল উপজেলার কালিয়াগ্রামে। তাঁর বাবার নাম আজিজুর রহমান সিদ্দিকী এবং মায়ের নাম রহিমা খাতুন। তাঁর স্ত্রীর নাম নূরুন নাহার বেগম। তাঁদের এক মেয়ে, দুই ছেলে।


title: সামসুল আলম সিদ্দিকী

text: এস এ সিদ্দিকী পাকিস্তান সেনাবাহিনীর দ্বিতীয় ইস্ট বেঙ্গল রেজিমেন্টে চাকরি করতেন। ১৯৭১ সালে এ রেজিমেন্টের মূল অবস্থান ছিল জয়দেবপুরে। একটি কোম্পানি ছিল ময়মনসিংহে ইপিআর বাহিনীর ২ নম্বর উইং হেডকোয়ার্টার এলাকায়। এ কোম্পানিতে কর্মরত ছিলেন এস এ সিদ্দিকী। মুক্তিযুদ্ধ শুরু হলে তিনিসহ বাঙালি সৈনিকেরা কোনো দিকনির্দেশনা না পাওয়ায় তাৎক্ষণিক সিদ্ধান্ত নিতে না পারলেও ২৭ মার্চ রাতে তাঁরা অবাঙালি ইপিআরদের হাতে আক্রান্ত হন। এ দলের অধিনায়ক নূরুল ইসলাম ইপিআর উইং হেডকোয়ার্টার থেকে প্রায় আধা মাইল দূরে সড়ক বিভাগের রেস্টহাউসে ছিলেন। এ সময় বাঙালি ইপিআর সেনারা বিদ্রোহ করেন এবং দ্বিতীয় ইস্ট বেঙ্গল রেজিমেন্টের এস এ সিদ্দিকীসহ বেশির ভাগ বাঙালি সেনা তখন বাঙালি ইপিআর সেনাদের সঙ্গে যোগ দিয়ে পাকিস্তানিদের বিরুদ্ধে যুদ্ধ করেন। এস এ সিদ্দিকী প্রতিরোধযুদ্ধ শেষে প্রথমে ৩ নম্বর সেক্টরের আশ্রমবাড়ি সাব-সেক্টরে এবং পরে নিয়মিত মুক্তিবাহিনীর এস ফোর্সের অধীনে যুদ্ধ করেন। আখাউড়াসহ আরও কয়েকটি স্থানে সাহসিকতার সঙ্গে যুদ্ধ করেন।


title: সামসুল আলম সিদ্দিকী

text: এস এ সিদ্দিকী ১৯৭১ সালে মুক্তিযুদ্ধের সূচনায় এপ্রিল মাসের প্রথমার্ধে এক দল মুক্তিযোদ্ধাসহ অবস্থান নেন কুশিয়ারা নদীর পাশে অবস্থিত শেরপুর-সাদিপুরে। এটি ছিলো সিলেট, সুনামগঞ্জ, মৌলভীবাজার ও হবিগঞ্জ জেলার সংযোগস্থল। সড়কপথে ঢাকা সহ অন্যান্য জেলার সঙ্গে ওই চার জেলার যোগাযোগ ছিলো এ পথ দিয়ে। নৌপথেও এ স্থান থেকে বিভিন্ন স্থানে যাওয়া যায়। মুক্তিযোদ্ধাদের এ দলটি ইস্ট বেঙ্গল রেজিমেন্ট, ইপিআর, মুজাহিদ ও আনসার এবং ছাত্র-যুবক সমন্বয়ে গঠিত হয়। এ দলের নেতৃত্বে ছিলেন মোহাম্মদ আজিজুর রহমান (বীর উত্তম)। ৮ এপ্রিল মুক্তিযোদ্ধারা কয়েকটি দলে বিভক্ত হন। এর মধ্যে একাংশ সিলেট শহরে, একাংশ খাদিমনগর এবং একাংশ আম্বরখানা ও ওয়্যারলেস স্টেশনে প্রতিরক্ষা অবস্থান নেন। তাঁদের আরেকটি অংশ ছিল সুরমা নদীর দক্ষিণ তীরে। তাঁরা বেশির ভাগ ছিলেন ইস্ট বেঙ্গল রেজিমেন্টের। এই দলে ছিলেন এস এ সিদ্দিকী। ২৩ এপ্রিল থেকে এস এ সিদ্দিকীরা পাকিস্তান সেনাবাহিনী ব্যাপক গোলাবর্ষণের মুখে পড়েন। ব্রিজের দক্ষিণ প্রান্তে ছিল তাঁদের দলের একটি এলএমজি পোস্ট। সেখানে পকিস্তানিরা বিরামহীনভাবে গোলাবর্ষণ করে এবং এতে এলএমজি ম্যান শহীদ হন। ফলে তাঁদের দলগত প্রতিরোধ দুর্বল হয়ে পড়ে। এস এ সিদ্দিকী কয়েকজন সহযোদ্ধা নিয়ে বীরত্বের সঙ্গে পাকিস্তানিদের মোকাবিলা করতে থাকেন। তাঁদের সাহসিকতায় পাকিস্তানি সেনারা অনেকক্ষণ নদী পারাপারে বিরত থাকতে বাধ্য হয়। তাঁর উপদলের অবস্থানের ডান দিকে ছিল তাঁদের দলের আরআর চালনাকারী উপদল। পাকিস্তান সেনাবাহিনীর প্রচণ্ড আক্রমণের চাপে ওই দলও অবস্থান ছেড়ে চলে যায়। তখন তাঁরা প্রচণ্ড চাপের মধ্যে পড়েন। এতে অবশ্য বিচলিত না হয়ে এস এ সিদ্দিকী ভারী অস্ত্রের সমর্থন না থাকায় তাঁরা বেশিক্ষণ টিকতে পারেননি। তিনি ও তাঁর সহযোদ্ধারা অবস্থান ছেড়ে পেছনে যেতে বাধ্য হন।


title: জর্জ রবার্ট গ্রে

text: জর্জ রবার্ট গ্রে (৮ জুলাই, ১৮০৮ – ৬ মে, ১৮৭২) একজন বৃটিশ প্রাণীবিজ্ঞানী ও প্রকৃতিবিদ। তিনি আরেক স্বনামধন্য প্রকৃতিবিদ জন অ্যাডওয়ার্ড গ্রে'র অনুজ এবং উদ্ভিদবিদ স্যামুয়েল ফ্রেডরিক গ্রে'র (১৭৬৬–১৮২৮) পুত্র। তিনি একচল্লিশ বছর যাবৎ তৎকালীন ব্রিটিশ মিউজিয়াম, বর্তমান লন্ডন ন্যাচারাল হিস্ট্রি মিউজিয়ামের পক্ষীবিজ্ঞান বিভাগের প্রধান ছিলেন।


title: জর্জ রবার্ট গ্রে

text: জর্জ রবার্ট গ্রে'র সবচেয়ে গুরুত্বপূর্ণ সৃষ্টি ছিল "জেনেরা অফ বার্ডস" (১৮৪৪–৪৯)। গ্রন্থটিতে প্রায় ৪৬,০০০ তথ্যসূত্র লিপিবদ্ধ করা হয়েছিল। মার্চেন্টস টেইলর স্কুলে তিনি অধ্যয়ন করেন।


title: সাসের গিরিবর্ত্ম

text: সাসের গিরিবর্ত্ম ভারতের জম্মু ও কাশ্মীর রাজ্যের লাদাখ অঞ্চলে অবস্থিত একটি গিরিবর্ত্ম।


title: সাসের গিরিবর্ত্ম

text: সাসের গিরিবর্ত্ম ভারতের জম্মু ও কাশ্মীর রাজ্যের লাদাখ অঞ্চলে লেহ থেকে ইয়ারকন্দ যাওয়ার প্রাচীন ব্যবসার পথের ওপর নুব্রা উপত্যকা ও শ্যোক নদী উপত্যকার মাঝে সমুদ্রপৃষ্ঠ থেকে উচ্চতায় অবস্থিত। এই গিরিবর্ত্মটি সিয়াচেন হিমবাহ থেকে ৩৭ কিলোমিটার দক্ষিণ পূর্বে অবস্থিত।


title: সাসের গিরিবর্ত্ম

text: দীর্ঘকাল ধরে লেহ ও ইয়ারকন্দের মধ্যে ব্যবসা বাণিজ্যের জন্য ব্যবসায়ীরা সাসের গিরিবর্ত্ম পার করেই যাতায়াত করতেন। এই গিরিবর্ত্মটি উচ্চতায় বেশি না হলেও অন্যতম ভয়াবহ গিরিবর্ত্ম হিসেবে নাম আছে। এই গিরিবর্ত্মের ওপর দিয়ে যাওয়ার সময় মালবাহী খচ্চর, ঘোড়া ও ব্যাক্ট্রীয় ঊট গিরিবর্ত্মের শীতে প্রচুর মারা পড়ত।


title: সাসের মুজতাঘ

text: সাসের মুজতাঘ ভারতের জম্মু ও কাশ্মীর রাজ্যের কারাকোরাম পর্বতশ্রেণীর পূর্ব প্রান্তের এক উপপর্বতশ্রেণী বিশেষ।


title: সাসের মুজতাঘ

text: সাসের মুজতাঘ ভারতের জম্মু ও কাশ্মীর রাজ্যের লাদাখ অঞ্চলে কারাকোরাম পর্বতশ্রেণীর পূর্ব প্রান্তে অবস্থিত। এই পর্বতমালার দক্ষিণে, পূর্বে ও উত্তরপূর্বে শ্যোক নদী, পশ্চিমদিকে নুব্রা উপত্যকা, উত্তর দিকে সাসের ও রিমো মুজতাঘের মাঝে সাসের গিরিবর্ত্ম অবস্থিত।


title: সাসের মুজতাঘ

text: সাসের মুজতাঘ থেকে উত্তর শুকপা কুঞ্চাং হিমবাহ, দক্ষিণ শুকপা কুঞ্চাং হিমবাহ, সাকাং হিমবাহ, চামসেন হিমবাহ প্রভৃতি হিমবাহের উৎপত্তি ঘটেছে।


title: সাসের কাংরি

text: সাসের কাংরি ভারতের জম্মু ও কাশ্মীর রাজ্যে অবস্থিত কারাকোরাম পর্বতশ্রেণীর সাসের মুজতাঘ উপপর্বতশ্রেণীর সর্বোচ্চ শৃঙ্গ।


title: সাসের কাংরি

text: সাসের কাংরি ভারতের জম্মু ও কাশ্মীর রাজ্যের লাদাখ অঞ্চলে কারাকোরাম পর্বতশ্রেণীর পূর্ব প্রান্তে অবস্থিত। এই পর্বতস্তূপের দক্ষিণে, পূর্বে ও উত্তরপূর্বে শ্যোক নদী, পশ্চিমদিকে নুব্রা উপত্যকা, উত্তর দিকে সাসের গিরিবর্ত্ম অবস্থিত।


title: সাসের কাংরি

text: সাসের কাংরি পর্বতস্তূপে পাঁচটি পর্বতশৃঙ্গ বর্তমান।


title: সাসের কাংরি

text: প্রথমদিকে পশ্চিমদিকে অবস্থিত নুব্রা উপত্যকার দিক থেকে সাসের কাংরি আরোহণের প্রচেষ্টা করা হয়েছিল। প্রথমদিককার ইউরোপীয় অভিযাত্রীদের মধ্যে ১৯০৯ খ্রিষ্টাব্দে টম জর্জ লংস্টাফ, আর্থার নেভ ও স্লিংসবি এই পথে আরোহণের চেষতা করেন। সাসের কাংরি আরোহণের জন্য নুব্রা উপত্যকা পূর্বদিকের চেয়ে নীচু ও সুগম মনে হলেও ১৯২২ থেকে ১৯৭০ খ্রিষ্টাব্দ পর্যন্ত বার বার বিফলতায় পশ্চিমদিক থেকে আরোহণ বিস্ময়কর ভাবে কথিন তা বোঝা যায়।


title: সাসের কাংরি

text: ১৯৭৩ খ্রিষ্টাব্দে ভারত তিব্বত সীমান্ত পুলিশের এক অভিযাত্রী দল উর্দ্ধ শ্যোক নদী উপত্যকা ও উত্তর শুকপা কুঞ্চাং হিমবাহের পথ ধরে দক্ষিণ পূর্ব দিক থেকে সাসের কাংরি ১ শৃঙ্গে আরোহণ করে। ১৯৮৭ খ্রিষ্টাব্দে এক যুগ্ম ভারতীয়-ব্রিটিশ অভিযাত্রী দল পশ্চিম দিক থেকে এই শৃঙ্গে আরোহণের সাথে সাথে সাসের কাংরি ৪ শৃঙ্গে সর্বপ্রথম আরোহণ করেন। ১৯৮৪ খ্রিষ্টাব্দে এক যুগ্ম ভারতীয়-জাপানি দল সর্বপ্রথম সাসের কাংরি ২ পশ্চিম শৃঙ্গ আরোহন করেন। ২০১১ খ্রিষ্টাব্দের ২৪শে আগস্ট মার্ক রিচি, স্টিভ সোয়েনসন ও ফ্রেডি উইলকিনসন সর্বপ্রথম সাসের কাংরি ২ পূর্ব শৃঙ্গ আরোহন করেন। ১৯৮৬ খ্রিষ্টাব্দে ভারত তিব্বত সীমান্ত পুলিশের এক অভিযাত্রী দলের হয়ে নিমা দোরজি, শের সিং, তাজবীর সিং, ফুর্বা শেরপা, ছেওয়াং সোমানলা ও বুধিমান পূর্ব দিক থেকে সর্বপ্রথম সাসের কাংরি ৩ পূর্ব শৃঙ্গ আরোহন করেন।


title: ভারতের সাধারণ নির্বাচন, ১৯২৬

text: ভারতের সাধারণ নির্বাচন ১৯২৬, ব্রিটিশ ভরতে ২৮শে আক্টোবর ১৯২৬ থেকে নভেম্বরের শেষের দিকে আনুষ্ঠিত হয়েছিল। এ নির্বাচনের মাধ্যমে "ইম্পেরিয়াল লেজিসলেটিভ কাউন্সিল" ও "প্রাদেশিক লেজিসলেটিভ কাউন্সিলের" জন্য সদস্য নির্বাচন করা হয়েছিল।


title: ভারতের সাধারণ নির্বাচন, ১৯২৬

text: বঙ্গ ও মাদ্রাজে "স্বরাজ পার্টি" প্রাদেশিক কাউন্সিলে জয় লাভ করে। এছাড়াও বিহার ও উড়িষ্যার আসন লাভ করে। তবে জাতীয় পর্যায়ে তাদের দলের আসন সংখ্যা কম ছিল।


title: ভারতের সাধারণ নির্বাচন, ১৯২৬

text: মুহাম্মদ ইয়ামিন খান (ইউনাইটেড প্রোভিনেন্স), মারিয়াদাস রুথনাস্বামী (মাদ্রাজ)


title: ভারতের সাধারণ নির্বাচন, ১৯২৬

text: জামনাদাস মেহতা (বম্বে শহরের জেনারেল), শ্বেত হারচন্দ্রাই ভিসানদাস (সিন্ধু জেনারেল), ভিথালভাই প্যাটেল, জোসেফ বেপটিস্টা, জিন্নাহ্ (বোম্বে সিটি মুসলিম), শাহ্ নেওয়াজ ভুট্রু(সিন্ধু মুসলিম), আব্দুল্লাহ হারুন (সিন্ধু মুসলিম), ওয়াহিদ বক্স ভুট্ট্রু (সিন্ধু জাগিরদার ও জমিদার)


title: ভারতের সাধারণ নির্বাচন, ১৯২৬

text: মুন্সী ইসওয়ার শ্যারন (ইউপি সিটি জেনারেল), লালা গিরধারিয়াল আগারাওয়াল (আগ্রা জেনারেল), মদন মোহন মৌলভি (এলাহবাদ ও জানসি জেনারেল), পন্ডিত শ্যামলাল নেহেরু (মিরুত জেনারেল), গণশেয়াম দাস বিরাল (বেনারিশ ও গুরাগপুর জেনারেল), শঙ্কর প্রসাদ বাজপী (লাখনো জেনারেল), রাধা কিশাণ দাস, বিসম্বর নাথ, মহাদেও প্রসাদ, সুরুজ বক্স সিং, রাফি আহমেদ কিদওয়াই, ডঃ এল. কে. হায়দার (আগ্রা গ্রামীণ মুসলিম)


title: ভারতের সাধারণ নির্বাচন, ১৯২৬

text: হাড়ি সিং গৌড় (নাগপুর), রামরাও দেশমুখ


title: ভারতের সাধারণ নির্বাচন, ১৯২৬

text: স্বতীন্দ্র চন্দ্র মিত্র (চট্টগ্রাম ও রাজশাহীর জেনারেল), কে. সি. নেওয়াজি, কবিরুদ্দিন আহমেদ, কে. আহমদ (রাজশাহী মুসলিম)


title: ভারতের সাধারণ নির্বাচন, ১৯২৬

text: এস. শ্রীনিভাস (মাদ্রাজ শহরের জেনারেল), ট্যাঙ্গোতুরি প্রকাশ (পূর্ব ও পশ্চিম গুধাভারি কাম কৃঞ্চ জেনারেল), আর. কে. সেনমুখম (সালেম ও কমবেতুর কইর কাম জেনারেল), এ. রঙ্গস্বামী (ট্রানজোর কাম ট্রিচিনোপলি জেনারেল), টি. রঙ্গচারি, রামা, সাঈদ মর্তুজা, পি. এস. শিবাস্বামী, বি. ভেনকাতাপাত্রিয়াজু,


title: ভারতের সাধারণ নির্বাচন, ১৯২৬

text: লাল লাজপাত রাজ (জুল্লুনদার জেনারেল), দেওয়ান চ্যামন লাল (জেনারেল), আব্দুল হাই (পূর্ব পাঞ্জাব মুসলিম)


title: ভারতের সাধারণ নির্বাচন, ১৯২৬

text: স্যার মুহাম্মদ ইয়াকুব, কে. সি. রায়, স্যার আব্দুল কাউয়ুম, হরবিলাস সর্দা


title: ভারতের সাধারণ নির্বাচন, ১৯৩০

text: ভারতের সাধারণ নির্বাচন ১৯৩০, ব্রিটিশ ভারতে সেপ্টেম্বর মাসে অনুষ্ঠিত হয়েছিল। নির্বাচনটি ভারতের জাতীয় কংগ্রেস বয়কট করেছিল এবং জনগণ এতে অনীহা প্রকাশ করেছিল। নবনির্বাচিত কেন্দ্রীয় বিধানসভা পরিষদ প্রথমবারের মত ১৪ই জানুয়ারি ১৯৩১ সালে সম্মেলনে উপস্থিত হয়েছিল।


title: .এইচএন

text: .এইচএন হন্ডুরাসের কান্ট্রি কোড টপ-লেভেল ডোমেইন, ইন্টারনেট প্রদত্ত রাষ্ট্রীয় সংকেত ও ডোমেইন সাফিক্স।


title: রিমো মুজতাঘ

text: রিমো মুজতাঘ ভারতের জম্মু ও কাশ্মীর রাজ্যের পূর্ব কারাকোরাম পর্বতশ্রেণীর এক উপপর্বতশ্রেণী বিশেষ।


title: রিমো মুজতাঘ

text: রিমো মুজতাঘ ভারতের জম্মু ও কাশ্মীর রাজ্যের পূর্ব কারাকোরাম পর্বতশ্রেণীতে অবস্থিত। এই পর্বতশ্রেণীর উত্তর দিকে রিমো হিমবাহ ও টেরাম শের হিমবাহ, উত্তরপূর্ব দিকে কারাকোরাম গিরিবর্ত্ম ও সিয়াচেন মুজতাঘ, পূর্বদিকে শ্যোক নদী ও দেপসাং সমতলভূমি, দক্ষিণপূর্বে সাসের গিরিবর্ত্ম ও সাসের মুজতাঘ, পশ্চিমদিকে নিম্ন সিয়াচেন হিমবাহ ও নুব্রা উপত্যকা অবস্থিত।


title: রিমো মুজতাঘ

text: রিমো মুজতাঘের দক্ষিণভাগের অংশ ভারতের জম্মু ও কাশ্মীর রাজ্যের অংশ হলেও পাকিস্তান এই অঞ্চলের অপর দাবী করে। রিমো পর্বতসহ রিমো মুজতাঘের উত্তরভাগের অংশ সিয়াচেনের অংশ হওয়ায় ভারতের অধিকৃত হলেও পাকিস্তান এই অঞ্চলের অপর দাবী করে।


title: রিমো পর্বত

text: রিমো পর্বত ভারতের জম্মু ও কাশ্মীর রাজ্যে অবস্থিত কারাকোরাম পর্বতশ্রেণীর রিমো মুজতাঘ উপপর্বতশ্রেণীর একটি পর্বতস্তূপ।


title: রিমো পর্বত

text: রিমো পর্বতস্তূপ ভারতের জম্মু ও কাশ্মীর রাজ্যে অবস্থিত কারাকোরাম পর্বতশ্রেণীর রিমো মুজতাঘ উপপর্বতশ্রেণীর উত্তর ভাগে সিয়াচেন হিমবাহ থেকে ২০ কিলোমিটার উত্তরপূর্ব দিকে অবস্থিত। এই পর্বতের উত্তর দিকে মধ্য রিমো হিমবাহ, পূর্বদিকে দক্ষিণ রিমো হিমবাহ ও পশ্চিমদিকে উত্তর টেরোং হিমবাহ অবস্থিত।


title: রিমো পর্বত

text: রিমো পর্বতস্তূপের রিমো নামের চারটি শৃঙ্গ বর্তমান। এর মধ্যে রিমো ২ পর্বতশৃঙ্গ রিমো ১ পর্বতের উত্তর শৈলশিরায় অবস্থিত। রিমো ৩ ও রিমো ৪ পর্বতশৃঙ্গদ্বয় রিমো ১ পর্বতশৃঙ্গের উত্তর দিকে অবস্থিত।


title: রিমো পর্বত

text: ১৯১৪ খ্রিষ্টাব্দে ফিলিপ্পো ডে ফিলিপ্পি এবং ১৯২৯ খ্রিষ্টাব্দে ফিলিপ ভিসার ও জেনি ভিসার রিমো পর্বত অঞ্চল পর্যবেক্ষণ করেন। ১৯৭৮ খ্রিষ্টাব্দে এই পর্বতে জাপানীদের দ্বারা এক অসফল অভিযানের চেষ্টা হয়। ১৯৮৪ খ্রিষ্টাব্দে ভারতীয় সেনাবাহিনীর এক অভিযাত্রী দল সর্বপ্রথম রিমো ৪ পর্বতশৃঙ্গ আরোহণ করেন। ১৯৮৫ খ্রিষ্টাব্দে হরিশ কাপাডিয়ার নেতৃত্বে এক যুগ্ম ভারতীয়-ব্রিটিশ অভিযাত্রী দলের হয়ে ডেভ উইলকিনসন ও জিম ফদারিংহ্যাম সর্বপ্রথম রিমো ৪ পর্বতশৃঙ্গ জয় করেন। ১৯৮৮ খ্রিষ্টাব্দে হুকুম সিং ও ইয়োশিও ওগাতার নেতৃত্বে এক যুগ্ম ভারতীয়-জাপানী অভিযাত্রী দল দক্ষিণ দিকে ইবেক্স টোল থেকে দক্ষিণ পশ্চিম শৈলশিরা ধরে আরোহণ করে রিমো ১ পর্বতশৃঙ্গ জয় করেন।


title: শ্যোক নদী

text: শ্যোক নদী ভারতের জম্মু ও কাশ্মীর রাজ্যের লাদাখ অঞ্চলের ওপর দিয়ে প্রবাহিত একটি নদী।


title: শ্যোক নদী

text: শ্যোক নদী (দৈর্ঘ্য ৫৫০ কিলোমিটার) রিমো হিমবাহ থেকে উৎপত্তি লাভ করে দক্ষিণ পূর্ব দিকে প্রবাহিত হয়ে উত্তর পশ্চিম দিকে গতিপথ পাল্টে আগের গতিপথের সমান্তরালে ও বিপরীতদিকে একটি চওড়া উপত্যকায় প্রবাহিত হয়ে চালুঙ্কা পেরিয়ে একটি সরু গর্জে প্রবেশ করে তুর্তুক ও ত্যাকশি পেরিয়ে পাকিস্তান অধিকৃত কাশ্মীরে প্রবেশ করে গিলগিট-বালটিস্তান রাজ্যের ঘাংচে জেলায় প্রবেশ করে। এরপর শ্যোক স্কার্দুর পূর্বদিকে কেরিসে সিন্ধু নদের সাথে মিলিত হয় ।


title: শ্যোক নদী

text: শ্যোক নদীর প্রধান চারটি উপনদী বর্তমান, এগুলি হল চাং চেন মো নদী, গালোয়ান নদী, সালতোরো নদী ও নুব্রা নদী।


title: দমদম মেট্রো স্টেশন

text: দমদম মেট্রো স্টেশন কলকাতা মেট্রোর একটি স্টেশন। এটি দমদম রেল স্টেশনের ঠিক পাশেই অবস্থিত এবং সেই সূত্রে ভারতীয় রেল পরিবেষেবার সঙ্গে যুক্ত। ১৯৮৪ সালের ১২ নভেম্বর এই স্টেশনটি চালু হয়। এটি উড়াল পথে অবস্থিত। দমদম মেট্রো স্টেশনটি ২০১৩ সাল পর্যন্ত কলকাতা মেট্রোর লাইন ১-এর উত্তর টার্মিনালের কাজ করেছে।


title: ঘুম মঠ

text: ঘুম মঠ একটি বৌদ্ধ মঠ। এটির জনপ্রিয় নাম হল ইগা চেওলিং মঠ। এই মঠ পশ্চিমবঙ্গের দার্জিলিং জেলার ঘুম শহরে সমুদ্রপৃষ্ঠ থেকে ৮,০০০ ফুট উচ্চতায় অবস্থিত। এই মঠ তিব্বতি বৌদ্ধধর্মের গেলুগ শাখার অনুবর্তী। মঠে মৈত্রেয় বুদ্ধের একটি ১৫ ফুট লম্বা মুর্তি আছে। এছাড়া বুদ্ধের শিষ্য চেনরেজি ও চোঙ্গাপার ছবিও আছে। ১৮৭৫ সালে লামা শেরাব গ্যাতসো এই মঠ স্থাপন করেন। এটি ঘুম শহরের তিনটি মঠের মধ্যে বৃহত্তম।


title: ঘুম মঠ

text: মঠে রক্ষিত বৌদ্ধ ধর্মগ্রন্থগুলির মধ্যে উল্লেখ্য ১০৮ খণ্ডে বিভক্ত তিব্বতি বৌদ্ধ শাস্ত্র কাংগ্যুর। মঠের সন্ন্যাসীরাও তব্বতি প্রথায় প্রার্থনা পতাকা ওড়ান।


title: ভারতের সাধারণ নির্বাচন, ১৯৪৫

text: সাধারণ নির্বাচন ১৯৪৫, ব্রিটিশ ভারতে কেন্দ্রীয় বিধানসভা পরিষদ ও রাজ্য পরিষদের সদস্য নির্বাচনের জন্য অনুষ্ঠিত হয়েছিল। নির্বাচনে ভারতীয় জাতীয় কংগ্রেস ১০২টি নির্বাচনী আসনের মধ্যে ৫৯টি আসন লাভ করেছিল। মুসলিম লীগ মুসলিম অধ্যুষিত সকল আসন লাভ করেছিল কিন্তু বাকী আসনে ব্যর্থ হয়েছিল। বাকী ১৩টি আসনের মধ্যে; ৮টি আসন ইউরোপীয়রা, ৩টি সতন্ত্র প্রার্থী এবং ২টি আসন পাঞ্জাবের শিখ অধ্যুষিত আকালি প্রার্থীরা পেয়েছিল। নির্বাচন ভারত সরকারের ১৯১৯ ধারা অনুসারে অনুষ্ঠিত হয়েছিল। সরকারের ১৯৩৫ ধারা অনুসারে অল ইন্ডিয়া ফেডারেশনের ঘোষণা ছিল কিন্তু দেশীয় রাজ্যগুলো এতে অস্বীকৃতি জানানোয় ১৯৩৫ ধারায় নির্বাচন অনুষ্ঠান সম্ভব হয়নি। ফলে ৩৭৫ জন সদস্য নির্বাচিত করার চেয়ে ১০২টি আসনই পূর্ন করা হয়।


title: লেহ

text: লেহ () (), পূর্বতন লাদাখ রাজ্যের ও বর্তমান ভারতের জম্মু ও কাশ্মীর রাজ্যের লেহ জেলার সদরদপ্তর। সমুদ্রপৃষ্ঠ থেকে ৩,৫২৪ মিটার বা ১১,৫৬২ ফুট উঁচুতে অবস্থিত এই শহর চারিদিকে হিমালয়ের পর্বত দ্বারা বেষ্টিত।


title: লেহ

text: বহু শতাব্দী ধরে পূর্বে তিব্বত ও চীন এবং পশ্চিমে কাশ্মীর ও ভারতের অন্যান্য অঞ্চলের মধ্যে যোগাযোগের ও ব্যবসার মাধ্যম হিসেবে লেহ শহর পরিচিত। এই স্থানের ওপর দিয়ে পশমিনা, কাশ্মীরি উল, চরস, তুঁত প্রভৃতি জিনিষের ব্যবসা চলত। লাদাখের ওপর দিয়ে এই ব্যবসার রাস্তার কথা প্রথম থেকে তৃতীয় শতাব্দীতে কুষাণযুগে চীনের লোকেরা জানত। কিন্তু ৮৪২ খ্রিষ্টাব্দে তিব্বত সাম্রাজ্যের পতন হলে অন্তিম তিব্বত সম্রাট গ্লাং-দার-মার পৌত্র স্ক্যিদ-ল্দে-ন্যিমা-গোন মাত্র তিনশ জন সৈন্য নিয়ে পশ্চিম তিব্বত বিজয় না করা পর্যন্ত এই স্থানের ইতিহাস সম্বন্ধে বেশি কিছু জানা যায় না। এই রাজকুমার শে সহ লাদাখ ও পশ্চিম তিব্বতের বহু শহর ও দুর্গ তৈরী করেন।


title: লেহ

text: ১৫৫৫ থেকে ১৫৭৫ খ্রিষ্টাব্দ পর্যন্ত লাদাখের শাসনকর্তা রাজা তাশি নামগ্যাল লেহ শহরে প্রথম রাজপ্রাসাদ নির্মাণ করেন। এই অধুনাধ্বংসপ্রাপ্ত রাজপ্রাসাদটি নামগ্যাল পাহাড়ের চূড়ায় স্থাপন করা হয়েছিল। এছাড়া রাজা তাশি নামগ্যাল এই শহরে গোন-খাং বা স্বর্গীয় অভিভাবকদের মন্দির এবং সেমো গোম্পা নামক বৌদ্ধ মন্দির স্থাপন করেন। ১৬১২ থেকে ১৬৪২ খ্রিষ্টাব্দ পর্যন্ত লাদাখের শাসনকর্তা রাজা সেংগে নামগ্যাল আনুমানিক ১৬৩১ থেকে ১৬৪২ খ্রিষ্টাব্দের মধ্যে নয়তল বিশিষ্ট লেহ প্রাসাদ নির্মাণ করেন। রাজা দেলেগ নামগ্যালের শাসনকালে কাশ্মীরের নবাব লাদাখ আক্রমণকারী তিব্বতী সৈন্যকে প্রতিরোধে সহায়তা করার শর্ত স্বরূপ ১৬৬৬ খ্রিষ্টাব্দে লেহ প্রাসাদের নীচে এক বিরাট সুন্নি মসজিদ স্থাপন করা হয়।


title: লেহ

text: ১৮৩৪ খ্রিষ্টাব্দে লাদাখের রাজা সেপাল নামগ্যালের সামন্ত টিম্বুসের রাজা লাদাখের বিরুদ্ধে জোরাওয়ার সিং কাহলুরিয়ার সাহায্য চাইলে জোরাওয়ার লাদাখের বিরুদ্ধে যুদ্ধে জয়লাভ করলে সেপাল নামগ্যাল যুদ্ধের ক্ষতিপূরণ হিসেবে ৫০,০০০ টাকা ও বার্ষিক ২০,০০০ টাকা কর দিতে সম্মত হন। পরে লাদাখের সামন্তরা জোরাওয়ারের বিরুদ্ধে দুইবার বিদ্রোহ ঘোষণা করলে তিনি লেহতে এক দুর্গ তৈরী করেন।


title: লেহ

text: লেহ জেলার অংশ হিসেবে লেহ শহরের প্রশাসন লাদাখ স্বায়ত্ত্বশাসিত পার্বত্য উন্নয়ন পরিষদ দ্বারা পরিচালিত হয়।


title: লেহ

text: ২০০১ খ্রিষ্টাব্দের ভারতীয় জনগণনা অনুযায়ী লেহ শহরের জনসংখ্যা ২৭,৫১৩। এদের মধ্যে পুরুষ ৬১% ও মহিলা ৩৯%। এই শহরের শিক্ষার হার ৭৫%, পুরুষদের মধ্যে শিক্ষার হার ৮২% ও মহিলাদের মধ্যে ৬৫%। মোট জনসংখ্যার ৯% ছয় বছরের নীচে। এখানকার মানুষ তিব্বতী ভাষায় কথা বলেন।


title: লেহ

text: এই শহর বৌদ্ধ প্রধান হলেও কিছু মুসলমানের বসবাস রয়েছে। পঞ্চম দলাই লামা লাদাখ আক্রমণ করলে কাশ্মীরের নবাবের দ্বারা লাদাখের রাজাকে সহায়তার শর্ত অনুযায়ী লেহ শহরে কাশ্মীর থেকে এসে মুসলমানেরা বসবাস শুরু করেন। দীর্ঘকাল ধরে এই শহরে বৌদ্ধ ও মুসলমান সম্প্রদায় শান্তিতে বসবাস করলেও বহির্জগতের জন্য লাদাখ খুলে দেওয়া হলে এই দুই ধর্মাবলম্বী মানুষদের মধ্যে কিছু উত্তেজনা সৃষ্টি হয়। ২০০৩ খ্রিষ্টাব্দের আগস্ট মাসে দলাই লামা লেহ শহরে এসে সাম্প্রদায়িক সম্প্রীতি ও শান্তিপূর্ণ সহাবস্থানের আবেদন করলে পরিস্তিতি স্বাভাবিক হয়। এই অঞ্চলে বসবাসকারী খ্রিষ্টানরা জার্মান মেরোভিয়ান মিশনারীদের দ্বারা বৌদ্ধ থেকে খ্রিষ্টধর্মে রূপান্তরিতদের বংশধর।


title: লেহ

text: লেহ শহরের আবহাওয়া শীতল মরুভূমির মতো। অক্টোবর থেকে মার্চ পর্যন্ত শীতকালের বেশিরভাগ সময় তাপমাত্রা হিমাঙ্কের নিচে অবস্থান করে ও মাঝে মাঝে তুষারপাত হয়। বছরের বাকি সময়ের আবহাওয়া গরম থাকে। তাপমাত্রার বিস্তার শীতকালে -২৮ ° সেন্টিগ্রেড থেকে গ্রীষ্মকালে ৩৩ ° সেন্টিগ্রেডের মধ্যে। বার্ষিক গড় বৃষ্টিপাত মাত্র ১০.২ মিলিমিটার। ২০১০ খ্রিষ্টাব্দে লেহ শহরে হড়কা বানে প্রায় ১০০ জনের ওপর মানুষের মৃত্যু হয়েছিল।


title: লেহ

text: লেহ শহরে উল্লেখযোগ্য দর্শনীয় স্থানগুলি হল শান্তি স্তূপ, লাদাখের রাজা সেংগে নামগ্যাল দ্বারা নির্মিত লেহ প্রাসাদ, কাশ্মীরের রাজা গুলাব সিংয়ের ডোগরা সেনাপতি জোরাওয়ার সিং কাহলুরিয়া দ্বারা নির্মিত জোরাওয়ার দুর্গ প্রভৃতি।


title: লেহ

text: লেহ শহর আকাশ ও সড়কপথে দেশের অন্যান্য অংশের সাথে যুক্ত। জোজি, ফোতু, নামিকা প্রভৃতি উচ্চ গিরিবর্ত্মের ওপর দিয়ে নির্মিত ১ডি নং জাতীয় সড়ক শ্রীনগর, দ্রাস ও কার্গিল শহরের সঙ্গে লেহ শহরকে যুক্ত করেছে। অপরদিকে রোহটাং, তাংলাং প্রভৃতি উচ্চ গিরিবর্ত্মের ওপর দিয়ে নির্মিত লেহ-মানালি মহাসড়ক লেহকে হিমাচল প্রদেশের সঙ্গে যুক্ত করেছে। এই দুইটি সড়কপথ অতিরিক্ত তুষারপাতের কারণে শীতকালে বন্ধ থাকে। এছাড়াও এই শহরে অবস্থিত কুশোক বাকুলা রিনপোছে বিমানবন্দর থেকে নতুন দিল্লী, শ্রীনগর ও জম্মু পর্যন্ত অসামরিক বিমান পরিষেবার ব্যবস্থা রয়েছে। এই শহরে এখনো পর্যন্ত রেল পরিষেবা চালু হয়নি।


title: আবদুর রব (দ্ব্যর্থতা নিরসন)

text: আবদুর রব বলতে বোঝানো যেতে পারে:


title: আশুতোষ সংগ্রহশালা

text: আশুতোষ সংগ্রহশালা বা আশুতোষ মিউজিয়াম অফ ইন্ডিয়ান আর্ট হল কলকাতা বিশ্ববিদ্যালয়ের অধীনস্থ একটি শিল্প সংগ্রহশালা। এটি বিশ্ববিদ্যালয়ের প্রধান শিক্ষাপ্রাঙ্গণ আশুতোষ শিক্ষাপ্রাঙ্গণে (কলেজ স্ট্রিট ক্যাম্পাস) অবস্থিত। এই সংগ্রহশালাটি ১৯৩৭ সালে চালু হয়। এটিই ভারতের প্রথম কোনো বিশ্ববিদ্যালয়ের অধীনস্থ সরকারি জাদুঘর। সংগ্রহশালাটি বিশ্ববিদ্যালয়ের প্রাক্তন উপাচার্য স্যার আশুতোষ মুখোপাধ্যায়ের নামাঙ্কিত। তিনি পরপর চারটি দ্বিবার্ষিক মেয়াদে (১৯০৬-১৯১৪) এবং তারপর পঞ্চম দ্বিবার্ষিক মেয়াদে (১৯২১-২৩) কলকাতা বিশ্ববিদ্যালয়ের উপাচার্য হন। এই সংগ্রহশালার উদ্দেশ্য বিভিন্ন যুগের ভারতীয় শিল্পসামগ্রী সংগ্রহ ও সংরক্ষণ করা। বঙ্গীয় শিল্প ঘরানার প্রতি এখানে বিশেষ গুরুত্ব দেওয়া হয়।


title: কুরানবাদী

text:
ইসলাম ধর্মের অনুসারীদের মধ্যে যারা শুধুমাত্র কুরআনকে ইসলাম ধর্মের বিধান এবং আইন হিসাবে মানেন ও বিশ্বাস করেন তাদেরকে কুরানবাদী বলা হয়। তারা অবশ্য আহলে কুরআন বা কুরআন ওনলি বলেও নিজেদেরকে পরিচয় দেন। তারা দাবি করেন তারাই প্রকৃত মুসলমান। তারা হাদিস, ইজমা ইত্যাদিকে ইসলাম ধর্মের বিধান এবং আইন হিসাবে মানেন না। তাদের যুক্তি হল, কুরআন পুর্নাঙ্গ ও সুবিস্তারিত গ্রন্থ, তাই কুরআনের কোন ব্যাখ্যার দরকার নেই। তাদের মতে, ইসলামের নবী মুহাম্মদ কুরআন ছাড়া অন্য কিছু অনুসরণ করতেন না। কাজেই কুরআন অনুসরণ করলেই তাকে অনুসরণ করা হয়ে যায়। তাছাড়া তাদের যুক্তি হল, হাদিস দিয়ে কুরআনকে ব্যাখ্যা করতে গিয়ে মুসলমানদের মধ্যে অনেক দলের উদ্ভব হয়েছে।
প্রধানত সুন্নীরা কুরআনবাদীদের সমালোচনা করে থাকে। তাদের বিপক্ষে সুন্নী মুসলিমরা একটি হাদীস উল্লেখ করে যেখানে বলা হয়েছে,


title: মোহরকুঞ্জ

text: মোহরকুঞ্জ (আগেকার নাম: সিটিজেন্স পার্ক) হল কলকাতার একটি সরকারি শহরাঞ্চলীয় উদ্যান। ক্যাথিড্রাল রোডে ভিক্টোরিয়া মেমোরিয়াল হলের পাশে নন্দনের উল্টোদিকে এই উদ্যানটি অবস্থিত। ২০০৫ সালে কলকাতা পৌরসংস্থা এই উদ্যানটি তৈরি করে এবং সিটিজেন্স পার্ক নামে উদ্বোধন করে। ২০০৭ সালে পৌরসংস্থার তরফ থেকে প্রথিতযশা রবীন্দ্রসংগীত-শিল্পী কণিকা বন্দ্যোপাধ্যায়ের নামানুসারে এই উদ্যানের নামকরণ করা হয় "মোহরকুঞ্জ" (কণিকা বন্দ্যোপাধ্যায়ের ডাকনাম ছিল মোহর)। উদ্যানটি তৈরি করতে মোট ৬৪ লক্ষ টাকা খরচ হয়েছিল। উদ্যানে একটি সাঙ্গীতিক ঝরনা ও ফুলের বাগান আছে। এছাড়া সাংস্কৃতিক অনুষ্ঠানের জন্য এখানে একটি মুক্ত মঞ্চও আছে।


title: মধুসূদন মঞ্চ

text: মধুসূদন মঞ্চ হল ভারতের পশ্চিমবঙ্গ রাজ্যের রাজধানী কলকাতা শহরের ঢাকুরিয়া অঞ্চলে অবস্থিত একটি প্রেক্ষাগৃহ। এটি বাঙালি কবি মাইকেল মধুসূদন দত্তের নামে নামাঙ্কিত। প্রেক্ষাগৃহটি নিয়ন্ত্রণ ও পরিচালনা করে পশ্চিমবঙ্গ সরকারের তথ্য ও সংস্কৃতি মন্ত্রক। এই প্রেক্ষাগৃহটিতে নিয়মিত নাট্যানুষ্ঠান আয়োজিত হয়। ১৯৯৫ সালের ১২ অক্টোবর পশ্চিমবঙ্গের তৎকালীন মুখ্যমন্ত্রী জ্যোতি বসু এই প্রেক্ষাগৃহটি উদ্বোধন করেন।


title: গিরিশ মঞ্চ

text:
গিরিশ মঞ্চ হল কলকাতার বাগবাজার অঞ্চলের একটি নাট্যমঞ্চ। ১৯৮৬ সালের ১ জুলাই পশ্চিমবঙ্গের তৎকালীন মুখ্যমন্ত্রী জ্যোতি বসু এই মঞ্চটির উদ্বোধন করেন। মঞ্চটি নামকরণ হয়েছে নাট্যকার গিরিশচন্দ্র ঘোষের নামে।
মঞ্চের নকশা করা হয়েছিল পূর্ত দফতরের পক্ষ থেকে। এই দফতরই মঞ্চের রক্ষণাবেক্ষণের দায়িত্বে আছে। মঞ্চটি পশ্চিমবঙ্গ সরকারের তথ্য ও সংস্কৃতি দফতরের নিয়ন্ত্রণাধীন। বিভিন্ন নাট্যগোষ্ঠী নিয়মিত এই মঞ্চটি ব্যবহার করে। গিরিশ মঞ্চ কলকাতার অন্যতম ব্যস্ত নাট্যমঞ্চ।


title: ঢাকার ইতিহাস

text: ঢাকা (; ১৯৮২ সালের পূর্বে Dacca নামে লেখা হত) বাংলাদেশের অন্যতম প্রাচীন একটি শহর এবং বর্তমানে বাংলাদেশের রাজধানী। বিভিন্ন ইতিহাস গ্রন্থ থেকে জানা যায়, খ্রিস্টিয় ৭ম শতক থেকে ঢাকায় লোক বসবাস শুরু করে। নবম শতকে সেন শাসন শুরু হওয়ার আগে ঢাকা বৌদ্ধ রাজ্য কামরূপ-এর অধীনে ছিল। সেন পরবর্তী যুগে ঢাকা তুর্কি ও আফগান শাসনাধীন হয়। এসময় ঢাকা দিল্লী সালতানাত নির্ধারিত শাসকদের দ্বারা শাসিত হয়। ১৬০৮ সালে ঢাকায় প্রথম মুঘলদের পা পড়ে। ১৬১০ সালে ঢাকার নামকরণ করা হয় জাহাঙ্গীর নগর। সম্রাট আওরঙ্গজেবের মৃত্যুর পর মোগল সাম্রাজ্যে দুর্বলতা দেখা দেয়ার সময়ে আঠারো শতকের শুরুতে ঢাকা থেকে রাজধানী সরিয়ে নেয়া হয় মুর্শিদাবাদে। মুঘল পরবর্তীযুগে ঢাকা প্রায় ১৯০ বছর ব্রিটিশ শাসনাধীন থাকে। পরবর্তীতে ১৯৪৭ সালে ঢাকা পূর্ব বঙ্গের রাজধানি হিসেবে পাকিস্তানের অন্তর্গত হয়। ১৯৫৬ সালের ২৩ মার্চ ঢাকাকে পূর্ব পাকিস্তানের রাজধানী হিসেবে মর্যাদা দেয়া হয়। ১৯৭২ সালের সংবিধান অনুযায়ি ঢাকাকে গনপ্রজাতন্ত্রী বাংলাদেশের রাজধানী হিসেবে ঘোষণা করা হয়।


title: ঢাকার ইতিহাস

text: ১৬১০ সালে সুবেদার ইসলাম খান চিশতি ঢাকায় বাংলার রাজধানী স্থানান্তর করেন। প্রথমবারের মত ঢাকা রাজধানী হওয়ার মর্যাদা লাভ করে। তিনি মুঘল সম্রাট জাহাঙ্গীরের নামানুসারে ঢাকার নামকরণ করেন জাহাঙ্গীর নগর। ১৬১৩ সালে মৃত্যুর আগে সুবেদার দলুয়া বা ধোলাই নদীর (বর্তমান বুড়িগঙ্গা) তীরে একটি দুর্গ প্রতিষ্ঠা করেন যার নাম ছিল “কেল্লা-ই-জাহাঙ্গীর”। এই কেল্লাতেই পরবর্তীকালে ইংরেজরা নবাব সিরাজদৌলার স্ত্রী-সন্তানদের বন্দী করে রেখেছিল।


title: ঢাকার ইতিহাস

text: কামরূপ রাজত্ব ৩৫০ থেকে ১১৪০ খ্রিষ্টাব্দ পর্যন্ত বিদ্যমান ছিল। 'যোগিনীতন্ত্র' ঘটনাপঞ্জী হতে জানা যায়, রাজত্ব এর দক্ষিণের সীমা ব্রহ্মপুত্র ও শীতলক্ষ্যা নদী পর্যন্ত বিস্তৃত ছিল যা ঢাকা অঞ্চলকে ঘিরে রেখেছে। পাল বংশ ছিল শেষ রাজবংশ যা কামরূপ রাজত্ব শাসন করতো। ৮ থেকে ১১ শতকের সেই আমলে, ঢাকা থেকে ১২ মাইল দূরের বিক্রমপুর ছিল তাদের রাজধানী। পাল শাসকরা ছিল বৌদ্ধ ধর্ম অবলম্বী, কিন্তু তাদের বিষয়ের সংখ্যাগরিষ্ঠতা ছিল হিন্দু ধর্ম।


title: ঢাকার ইতিহাস

text: দিল্লীর প্রথম স্বাধীন সুলতান হলেন কুতুবউদ্দীন আইবেক এবং তার মাধ্যমে ১২০৬ সালে দিল্লি সালতানাতের শুরু হয়। ১৫২৬ সাল পর্যন্ত ৩২০ বছর দিল্লি সালতানাত স্হায়ী ছিল। কুতুবুদ্দিন আইবেক মুহম্মদ ঘুরির একজন কৃতদাস। তিনি মুদম্মদ ঘুরির অনুমতিক্রমে ভারত বিজয়ের পর দিল্লিতে মুসলিম শাসন শুরু করে। দিল্লি সালতানাতে ৪ টি বংশ উল্লেখযোগ্য ছিল: দাস বংশ, খিলজী বংল, তুঘলক বংশ, লোদী বংশ। দাসবংশের প্রতিষ্ঠাতা কুতুবউদ্দীন আইবেক তবে প্রকৃত প্রতিষ্ঠাতা বলা হয় সুলতান ইলতুতমিশকে।দিল্লির সিংহাসনে প্রথম মুসলিম নারী হলেন সুলতানা রাজিয়া। ভারতীয় উপমহাদেশে খিলজী বংশের সূচনা করেন ইখতিয়ার উদ্দীন মুহাম্মদ বিন বখতিয়ার খিলজী। তুঘলক বংশের প্রথম শাসকের নাম গিয়াস উদ্দীন। দিল্লী থেকে রাজধানী দেবগিরিতে স্থানান্তর করেন মুহাম্মদ বিন তুঘলক এবং তার আমলে মরক্কোর পরিব্রাজক ইবনে বতুতা ভারতবর্ষে আগমন করেন, তার বিখ্যাত গ্রন্থের নাম কিতাবুল রেহলা বা সফরনামা। লোদী বংশের প্রতিষ্ঠাতা খিজির খান এবং শেষ সুলতান ইব্রাহীম লোদী। দিল্লীর সালতানাতের পতন হয় পানিপথের প্রথম যুদ্ধে(১৫২৬ সালে)। এ যুদ্ধ সংগঠিত হয় ইব্রাহীম লোদী ও সম্রাট বাবরের মধ্যে এবং যুদ্ধে সম্রাট বাবর জয়লাভ করে।


title: ঢাকার ইতিহাস

text: মুঘল শাসনের পূর্বে বাংলা মুঘলবিরোধী বারো ভূঁইয়া কর্তৃক শাসন হত। বারো ভূইয়ার নিয়ন্ত্রণ থেকে বাংলাকে করতলগত করতে ১৫৭৬ থেকে ১৬০৫ খ্রিস্টাব্দ পর্যন্ত বারবার চেষ্টা চালানো হয়। কিন্তু তারা সফল হয় না। মুঘল সম্রাট আকবরের সময় বাংলার রাজধানী ছিল বিহারের রাজমহল। ১৬০৮ খ্রিস্টাব্দে ইসলাম খান চিশতীকে সম্রাট জাহাঙ্গীর রাজমহলের সুবেদার নিয়োগ করেন। তিনি ১৬১০ সালে ঢাকা বিজয় করেন। এখানে উল্লেখ্য যে, বারো ভূইয়ার শাসনের সময় বাংলার প্রধান প্রশাসনিক কেন্দ্র ছিল সোনারগাঁও। দায়িত্ব নেবার পাঁচ বছরের মধ্যে ইসলাম খান চিশতী মুসা খাঁকে হত্যা করার মাধ্যমে বারো ভূইয়ার জমিদারি শাসনের অবসান ঘটান। বর্তমান চট্টগ্রামের কিছু অংশ বাদে পুরো সুবে বাংলা মোগল সাম্রাজ্যের অধীনে আসে। তিনি ১৬১০ খ্রিস্টাব্দে বাংলার ভৌগোলিক অবস্থান বিবেচনা করে রাজধানী রাজমহল থেকে সরিয়ে ঢাকায় স্থানান্তর করেন। অনেক ক্ষেত্রে জানা যায়, ঢাকা বিজয়ের ভবিষ্যৎ রাজধানীর সীমানা নির্ণয়ের উদ্দেশ্যে ঢাকিদের কয়েকজনকে নির্দেশ দেন সর্ব শক্তিতে ঢাক (বাদ্যযন্ত্র, ঢোল) বাজাতে আর তিনজন ঘোড়সওয়ার সৈন্যকে নির্দেশ দেন উত্তর, পূর্ব ও পশ্চিম দিকে ঘোড়া ছোটাতে। যে পর্যন্ত ঢাকের শব্দ শুনতে পাওয়া যায় সে পর্যন্ত গিয়ে নিশানা গেড়ে শহরের সীমানা নির্ধারণ করে তবেই তারা ফিরবে। ঢাকার নামকরণের ক্ষেত্রে অনেক গুলো মতবাদের মধ্যে এই মতবাদটিকেও ধরা হয়। যদিও এখন পর্যন্ত ঢাকার নামকরণের কোনো সুনির্দিষ্ট ইতিহাস নির্ণয় করা সম্ভব হয়নি। এখানে উল্লেখ্য, তৎকালীন মুঘল সম্রাট জাহাঙ্গীরকে সম্মান করে তার জীবতকাল পর্যন্ত ঢাকার নাম জাহাঙ্গীর নগর রাখা হয়েছিল।


title: ঢাকার ইতিহাস

text: ১৬১০ সালে ঢাকা আনুষ্ঠানিক ভাবে যাত্রা শুরু করলেও এর মধ্যে অনেকবার সুবে বাংলার রাজধানী পরিবর্তন হয়। কয়েক বছর পরই ১৬৫০ খ্রিস্টাব্দে বাংলার সুবেদার নিয়োগ হাওয়ার পর শাহ্ সুজা রাজধানী আবার রাজমহলে স্থানান্তর করেন। কিন্তু ১৬৬০ সালে শাহ্ সুজার পতন ঘটে, মীর জুমলা আবারও ঢাকাকে রাজধানীর মর্যাদা ফিরিয়ে দেন। এরপর অনেক কাল ঢাকা নির্বিঘ্নে গৌরবের সাথে রাজধানীর মর্যাদায় অধিষ্ঠিত ছিল। ১৭১৭ সালে মুর্শিদ কুলি খান বর্তমান পশ্চিমবঙ্গের মুর্শিদাবাদে স্থানান্তর করেন। এরপর ঢাকায় মোঘল শাসনামলে চলতো নায়েবে নাজিমদের শাসন। মীরজাফরের বিশ্বাসঘাতকতায় মুঘলদের পরাজয়ের পর আস্তে আস্তে ঢাকার গুরুত্ব কমতে থাকে।


লাদাখ স্বায়ত্ত্বশাসিত পার্বত্য উন্নয়ন পরিষদ, লেহ একটি স্বায়ত্ত্বশাসিত পার্বত্য পরিষদ যা ভারতের জম্মু ও কাশ্মীর রাজ্যের লেহ জেলার প্রশাসনের দায়িত্বে রয়েছে।


জম্মু ও কাশ্মীর রাজ্যের অন্যান্য জেলাগুলির মানুষের ধর্ম ও সংস্কৃতির বিভিন্নতার কারণে লাদাখের জনগণের দাবীতে ১৯৯৩ খ্রিষ্টাব্দের অক্টোবর মাসে ভারত সরকার ও জম্মু ও কাশ্মীর সরকার লাদাখকে এক স্বায়ত্ত্বশাসিত অঞ্চলের মর্যাদা দিতে সম্মত হয়। এই সিদ্ধান্তের ফলে লাদাখ স্বায়ত্ত্বশাসিত পার্বত্য উন্নয়ন পরিষদ আইন, ১৯৯৫ তৈরী হয়। এই আইনের বলে ১৯৯৫ খ্রিষ্টাব্দের ২৮শে আগস্ট নির্বাচনের মাধ্যমে লাদাখ স্বায়ত্ত্বশাসিত পার্বত্য উন্নয়ন পরিষদ, লেহ তৈরী হয় এবং ৩রা সেপ্টেম্বর উদ্বোধনী সভা হয়। ২০০৩ খ্রিষ্টাব্দে লেহ জেলা থেকে কার্গিল জেলাকে পৃথক করে তাকে লাদাখ স্বায়ত্ত্বশাসিত পার্বত্য উন্নয়ন পরিষদ, কার্গিল নামে অপর একটি স্বায়ত্ত্বশাসিত পার্বত্য পরিষদের অধীনে নিয়ে যাওয়া হয়।


title: লাদাখ স্বায়ত্ত্বশাসিত পার্বত্য উন্নয়ন পরিষদ, লেহ

text: এই পরিষদ ৩০ জন উপদেষ্টা বা কাউন্সিলর নিয়ে গঠিত, যাঁদের মধ্যে ২৬ জন নির্বাচিত ও ৪ জন মনোনীত সদস্য। এই পরিষদের কার্যনির্বাহী বিভাগ একজন মুখ্য কার্যনির্বাহী উপদেষ্টা ও চারজন কার্যনির্বাহী উপদেষ্টা নিয়ে গঠিত। মুখ্য কার্যনির্বাহী উপদেষ্টাই পরিষদের সভাপতি ও লেহ জেলার ভারপ্রাপ্ত ডেপুটি কমিশনার।


লাদাখ স্বায়ত্ত্বশাসিত পার্বত্য উন্নয়ন পরিষদ, কার্গিল একটি স্বায়ত্ত্বশাসিত পার্বত্য পরিষদ যা ভারতের জম্মু ও কাশ্মীর রাজ্যের কার্গিল জেলার প্রশাসনের দায়িত্বে রয়েছে।


১৯৯৫ খ্রিষ্টাব্দে লেহ জেলার প্রশাসনিক দায়িত্ব লাদাখ স্বায়ত্ত্বশাসিত পার্বত্য উন্নয়ন পরিষদ, লেহ নামক স্বায়ত্ত্বশাসিত পার্বত্য পরিষদের ওপর ন্যস্ত করা হয়। ২০০৩ খ্রিষ্টাব্দে লেহ জেলা থেকে কার্গিল জেলাকে পৃথক করে মুফতি মহম্মদ সঈদের মুখ্যমন্ত্রীত্বে জম্মু ও কাশ্মীর সরকার কার্গিল জেলার জন্য লাদাখ স্বায়ত্ত্বশাসিত পার্বত্য উন্নয়ন পরিষদ, কার্গিল গঠন করার সিদ্ধান্ত নেন। এই সিদ্ধান্তের ফলে ২০০৩ খ্রিষ্টাব্দের জুলাই মাসে এই পরিষদ তৈরী হয়।


title: লাদাখ স্বায়ত্ত্বশাসিত পার্বত্য উন্নয়ন পরিষদ, কার্গিল

text: এই পরিষদ ৩০ জন উপদেষ্টা বা কাউন্সিলর নিয়ে গঠিত, যাঁদের মধ্যে ২৬ জন নির্বাচিত ও ৪ জন মনোনীত সদস্য। এই পরিষদের কার্যনির্বাহী বিভাগ একজন মুখ্য কার্যনির্বাহী উপদেষ্টা ও চারজন কার্যনির্বাহী উপদেষ্টা নিয়ে গঠিত। মুখ্য কার্যনির্বাহী উপদেষ্টাই পরিষদের সভাপতি ও কার্গিল জেলার ভারপ্রাপ্ত ডেপুটি কমিশনার।


title: লাদাখ স্বায়ত্ত্বশাসিত পার্বত্য উন্নয়ন পরিষদ (দ্ব্যর্থতা নিরসন)

text: লাদাখ স্বায়ত্ত্বশাসিত পার্বত্য উন্নয়ন পরিষদ ভারতের জম্মু ও কাশ্মীর রাজ্যের পরস্পর পার্শ্ববর্তী লেহ জেলা ও কার্গিল জেলার প্রশাসনিক দায়িত্বে থাকা স্বায়ত্ত্বশাসিত পার্বত্য পরিষদকে বোঝানো হয়েছে।


title: লেহ জেলা

text: লেহ জেলা ভারতের জম্মু ও কাশ্মীর রাজ্যের লাদাখ অঞ্চলের দুইটি জেলার মধ্যে একটি জেলা এবং আয়তনের দিক থেকে গুজরাট রাজ্যের কচ্ছ জেলার পরেই ভারতের দ্বিতীয় বৃহত্তম জেলা।


title: লেহ জেলা

text: লেহ জেলা ৩২° উত্তর থেকে ৩৬° উত্তর অক্ষাংশ এবং ৭৫° পূর্ব থেকে ৮০° পূর্ব দ্রাঘিমাংশের মধ্যে ৪৫,১০০ বর্গকিলোমিটার ক্ষেত্রফলযুক্ত এলাকা নিয়ে গঠিত। সমুদ্রপৃষ্ঠ থেকে এই জেলার উচ্চতার বিস্তার আনুমানিক ২৩০০ মিটার উচ্চতা থেকে ৫০০০ মিটার উচ্চতা। এই জেলার পশ্চিম দিকে কার্গিল জেলা, উত্তর পশ্চিম দিকে পাকিস্তান অধিকৃত কাশ্মীরের গিলগিট-বালটিস্তান রাজ্যের ঘাংচে জেলা, উত্তর দিকে ও পূর্বদিকে চীন, দক্ষিণ দিকে হিমাচল প্রদেশ রাজ্যের লাহুল ও স্পিটি জেলা অবস্থিত।


title: লেহ জেলা

text: এই জেলায় হিমালয়ের কারাকোরাম, লাদাখ ও জাংস্কার পর্বতশ্রেণী এই তিনটি পর্বতশ্রেনী পরস্পর সমান্তরালে অবস্থিত। এই তিন পর্বতমালার মধ্যে দিয়ে শ্যোক, সিন্ধু ও জাংস্কার নদী প্রবাহিত হয়ে বিস্তীর্ণ জনবহুল নদী উপত্যকা সৃষ্টি করেছে। এই জেলায় খার্দুং, চাং, তাংলাং প্রভৃতি বিশ্বের সর্বোচ্চ গিরিবর্ত্মগুলি অবস্থিত।


title: লেহ জেলা

text: ১৮৭০ এর দশকে অস্ট্রিয়ার জীববিজ্ঞানী ফার্দিনান্দ স্টোলিকজকা প্রচুর অভিযানের মাধ্যমে লাদাখ অঞ্চলের জীবজগতের বৈজ্ঞানিক পর্যবেক্ষণ করেন। ভারতের গ্রীষ্মপ্রধান অঞ্চল থেকে পাখিরা লাদাখে গ্রীষ্মকালে চলে যায় বলে এই অঞ্চলের পাখিদের প্রায় আড়াইশো রকমের প্রজাতি দেখতে পাওয়া যায়। এই অঞ্চলে কালোঘাড় সারস, তুতি, রবিন, কালো গির্দি, মোহনচূড়া, খয়রামাথা গাঙচিল, খয়রা চখাচখি, দাগি রাজহাঁস, তিব্বতী তুষারমোরগ, চুকার, গৃধিনী সোনালী ঈগল প্রভৃতি পাখি উল্লেখযোগ্য। লাদাখের পশুদের সঙ্গে মূলতঃ মধ্য এশিয়া ও তিব্বতের পশুদের সাদৃশ্য আছে। এই অঞ্চলে তিব্বতী জংলী গাধা, তুষার চিতা, তিব্বতী বালি শেয়াল প্রভৃতি পশু উল্লেখযোগ্য। জম্মু ও কাশ্মীর রাজ্যের অন্যান্য জেলাগুলির মানুষের ধর্ম ও সংস্কৃতির বিভিন্নতার কারণে লাদাখের জনগণের দাবীতে ১৯৯৩ খ্রিষ্টাব্দের অক্টোবর মাসে ভারত সরকার ও জম্মু ও কাশ্মীর সরকার ১৯৯৫ খ্রিষ্টাব্দের ২৮শে আগস্ট লাদাখকে এক স্বায়ত্ত্বশাসিত অঞ্চলের মর্যাদা দিতে সম্মত হয়। এর ফলশ্রুতি হিসেবে লাদাখ স্বায়ত্ত্বশাসিত পার্বত্য উন্নয়ন পরিষদ, লেহ তৈরী হয়। এই পরিষদ ৩০ জন উপদেষ্টা বা কাউন্সিলর নিয়ে গঠিত, যাঁদের মধ্যে ২৬ জন নির্বাচিত ও ৪ জন মনোনীত সদস্য। এই পরিষদের কার্যনির্বাহী বিভাগ একজন মুখ্য কার্যনির্বাহী উপদেষ্টা ও চারজন কার্যনির্বাহী উপদেষ্টা নিয়ে গঠিত। মুখ্য কার্যনির্বাহী উপদেষ্টাই পরিষদের সভাপতি ও লেহ জেলার ভারপ্রাপ্ত ডেপুটি কমিশনার। জম্মুও কাশ্মীর বিধানসভায় লেহ জেলা থেকে লেহ ও নুব্রার জন্য দুইটি আসন সংরক্ষিত আছে। এই জেলা থেকে একজন সদস্য লেহ ও কার্গিল উভয় জেলার হয়ে লোকসভায় প্রতিনিধিত্ব করতে পারে।


title: লেহ জেলা

text: ১৯৯১ খ্রিষ্টাব্দের ভারতীয় জনগণনা অনুযায়ী এই জেলার মোট জনসংখ্যা ছিল ৮৯,৫০০। ২০০১ খ্রিষ্টাব্দের ভারতীয় জনগণনা অনুযায়ী জনসংখ্যা ১লক্ষ ১৭ হাজার থেকে ২০১১ খ্রিষ্টাব্দের ভারতীয় জনগণনা অনুযায়ী ১ লক্ষ ৪৭ হাজার ৭১৪ জনে বৃদ্ধি পায়। ২০০১ থেকে ২০১১ খ্রিষ্টাব্দের মধ্যে এই জেলায় জনসংখ্যার প্রায় ২৫% বৃদ্ধি হয়েছে। ২০০১ খ্রিষ্টাব্দের ভারতীয় জনগণনা অনুযায়ী মোট জনসংখ্যার ৭৫.৫৭% গ্রামে বসবাস করেন। লেহ জেলায় ৭৭.৩০% বৌদ্ধ, ১৩.৭৮% মুসলমান ও ৮.১৬% হিন্দু। ৩৭.৯২% মানুষ কৃষিজীবী এবং ৪.২৮% মানুষ কৃষিশ্রমিক।


title: লেহ জেলা

text: লেহ জেলার মুখ্য পর্যটন আকর্ষণ কেন্দ্রগুলি্র মধ্যে অন্যতম হল লেহ শহরে অবস্থিত শান্তি স্তূপ, লেহ প্রাসাদ, জোরাওয়ার দুর্গ। এছাড়া হেমিস, থিকসে, আলচি, লামায়ুরু প্রভৃতি বহু বৌদ্ধবিহার পর্যটকদের জন্য দর্শনীয় স্থান।


title: লেহ জেলা

text: ঘুরতে যাওয়াটা যাঁদের কাছে অ্যাডভেঞ্চার, তাঁদের জন্য আদর্শ সফর হল মোটরবাইকে মানালি থেকে লেহ পৌঁছানো৷ একে ভারতের পথ সফরের মক্কা বলে৷ বরফে ঢাকা পাহাড় ও গভীর খাদের মধ্যে দিয়ে কনকনে ঠান্ডায় মোটরবাইক চালিয়ে এগিয়ে যেতে হয়। দু’পাশে ফেলে আসা ছোট্ট গ্রাম আর প্রকৃতির সৌন্দর্য অপূর্ব ৷


title: লেহ জেলা

text: লেহ জেলায় ১ডি নং জাতীয় সড়ক ও লেহ-মানালি মহাসড়ক নামে দুইটি প্রধান সড়ক অবস্থিত। জোজি, ফোতু, নামিকা প্রভৃতি উচ্চ গিরিবর্ত্মের ওপর দিয়ে নির্মিত ১ডি নং জাতীয় সড়ক শ্রীনগর, দ্রাস ও কার্গিল শহরের সঙ্গে লেহ শহরকে যুক্ত করেছে। অপরদিকে রোহটাং, তাংলাং প্রভৃতি উচ্চ গিরিবর্ত্মের ওপর দিয়ে নির্মিত লেহ-মানালি মহাসড়ক লেহকে হিমাচল প্রদেশের সঙ্গে যুক্ত করেছে। এই দুইটি সড়কপথ অতিরিক্ত তুষারপাতের কারণে শীতকালে বন্ধ থাকে। শীতকালে খার্দুং গিরিবর্ত্ম ও চাং গিরিবর্ত্ম তুষারপাতের জন্য বন্ধ থাকে বলে লেহ শহরের সঙ্গে দুর্বুক ও নুব্রার মধ্যে যোগাযোগ বিচ্ছিন্ন থাকে।


title: লেহ জেলা

text: লেহ জেলায় কুশোক বকুল কম্পোচি বিমানবন্দর ও নুব্রা উপত্যকায় ভারতীয় সেনাবাহিনীর বিমানবন্দর অবস্থিত। লেহ শহরে অবস্থিত কুশোক বকুল কম্পোচি বিমানবন্দর থেকে সামরিক ও নতুন দিল্লী, শ্রীনগর ও জম্মু পর্যন্ত অসামরিক বিমান পরিষেবার ব্যবস্থা রয়েছে।


title: বড় কুবো

text: বড় কুবো (বৈজ্ঞানিক নাম: "Centropus sinensis"), কানা-কুয়া, কানাকোকা বা কুক্কাল Cuculidae (কুকুলিডি) গোত্র বা পরিবারের অন্তর্গত "Centropus" (সেন্ট্রোপাস) গণের অন্তর্ভুক্ত অতি পরিচিত এক প্রজাতির পাখি। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। বড় কুবো বৈজ্ঞানিক নামের অর্থ "গজালের মত নখরওয়ালা পা বিশিষ্ট চীনা পাখি" (গ্রিক: "kentron" = গজালের মত নখ, "pous" = পা; লাতিন: "sinensis" = চীনের)। সারা পৃথিবীতে এক বিশাল এলাকা জুড়ে এরা বিস্তৃত, প্রায় ৭৯ লক্ষ ৪০ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা অপরিবর্তিত রয়েছে, আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।


title: বড় কুবো

text: বড় কুবো বেশ কয়েকটি উপপ্রজাতিতে বিভক্ত। কোন কোন উপপ্রজাতিকে অনেক সময় পূর্ণাঙ্গ প্রজাতির মর্যাদা দেওয়া হয়। এরা আকারে বড়, দেখতে অনেকটা দাঁড়কাকের মত। লেজ বেশ লম্বা এবং ডানা তামাটে-বাদামি। ঘন জঙ্গল থেকে আবাদি জমি, এমনকি শহুরে বাগানেও এদের সচরাচর দেখা মেলে। ওড়ার চেয়ে হেঁটে বেড়াতে এরা বেশি স্বাচ্ছন্দ্য বোধ করে। প্রায়ই পোকামাকড়, পাখির ডিম ও ছানার খোঁজে এদের ডালে ডালে অথবা ভূমিতে চরে বেড়াতে দেখা যায়। কুকুলিফর্মিস বর্গের অন্তর্গত হলেও জাতভাই কোকিলদের মত এরা বাসা পরজীবী নয়; অর্থাৎ অন্য পাখির বাসায় ডিম পাড়ে না। এদের গম্ভীর স্বর কোন কোন এলাকায় অমঙ্গলের সংকেত বলে চিহ্নিত।


title: বড় কুবো

text: বড় কুবো কাকের মত দেখতে বড় আকারের এক প্রজাতির পাখি। দৈর্ঘ্য ৪০-৪১ সেমি; বড়গুলো ৪৮ সেমি পর্যন্ত হয়। ওজন ২৫০ গ্রাম, ডানা ১৯ সেমি, ঠোঁট ৩.২ সেমি, পা ৫.৮ সেমি ও লেজ ২৪ সেমি। পিঠ তামাটে-বাদামি ও দেহতল চকচকে কালো। গলায় চকচকে বেগুনি আভা দেখা যায়। উজ্জ্বল তামাটে কাঁধ-ঢাকনি ও ডানা ছাড়া সমগ্র দেহই কালো। লেজের পালক কালো ও পর্যায়ক্রমিক সজ্জিত। চোখ রক্তলাল। পা, পায়ের পাতা, নখর ও ঠোঁট স্লেট-কালো।


title: বড় কুবো

text: স্ত্রী ও পুরুষ পাখি দেখতে একই রকম, তবে স্ত্রী পাখি আকারে একটু বড়।


title: বড় কুবো

text: অপ্রাপ্তবয়স্ক পাখির মাথার চাঁদি ও ঘাড়ের পেছন দিকে ফিকে লালচে তিলা থাকে। কাঁধ-ঢাকনি, পিঠ, কোমর ও ডানা অনুজ্জ্বল ডোরাযুক্ত কালচে-বাদামি রঙের। কালচে দেহতলে সরু সরু সাদা ডোরা থাকে। অপ্রাপ্তবয়স্ক পাখির উড্ডয়ন পালক ও লেজেও ডোরা থাকে। প্রজাতিটির শ্বেতপ্রকরণ নমুনার কথা জানা যায়।


title: বড় কুবো

text: বড় কুবো মোট ছয়টি উপপ্রজাতিতে বিভক্ত। কোন কোন উপপ্রজাতিকে অনেক সময় পূর্ণাঙ্গ প্রজাতির মর্যাদা দেওয়া হয়। যেমন, বাদামি কুবোকে ("C. (s.) andamanensis") একটি পূর্ণাঙ্গ প্রজাতির মর্যাদা দেওয়া হয়েছে। এদের স্বরের মধ্যে যথেষ্ট পার্থক্য রয়েছে। উপপ্রজাতিগুলো হল:


title: বড় কুবো

text: ছানার চামড়া কালো ও সারা দেহ সূক্ষ্ম সাদা রোমে ঢাকা থাকে। ঠোঁটের গোড়ায় ও চোখের চারিদিকে রিঙের মত উন্মুক্ত চামড়া থাকে। পেটের মধ্যখান গোলাপী আভাযুক্ত এবং চোয়াল কালোর সাথে গোলাপী রঙ যুক্ত। চোখ বাদামি, ঠোঁটের কোণ হলুদ ও পা গাঢ় ধূসরাভ-বাদামী।


title: বড় কুবো

text: "parroti" উপপ্রজাতির অপ্রাপ্তবয়স্ক সদস্যের দেহতলে কোন ডোরা দাগ থাকে না বরং দেহতল কালচে রঙের। এছাড়া ডানার খয়েরি রং বেশি গাঢ়। দক্ষিণ-পূর্ব এশিয়ার "bubutus" উপপ্রজাতির ডাক অন্যসব উপপ্রজাতির ডাক থেকে বেশ ভিন্ন। ওয়েস্টার্ন ঘাটসে প্রাপ্ত সদস্যদের সাথে বাংলা কুবোর ("Centropus bengalensis") মিল বেশি। তবে বাংলা কুবোর ঠোঁট আরও ভোঁতা, লেজ ছোট, চোখ গাঢ় রঙের, লেজে তামাটে-সবুজ আভা থাকে। এছাড়া ডানার দৈর্ঘ্য দেহের তুলনায় বড়। "parroti" উপপ্রজাতির স্ত্রী সদস্যদের ডানা-ঢাকনি নভেম্বর থেকে জানুয়ারি মাসের মধ্যে একটু ধুলোটে ভাব ধারণ করে। পাঞ্জাবের সমভূমিতে এ উপপ্রজাতি ও "intermedius" উপপ্রজাতির সীমানা মিলিত হয়েছে।


title: বড় কুবো

text:
বড় কুবো আলোকময় বন, বাগান ও মানববসতির কাছাকাছি বাস করে। সাধারণত একা বা জোড়ায় বিচরণ করে। এদের খাদ্যতালিকা বেশ বড়। বিভিন্ন ধরনের পোকামাকড়, শুঁয়োপোকা, শামুক, এমনকি ছোটখাটো মেরুদণ্ডী প্রাণী যেমন- করাতী বোড়া ("Echis carinatus"), ব্যাঙ, টিকটিকি, ইঁদুর ইত্যাদি এরা খাদ্য হিসেবে গ্রহন করে। এছাড়া পাখির ডিম, ছানা, ফল ও বীজ এদের প্রিয় খাদ্য। তামিলনাড়ুতে বড় কুবোর মূল খাদ্য এক প্রজাতির শামুক, "Helix vittata"। এছাড়া এরা "কলকে ফুলের" ("Thevetia peruviana") বিষাক্ত ফল খায়। পাম অয়েল শিল্পে এরা ক্ষতিকারক বালাই হিসেবে চিহ্নিত, কারণ এরা প্রায়ই পাকা পামের রসালো শাঁস খেয়ে ফেলে। মাটিতে ধীরে হাঁটে এবং হঠাৎ শিকারকে ঠোঁট বা পা দিয়ে চেপে ধরে শিকার করে। ঝোপের তলায় তলায় ঘুরে ওরা যখন খাবার খোঁজে, তখন দীর্ঘ পুচ্ছটি প্রায় মাটি ছুঁয়ে থাকে। বিপদের টের পেলে ঝোপের মধ্যে লুকিয়ে পড়ে, কখনো ছোট দূরত্বে উড়ে গিয়ে লুকিয়ে পড়ে।
সকালবেলা প্রায়ই উঁচু গাছের চূড়ায় একা অথবা জোড়া জোড়ায় লেজ ও ডানার পালক ছড়িয়ে সূর্যস্নান করতে দেখা যায়। প্রজননকালে দক্ষিণ ভারতে এক এক জোড়া বড় কুবো নিজেদের জন্য ০.৯ থেকে ৭.২ হেক্টর এলাকা নিয়ন্ত্রণ করে (গড়ে ৩.৮ হেক্টর)। সকালের উষ্ণ সময়গুলোতে ও বিকেলের শেষে এরা সবচেয়ে বেশি ক্রিয়াশীল থাকে। ওড়ার চেয়ে দৌড়াতে এরা সাচ্ছন্দ্যবোধ করে বেশি, সেজন্য মাটিতেই এদের বেশি দেখা যায়।


title: বড় কুবো

text: সচরাচর অনুরক্তিক উঁচু থেকে নীচু গভীর ও প্রতিধ্বনিত সুরে ডাকে: "কুপ-কুপ-কুপ..."। ছয়-সাতবার ডাকে। গরমের দিনে বহুদূর থেকে ওদের ডাক শোনা যায়। সাধারণত একটি ডাক শুরু করলে প্রত্যুত্তরে আরেকটির ডাক শোনা যায়। পূর্বরাগের সময়ে স্ত্রী পাখি নিচু স্বরে তীক্ষ্ন ডাক ডাকে। এছাড়া খসখসে গলায় ও আক্রমণাত্ম হিস হিস শব্দও করতে পারে।


title: বড় কুবো

text:
দক্ষিণ ভারতে বড় কুবোর প্রজনন মৌসুম প্রধানত বর্ষাকালের পরে শুরু হয়। তবে স্থানভেদে প্রজনন মৌসুমে বিভিন্নতা দেখা যায়। জুন থেকে সেপ্টেম্বর এর মূল প্রজননকাল।
বড় কুবো স্বভাবে একগামী। পূর্বরাগে পুরুষ কুবো মাটিতে স্ত্রী কুবোকে তাড়া করে ও তার জন্য বিভিন্ন খাদ্য নিবেদন করে। স্ত্রী কুবো লেজ ও ডানা নামিয়ে গ্রহণযোগ্যতা প্রকাশ করে। প্রধানত পুরুষই বাসা তৈরি করে। বাসা বানাতে তিন থেকে আটদিনের মত সময় লাগে। শুকনো বাঁশপাতা, খড়কুটো, চিকন ডালপালা ইত্যাদি দিয়ে ঝোপের আগায় বা বড় গাছের ডালে বড় আকারের আগোছালো একটি বাসা করে। বাসার কেন্দ্রে ওল্টানো বাটির মত একটি খাদ থাকে। ভূমি থেকে বাসা সাধারণত ৬ মিটার উঁচুতে বানানো হয়। বাসা বানানো হয়ে গেলে স্ত্রী পাখি ৩-৫টি ডিম দেয়। ডিমের মাপ ৪.০ × ২.৮ সেমি ও গড় ওজন ১৪.৮ গ্রাম। সদ্য পাড়া ডিমে সাদার উপর হালকা হলুদের আভা থাকলেও পরে সে আভা থাকে না। স্ত্রী-পুরুষ দুজনেই তা দেয়। ১৫-১৬ দিন পর ডিম ফুটে ছানা বের হয়। ১৮ থেকে ২২ দিনে ছানারা উড়তে শেখে। দক্ষিণ ভারতে এক গবেষণা অনুসারে ৭৭% বাসার ডিম ফুটে ছানা বের হয় ও ৬৭% বাসার ছানারা উড়ে চলে যেতে সক্ষম হয়। দাঁড়কাক ("Corvus macrorhynchos") প্রায়ই বাসায় হানা দিয়ে ডিম খেয়ে ফেলে। কখনও কখনও বাবা-মা নিজেরাই অজ্ঞাত কারণে বাসা পরিত্যাগ করে।


title: বড় কুবো

text: বড় কুবোর লোহিত রক্তকণিকায় ম্যালেরিয়ার জীবাণুর সন্ধান পাওয়া গেছে। ম্যালেরিয়ার জীবাণুর একটি প্রকরণ "Haemoproteus centropi" চাতক ("Clamator jacobinus") ও বড় কুবোর মত কোকিলদের নামে নামকরণ করা হয়েছে এবং এ জীবাণু মশার মাধ্যমে ছড়াতে সক্ষম। এছাড়া এসব জীবাণুর পোষকও বড় কুবোর অন্যতম প্রধান খাদ্য।I


title: বড় কুবো

text: বহু কুসংস্কার ও বিশ্বাসের সাথে এ পাখিটি জড়িত। এর গম্ভীর ডাক অমঙ্গল ও অপদেবতার আগমনের সাথে সম্পর্কিত বলে বহু জায়গায় মনে করা হয়।


title: বড় কুবো

text: ব্রিটিশ ভারতে সেনাবাহিনীতে যোগ দেওয়া নতুন ইংরেজ সেনারা পাখিটিকে মুরগিজাতীয় বলে মনে করত। তারা প্রায়ই পাখিটি শিকার করত এবং তাদের মতে এর স্বাদ "শয়তানী স্বাদ"। তারা পাখিটির নাম দিয়েছিল "গ্রিফের মথুরা".


title: বড় কুবো

text: একসময় যক্ষা ও অন্যান্য ফুসফুসীয় রোগের জন্য এর মাংস টোটকা হিসেবে খাওয়া হত।


title: ব্যঙ্গচিত্র

text: কার্টুন বা ব্যঙ্গচিত্র () একধরণের দ্বি-মাত্রিক চিত্রকলা যা কাগজে অঙ্কন করার মাধ্যমে প্রদর্শন করা হয়। বিভিন্ন ও বিচিত্রমূখী পন্থায় ব্যঙ্গচিত্র শব্দটি ব্যবহৃত হতে পারে। সংবাদপত্র অথবা সাময়িকীতে স্বল্পবাক্যে অথবা বাক্যবিহীন অবস্থায় ব্যঙ্গচিত্র দর্শক-পাঠকদের কাছে উপস্থাপন করা হয়ে থাকে। অঙ্কিত চিত্রের পাশাপাশি শব্দ প্রয়োগের মাধ্যমে তামাশা, উপহাস কিংবা সরস উক্তি প্রদর্শন করা হয়। এছাড়াও, অনেকগুলো কার্টুনকে একত্রিত করার মাধ্যমে অ্যানিমেশন চলচ্চিত্র নির্মাণ করা হয়।


title: ব্যঙ্গচিত্র

text: যিনি ব্যঙ্গচিত্র অঙ্কন করেন, তিনি কার্টুনিস্ট নামে পরিচিত। বিখ্যাত ইতালীয় চিত্রশিল্পী রাফায়েল, লিওনার্দো দ্য ভিঞ্চি বিখ্যাত কার্টুনিস্ট হিসেবে বৈশ্বিকভাবে পরিচিত ব্যক্তিত্ব। বাংলাদেশে দৈনিক প্রথম আলো’র শিশির, ইত্তেফাকের রণবী শীর্ষস্থানে রয়েছেন।


title: ব্যঙ্গচিত্র

text: মধ্য যুগে অর্থাৎ ১৪শ থেকে ১৭শ শতকের রেনেসাঁয় ইতালিতে দেয়াল সুসজ্জিতকরণে চিত্রকরদের দলবদ্ধ হয়ে কাজ করার সময়ে আলাদা কাগজে স্কেচের মাধ্যেম নির্দেশনা দেয়া হতো। এ স্কেচগুলো কার্টোনি নামে পরিচিত ছিল, যা থেকে কার্টুন শব্দের উৎপত্তি হয়েছে। ১৮৪০-এর দশক থেকে এ শব্দটি ব্যবহৃত হয়ে আসছে। ইংরেজি সাময়িকী পাঞ্চ প্রথমবারের মতো ব্যঙ্গচিত্র প্রকাশ করে, যাতে লন্ডনের দালান-কোঠার মজাদার চিত্র তুলে ধরে। এরপর থেকেই কার্টুনে চিত্রকর্মকে মজাদার ও দৃষ্টিতে আবদ্ধ করার জন্য উপস্থাপনা শুরু হয়। ঊনবিংশ শতকে এসে সাময়িকী ও সংবাদপত্রে ব্যবহার হতে শুরু করে। বিংশ শতকের শুরুতে গল্পচ্ছলে ও অ্যানিমেশন চলচ্চিত্রে ব্যঙ্গচিত্রের ব্যবহারের পরিধি বিস্তৃত হয়।


title: ব্যঙ্গচিত্র

text: অনেক সংবাদপত্র ও সাময়িকীতে সম্পাদকীয় পর্যায়ে ব্যঙ্গচিত্র অঙ্কন করা হয়। ব্যক্তির বৈশিষ্ট্যাবলী বিশেষতঃ রাজনীতিবিদদের ভাবমূর্তিকে বিচিত্রভঙ্গীমায় ব্যঙ্গাত্মক ও অতিরঞ্জিত করে তুলে ধরা হয়। ব্যঙ্গচিত্রের সাথে শব্দ বা বাক্য থাকতে পারে। কখনোবা শুধুই চিত্র হিসেবে প্রকাশিত হয়।


title: মাপিমি সাইলেন্ট জোন

text: মাপিমি সাইলেন্ট জোন বা নীরব ভূমি () হলো মেক্সিকোতে অবস্থিত একটি জনপ্রিয় মরুভূমি অঞ্চল। এটি মেক্সিকোর "বোলসন দে মাপিমির" কাছাকাছি "মাপিমি বাইয়োসপেরি রিজার্ভে" অবস্থিত। এই স্থানটি নিয়ে বিদেশী অনেক কল্পকাহিনী প্রচলিত রয়েছে। কল্পকাহিনীমতে, এ অঞ্চলে বেতার তরঙ্গ কাজ করে না এবং কোন চলন্ত গাড়ির ইঞ্জিন হঠাৎ করেই বন্ধ হয়ে যায়।


title: মাপিমি সাইলেন্ট জোন

text: ১৯৭০ সালের জুলাইয়ে গ্রীন নদীর কাছে ইউএস মিলিটারি বেস থেকে অ্যাথেনা নামক একটি মিসাইল পরীক্ষার জন্য হুয়াইট সেন্ডস মিসাইল রেঞ্জের উদ্দেশ্যে নিক্ষেপ করা হয় কিন্তু মিসাইলটি নিয়ন্ত্রন হারায় এবং মাপিমি মরুভূমি এলাকায় ভূপতিত হয়। রকেটটি কোবলেট আইসোটোপ বহনের জন্য দুটি ছোট কনন্টেইনার বহন করছিল। ইতোমধ্যে, বিশেজ্ঞদের একটি দল রকেটটির পতিত হওয়ার স্থানটি পরিদর্শনে আসে এবং অনুসন্ধান চলে তিন সপ্তাহ পর্যন্ত। অবশেষে রকেটটি পাওয়া যায় এবং ধ্বংসাবশেষ বহনের জন্য ছোট একটি রাস্তা তৈরি করা হয়। মার্কিন সেনাদের উদ্ধার তৎপরতার সময়ই মূলত বেতার তরঙ্গ ও অন্যান্য কাহিনীগুলো জনপ্রিয়তা অর্জন করে।


title: মাপিমি সাইলেন্ট জোন

text: গবেষকদের মতে কোন অজানা শক্তি মিসাইলটি ধ্বংস করেছে অথবা ইউএস মিলিটারির আন্ডারগ্রাউন্ড থেকে নিয়ন্ত্রন করে মিসাইলটি এখানে পতিত করা হয়েছে।


title: কালোঘাড় সারস

text: কালোঘাড় সারস (বৈজ্ঞানিক নাম: "Grus nigricollis") Gruidae (গ্রুইডি) গোত্র বা পরিবারের অন্তর্গত "Grus" (গ্রুস) গণের অন্তর্ভুক্ত এক প্রজাতির দুর্লভ পাখি। পাখিটি শুধুমাত্র চীন, ভুটান, ভিয়েতনাম ও ভারতে দেখা যায়। কালোঘাড় সারস বৈজ্ঞানিক নামের অর্থও "কালোঘাড় সারস" (লাতিন: "grus" = সারস, "niger" = কালো, "-colis" = ঘাড়ের)। সারা পৃথিবীতে খুব কম জায়গা জুড়ে এরা বিস্তৃত, প্রায় ৬৪ হাজার ১০০ বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. এই প্রজাতিটিকে সংকটাপন্ন বলে ঘোষণা করেছে।


title: কালোঘাড় সারস

text: কালোঘাড় সারস ভারত ও ভুটানে পরিযায়ী হিসেবে আসে। বৌদ্ধ ধর্মীয় সংস্কৃতিতে পাখিটি একটি গুরুত্বপূর্ণ স্থান দখল করে আছে। ভুটানে এ পাখিটির নামে প্রতিবছর একটি উৎসবের আয়োজন করা হয়। জম্মু ও কাশ্মীর প্রদেশে পাখিটি প্রাদেশিক পাখি হিসেবে পরিচিত।


title: কালোঘাড় সারস

text: কালোঘাড় সারসের দৈর্ঘ্য ১৩৯ সেমি, ডানার বিস্তার ২৩৫ সেমি ও ওজন ৫.৫ কিলোগ্রাম। এর দেহ সাদাটে-ধূসর। মাথা, গলা ও ঘাড় কালো। মাথার চাঁদি মন্দা লাল ও প্রায় পালকহীন। পা, পায়ের পাতা ও নখর কালো। চোখের পেছনে কালো একটি পট্টি থাকে। এর প্রাথমিক ও মাধ্যমিক পালকগুলো কালো। লেজ কালো এবং এ লেজ দেখে দূর থেকে প্রায় একই রকম দেখতে পাতি সারস থেকে এদের আলাদা করা যায়। পাতি সারসের লেজ ধূসর। স্ত্রী ও পুরুষ সারস দেখতে একই রকম।


title: কোচবিহার পঞ্চানন বর্মা বিশ্ববিদ্যালয়

text: কোচবিহার পঞ্চানন বর্মা বিশ্ববিদ্যালয় হল পশ্চিমবঙ্গের কোচবিহার শহরের একটি সরকারি বিশ্ববিদ্যালয়। কোচ রাজবংশী নেতা য় সমাজ সংস্কারক পঞ্চানন বর্মার নামে এই বিশ্ববিদ্যালয়টি নামাঙ্কিত। কোচবিহার ও জলপাইগুড়ি জেলার মোট ২৫টি কলেজ এই বিশ্ববিদ্যালয়ের অধীনস্থ। বর্তমানে ডঃ দেবকুমার মুখোপাধ্যায় হলেন কোচবিহার পঞ্চানন বিশ্ববিদ্যালয়ের উপাচার্য।


title: ক্যালিকো জ্যাক

text: জন রেকহাম (২৭ ডিসেম্বর ১৬৮২ - ১৮ নভেম্বর ১৭২০) ছিলেন একজন কিউবান-ইংরেজ জলদস্যু ক্যাপ্টেন যিনি বাহামা ও কিউবায় ১৮-শতকের দিকে বিচরন করতেন। তিনি ক্যালিকো জ্যাক নামেই বেশি পরিচিত। এছাড়াও ঐতিহাসিক নথিপত্রে তাকে "রেকাম" বা "রেকুম" নামে উচ্চারন করা হত এবং তাকে প্রায়ই "জ্যাক রেকহাম" নামে ডাকা হত। তার ডাকনাম ক্যালিকো এসেছে একধরনের সাদা সুতি কাপড় থেকে; এ ধরনের কাপড় তিনি প্রায়ই পরিধান করতেন এবং তখনকার সময় জ্যাককে সংক্ষিপ্তকারে জন নামে সম্বোধন করা হত।


title: ক্যালিকো জ্যাক

text: রেকহাম জলদস্যুতার স্বর্ণযুগে (১৬৯০-১৭৩০) ১৭১৮ সাল থেকে ১৭২০ সাল পর্যন্ত সক্রিয় ছিলেন। তিনি দুটি কারণে অত্যন্ত জনপ্রিয় ছিলেন; প্রথমত তিনি মাথার খুলির নিচে দুটি আড়াআড়ি হাড় সম্বলিত জলি রজার পতাকা ব্যবহার করতেন এবং তার দলে দুজন নারী জলদস্যু ছিল (মেরি রিড ও রেকহামের প্রেমিকা অ্যান বনি)।


title: ক্যালিকো জ্যাক

text: "চার্লস ভ্যানকে" তার ক্যাপ্টেন পদ থেকে বিচ্যুত করার পর রেকহাম ক্যাপ্টেনের দ্বায়িত্ব গ্রহণ করেন এবং লিওয়ার্ড দ্বীপপুঞ্জ, জ্যামাইকা চ্যানেল ও উইন্ডওয়ার্ড প্যাসেজের পথে তার যাত্রা অব্যহত রাখেন। ১৭১৯ সালের কোন একসময় তিনি রাজকীয় ক্ষমা পেয়েছিলেন এবং নিউ প্রোভিডেন্সে চলে আসেন। নিউ প্রোভিডেন্সে তার অ্যান বনির সাথে সাক্ষাত হয়; বনি, জেমস বনি নামে একজনকে বিয়ে করেছিল। ১৭২০ সালে রেকহাম যখন জলদস্যুতায় ফিরে আসেন তখন অ্যান বনি তার সাথে যোগদান করে। রেকহাম একটি ব্রিটিশ স্লোপ (ছোট জাহাজ) চুরি করে তার জলদস্যু জীবন পুনরায় শুরু করেন। এসময় তাদের দলে নতুন ক্রু হিসেবে মেরি রিড যোগদান করেন। এর প্রায় কিছুদিন পরই তিনি জলদস্যু শিকারি (প্রাইভেটিয়ার) "জনাথন বার্নেটের" হাতে গ্রেফতার হন এবং একই বছর নভেম্বরে জ্যামাইকার পোর্ট রয়ালে তাকে ফাঁসিতে ঝুলিয়ে মৃত্যুদন্ড কার্যকর করা হয়।


title: ক্যালিকো জ্যাক

text: ১৭২০ সালের সেপ্টেম্বরে বাহামার গভর্নর রজার, রেকহাম ও তার ক্রুদে জলদস্যু হিসেবে ঘোষণা করে একটি ওয়ারেন্ট / ইশতেহার জাড়ি করেন; কিন্তু ঘোষণাটি আক্টোবরের পূর্বে প্রকাশ করা হয়নি। ঠিক একই সময়ে জলদস্যু শিকারী জনাথন বার্নেট, রেকহামকে অনুসরন করে জ্যামাইকায় পৌঁচ্ছেছিল। বার্নেট আক্টোবর, ১৭২০ সালে রেকহাম ও তার ক্রুদের জ্যামাইকার ব্রে হার্বার উপসাগরে নোঙ্গর করা অবস্থায় (এবং মাতাল) বন্দি করেন। নভেম্বর ১৭২০ সালে তাদের জ্যামাইকার স্পেনিশ শহরে বিচারের মুখমুখি করা হয়। রেকহামকে পোর্ট রয়ালে নভেম্বর ১৮, ১৭২০ সালে ফাঁসিতে ঝুলিয়ে মৃত্যুদন্ড কার্যকর করা হয়। মৃত্যুদন্ডের পর রেকহামের দেহ ফাঁসিকাষ্ঠে ঝুলিয়ে পোর্ট রয়ালের প্রবেশপথে একটি ছোট দ্বীপে রেখে দেওয়া হয়। বর্তমানে স্থানটি রেকহামের দ্বীপ নামে পরিচিত।


title: ক্যালিকো জ্যাক

text: রেকহামের মৃত্যুদন্ডের দশ দিন পর অ্যান বনি ও মেরি রিড তাদের বিচার চলাকালে উভয়েই গর্ভবতী বলে দাবি করে এবং দাবি প্রমান না হওয়া পর্যন্ত তাদের আদালতের জিম্মায় রাখা হয়। ১৭২১ সালের এপ্রিলে রিড সন্তান প্রসবের সময়কার একটি জ্বরে আক্রান্ত হয়ে মৃত্যুবরণ করে এবং বনি মৃত্যুদন্ড থেকে নিষ্কৃতি পান এবং বৃদ্ধ বয়সে ১৭৮২ সালে মৃত্যুবরণ করেন।


title: ক্যালিকো জ্যাক

text: রেকহামের বিচারের পরের দিন তার দুজন ক্রু জন ও টম বর্ন (ব্রাউন) ১৭২০-এর মাঝামাঝিতে সংঘঠিত একটি বিদ্রোহের অপরাধে আলাদা আলাদাভাবে দেষী সাবস্থ হন।


title: ক্যালিকো জ্যাক

text: মোট আট জন ব্যক্তি সেদিন রেকহামের ক্রুদের সাথে মদ পান করছিল এবং বন্দি হয়েছিল (জর্জ ফেদারস্টোন, রিচার্ড কর্নার, জন ডেভিস, জন হাউএল, নওয়া হারওড, জেমস ডবিনস, পেত্রিক কার্টে ও থমাস আর্ল); তাদের সকলকেই জানুয়ারি, ১৭২১ সালে দোষী সাবস্থ করা হয় এবং ফেব্রুয়ারি ১৭২১ সালে ফাঁসিতে ঝুলিয়ে মৃত্যুদন্ড কার্যকর করা হয়।


title: বেদান্ত সোসাইটি

text: বেদান্ত সোসাইটি এবং বেদান্ত কেন্দ্র হল বেদান্ত দর্শন গবেষণা, অনুশীলন ও প্রচারের উদ্দেশ্যে গঠিত গোষ্ঠীগুলির নাম।


title: বেদান্ত সোসাইটি

text: ১৮৯৪ সালের নভেম্বর মাসে স্বামী বিবেকানন্দ মার্কিন যুক্তরাষ্ট্রের নিউ ইয়র্ক শহরে প্রথম বেদান্ত সোসাইটি স্থাপন করেন। বিবেকানন্দ ১৮৯৭ সালে স্বামী অভেদানন্দকে ভারত থেকে আনিয়ে এই সংগঠনের দায়িত্ব দেন। এখনও পর্যন্ত যেসব বেদান্ত সোসাইটিগুলি কাজ করছে, তার অনেক গুলিই প্রত্যক্ষ বা পরোক্ষভাবে রামকৃষ্ণ মিশন অনুমোদিত।


title: বেদান্ত সোসাইটি

text: ১৮৯৩ সালের সেপ্টেম্বরে শিকাগোতে স্বামী বিবেকানন্দ তাঁর বিখ্যাত "শিকাগো বক্তৃতা" দেন। এই সাফল্যের পর তিনি পূর্ব ও মধ্য যুক্তরাষ্ট্রের নানা শহরে বক্তৃতা দিয়েছিলেন। এর মধ্যে শিকাগো, ডেট্রোয়েট, বস্টন ও নিউ ইয়র্ক শহরের নাম উল্লেখযোগ্য। ১৮৯৫ সালের জুন মাসে বারো জন শিষ্যের সামনে বেশ কিছু বক্তৃতা দেন থাউজেন্ড আইল্যান্ড পার্কে।


title: বেদান্ত সোসাইটি

text: রামকৃষ্ণ মিশনের যে সব শাখা বিদেশে অবস্থিত, সেগুলি সাধারণত বেদান্ত সোসাইটি নামেই পরিচিত। এগুলি রামকৃষ্ণ মিশনই পরিচালনা করে। বেদান্ত সোসাইটিগুলির প্রাথমিক কাজ হল ধর্মানুশীলন ও ধর্মপ্রচার। যদিও কয়েকটি শাখায় সমাজসেবামূলক কাজকর্মও হয়। অনেক বেদান্ত সোসাইটিতেই আবাসিক সন্ন্যাসী আর কোথাও কোথাও আবাসিক সন্ন্যাসিনীরা থাকেন।


title: বেগুনি কোকিল

text:
বেগুনি কোকিল (বৈজ্ঞানিক নাম: "Chrysococcyx xanthorhynchus") হলুদঠোঁট সোনাপাপিয়া বা বেগুনি পাপিয়া নামেও পরিচিত এক ধরণের কোকিল প্রজাতির পাখি। এরা বেশ দ্রুত উড়তে পারে। এদেরকে সাধারণত বাংলাদেশ, ভারত, ভূটান, চীনে দেখা যায়।
বেগুনি কোকিল প্রধানত চিরসবুজ বনের বাসিন্দা। এরা সাধারণত একাকী, জোড়ায় বা চার-ছয়টির দলে বিচরণ করে।


title: বেগুনি কোকিল

text: বেগুনি কোকিল লম্বায় ১৭ সেন্টিমিটারের মত। স্ত্রী ও পুরুষ পাখির রঙে ভিন্নতা রয়েছে। পুরুষের মাথা-ঘাড়-গলা-থুতনি-পিঠ ও বুকের ওপরের পালকগুলো চকচকে বেগুনি। বুক-পেটের নিচটা সাদা, তার ওপর বেগুনি-বাদামি ডোরা। লেজ কালচে, আগা সাদা। লেজের বাইরের পালকের প্রান্তে সাদা ডোরা। স্ত্রীর দেহের ওপরের পালকগুলো ব্রোঞ্জ রঙা। দেহের নিচের অংশ সাদা ও তাতে ফিতার মতো সাজানো সবুজাভ-ব্রোঞ্জ ডোরা। লেজ সবুজাভ, আগা সাদা। চোখের চারদিকে টকটকে লাল রিং দেখা যায়। পুরুষের ঠোঁট উজ্জ্বল কমলা, স্ত্রীরটি অনুজ্জ্বল হলুদ। পা, পায়ের পাতা ও নখ কালচে। অপ্রাপ্তবয়স্ক পাখি দেখতে অনেকটা মা কোকিলের মতো।


title: বেগুনি কোকিল

text: বেগুনি কোকিল সাধারণত শুঁয়াপোকা, ছারপোকা ও নরম পোকামাকড় খেতে পছন্দ করে।


title: বেগুনি কোকিল

text: বেগুনি কোকিল আবাসিক পাখি হলেও অত্যন্ত লাজুক। পাতার আড়ালে লুকিয়ে থাকে বলে সারা বছর দেখা যায় না। প্রজননের সময় পুরুষ পাখি দিনের বেলা ও পূর্ণিমা রাতে জোড়ে ও দ্রুততার সাথে চি-উইক-চি-উইক স্বরে ডাকে বলে দেখা যায়।


title: বেগুনি কোকিল

text: মে-জুন মাস বেগুনি কোকিলের প্রজননকাল। অন্যান্য কোকিলের ন্যায় এরাও বাসা বানায় না। স্ত্রী কোকিল চুপিসারে মৌটুসি বা মাকড়সারভূকের বাসার মুখে ডিম পেড়ে আসে। আকারে কিছুটা বড় হলেও ধাত্রী পাখির ডিমের রঙের সঙ্গে মিল রেখে ডিম পাড়ে। সাদা রঙের ডিমগুলোয় উজ্জ্বল বা লালচে বাদামি ছিট থাকে।


title: ক্রাইসোকক্কিজ

text: ক্রাইসোকক্কিজ (Chrysococcyx) কুকুলিডি পরিবারের অন্তর্গত একদল পাখির একটি গণ। এ গণের প্রজাতিগুলো হল:


title: সামার উইথ মনিকা

text: সামার উইথ মনিকা (সুয়েডীয়: "Sommaren med Monika", ইংরেজি: "Summer with Monika") ইংমার বারিমান পরিচালিত একটি সুয়েডীয় চলচ্চিত্র যা ১৯৫৩ সালে মুক্তি পায়।


title: সামার উইথ মনিকা

text: মনিকা একটি সব্জির দোকানে কাজ করে, হারি থাকে তার পাশের বাড়িতে। মনিকা হারিকে রাজি করায়, তাকে সিনেমা দেখতে নিয়ে যেতে। এরপর অল্প সময়ের মধ্যেই তাদের সম্পর্ক পাকাপোক্ত হয়ে যায়। নিম্নবিত্ত পরিবারের মনিকা বাড়ির যন্ত্রণায় অতিষ্ঠ হয়ে সব ছেড়ে চলে আসে হারি'র কাছে। নিজের বাড়িতে রাখতে পারবে না বলে হারি মনিকাকে নিয়ে তার বাবার নৌকোয় রাত কাটায়। পরদিন হারি'র চাকরি চলে যায়। দু'জনে মনের আনন্দে স্টকহোম পেছনে ফেলে নৌকাটি নিয়ে পালিয়ে যায়, গন্তব্য স্টকহোমের আশপাশের দ্বীপপুঞ্জ।


title: সামার উইথ মনিকা

text: প্রথমে সবকিছু খুব আশাব্যঞ্জক: গ্রীষ্মের রৌদ্রজ্জ্বল দিনে আপাদমস্তক নগ্ন হয়ে রৌদ্রস্নান, সমুদ্রস্নান, মদ্যপান, নাচগান। কিন্তু শীঘ্রই আকাশে মেঘের আনাগোনা শুরু হয়, সেই সাথে তাদের জীবনও পাল্টায়; একসময় মনিকা গর্ভবতী হয়ে পড়ে। খাবার সব শেষ হয়ে গেলে দ্বীপের এক বাড়িতে চুরি করতে গিয়ে ধরা খেয়েও তারপর কোনোমতে বেঁচে যায় মনিকা। অবশেষে তারা স্টকহোমে প্রত্যাবর্তন করে। উপায়ান্তর না দেখে হারি'র ফুপি তাদেরকে বিয়ে করিয়ে দেয়।


title: সামার উইথ মনিকা

text: তাদের একটি মেয়ে হয়, মনিকা মেয়েটির একবিন্দু দেখাশোনা করে না, সব দায়িত্ব এসে পড়ে হারি'র ঘাড়ে। হারি দূরের এক জায়গায় কাজ করে, সারা সপ্তাহ কাজ করে কেবল সপ্তাহান্তে বাড়ি ফিরে। একবার একদিন আগে বাড়ি ফিরে এসে দেখে তার বিছানায় মনিকার আলিঙ্গনে অন্য পুরুষ। বিচ্ছেদ হয়ে যায় তাদের। মনিকা একটি উচ্ছৃঙ্খল ও অনিশ্চিত জীবনের পথে পা বাড়ায় আর হারি মনিকার মেয়ে আর তার সূত্র ধরে মনিকার সাথে একটি গ্রীষ্মের স্মৃতি বুকে নিয়ে রয়ে যায় গতানুগতিক জগতে।


title: হারিয়েত আন্দারসন

text: হারিয়েত আন্দারসন (, জন্ম: ১৪ ফেব্রুয়ারি, ১৯৩২) হলেন একজন সুয়েডীয় অভিনেত্রী। তিনি সুইডেনের বাইরে মূলত ইংমার বারিমানের অনেকগুলো চলচ্চিত্রে অভিনয়ের জন্য পরিচিত।


title: হারিয়েত আন্দারসন

text: হারিয়েতের অভিনয়ে হাতেখড়ি হয়েছিল গানের অনুষ্ঠান ও কিছু সিনেমায় শিশু-কিশোর চরিত্রে অভিনয়ের মাধ্যমে। ১৯৫৩ সালে ইংমার বারিমান তাকে সামার উইথ মনিকা সিনেমার মুখ্য চরিত্রে অভিনয় করান এবং এটিই তাকে সবার কাছে সুপরিচিত করে তোলে। পরবর্তীতে সিনেমার শ্যুটিং এবং সিনেমা জগতের বাইরেও হারিয়েত ও বারিমানের সম্পর্ক বজায় থাকে এবং একেক সময় একেক মাত্রা পায়। ১৯৫২ থেকে ১৯৫৫ সালের মধ্যে বারিমানের আরও চারটি সিনেমায় তিনি অভিনয় করেন।


title: হারিয়েত আন্দারসন

text: এগুলোর কারণে তিনি আন্তর্জাতিক পরিমণ্ডলে "বারিমান তারকা" হিসেবে পরিচিতি পেয়ে যান। বারিমানের সিনেমায় তার অভিনীত সবগুলো চরিত্রের একটি সাধারণ বৈশিষ্ট্য হচ্ছে "ইন্দ্রিয়সুখাসক্তি"। বারিমানের হাতে আবিষ্কৃত হওয়ার পর হারিয়েত মঞ্চ, টেলিভিশন, সিনেমা সবখানেই অভিনয় করেছেন। Mai Zetterling ও Jörn Donner মতো চলচ্চিত্রকারদের সাথেও কাজ করেন এবং Donner কেই পরবর্তীকালে বিয়ে করেন। এরপর বারিমানের সাথে কাজ করার জন্য আবার কয়েকবার ফিরে এসেছেন, যেমন ১৯৬১ সালে থ্রু আ গ্লাস ডার্কলি, ১৯৭২ সালে ক্রাইস অ্যান্ড হুইস্পার্‌স এবং ১৯৮২ সালে ফানি অ্যান্ড আলেকজান্ডার-এ তিনি অভিনয় করেছেন।


title: স্মাইল্‌স অফ আ সামার নাইট

text: স্মাইল্‌স অফ আ সামার নাইট (, ) ইংমার বারিমান পরিচালিত একটি সুইডিশ চলচ্চিত্র যা ১৯৫৫ সালে মুক্তি পায়। ১৯৫৬ সালের কান চলচ্চিত্র উৎসবে দেখানো হয়েছিল বলে এটিই প্রথম সিনেমা যা বারিমানকে আন্তর্জাতিক সাফল্য এনে দেয়। ২০০৫ সালে টাইম ম্যাগাজিন প্রণীত সর্বকালের সেরা ১০০ চলচ্চিত্রের তালিকায় এটি স্থান পায়।


title: স্মাইল্‌স অফ আ সামার নাইট

text: ফ্রেদ্‌রিক একজন কামুক আইনজীবী, কানীন স্ত্রী আনে'র সাথে সে এক ধরণের প্লেটোনীয় বন্ধনে আবদ্ধ। তার আগের ঘরের ছেলে হেন্‌রিক বাড়ির পরিচারিকা পেত্রা'র পিছু নিয়েছে। ফ্রেদ্‌রিকের পুরনো রক্ষিতা দেসিরে সম্প্রতি শহরে এসেছে, সে তার সাথে দেখা করতে যায়। কিন্তু এখন রক্ষিতাটির নতুন প্রেমিক জুটেছে, রাগী কাউন্ট মাল্‌কোম, যার স্ত্রী শার্লত-ও কোনো অংশে কম ক্রোধী নয়।


title: স্মাইল্‌স অফ আ সামার নাইট

text: সবাইকে দেসিরে'র মা'র প্রাসাদোপম বাড়িতে সাপ্তাহান্তিক পার্টিতে নিমন্ত্রণ করা হয়। এখানে সেখানে ফষ্টিনষ্টি করার পর পেত্রা বর ফ্রিদ-এর সাথে খড়ের গাদায় মিলিত হয়। শার্লত দেসিরে'র কাছ থেকে ফিরিয়ে আনার জন্য ফ্রেদ্‌রিক-কে প্রলুব্ধ করার চেষ্টা করে। ওদিকে আনে তার সৎ ছেলে হেন্‌রিকের প্রতি আকৃষ্ট হয়ে পড়ে।


title: স্মাইল্‌স অফ আ সামার নাইট

text: ঈর্ষাকাতর কাউন্ট ফ্রেদ্‌রিক ও শার্লতের মাখামাখি সম্পর্কে জানতে পেরে ফ্রেদ্‌রিক-কে রুশ রুলেত খেলায় আমন্ত্রণ জানায়, খেলায় ফ্রেদ্‌রিক হেরে যায়। ভাগ্য ভালো যে, বন্দুকটিতে গুলি ভরা ছিল না। আনে সৎ ছেলে হেন্‌রিক-এর সাথে পালিয়ে যায়। ফ্রেদ্‌রিক বুঝতে পারে যে, সে ও দেসিরে সেই গোড়া থেকেই একে অপরকে ভালোবেসে এসেছে।


title: দ্য সেভেন্থ সিল

text: দ্য সেভেন্থ সিল ( বা "দে হুনদে ইনসেগলেত", ) ইংমার বারিমান পরিচালিত একটি সুয়েডীয় চলচ্চিত্র যা ১৯৫৭ সালে মুক্তি পায়। বারিমান সুইডেনের মাল্মো শহরের একটি থিয়েটার স্কুলে পড়ানোর সময় শিক্ষার্থীদের সুবিধার্থে একটি মঞ্চনাটক লিখেছিলেন "ত্র্যামলনিং" (কাষ্ঠচিত্র) নামে, এই নাটকটি থেকেই পরবর্তীকালে এই সিনেমা তৈরি করেন।


title: দ্য সেভেন্থ সিল

text: সিনেমার নামটি নেয়া হয়েছে বাইবেলের প্রতবোধন গ্রন্থের একটি কাহিনী থেকে যেখানে বলা আছে, যীশু যখন প্রতিবোধন গ্রন্থের ৭টি সিলমোহরের একেকটি খুলতে থাকবেন তখন পৃথিবীতে একেকট বিপর্যয় নেমে আসবে, সবশেষে সপ্তম সিলটি খোলার পর স্বর্গের ৭জন দেবদূত তাদের শিঙ্গায় ফুঁক দেয়ার জন্য প্রস্তুত হবেন। সিনেমার শুরুতে সেই গ্রন্থের একটি উক্তি পড়া হয়: "এবং যখন মেষপালক সপ্তম সিলটি খুললেন তখন স্বর্গের সবকিছু আধঘণ্টা ব্যাপী একদম নীরব ছিল"। এখানে নিরবতা বলতে ঈশ্বরের নিরবতার দিকে ইঙ্গিত করা হয়েছে যা সিনেমাটির মুখ্য বিষয়বস্তু।


title: দ্য সেভেন্থ সিল

text: চতুর্দশ শতকের মাঝামাঝি কোনো এক সময়ে আন্তোনিয়ুস ব্লক নামক এক নাইট তার অনুচরকে সাথে নিয়ে ক্রুসেড থেকে স্বদেশে ফিরেছে, চলেছে নিজগৃহের পানে; চতুর্দিকে প্লেগের মহামারী, কৃষ্ণমৃত্যু। মৃত্যু স্বয়ং (সিনেমার একটি চরিত্র হিসেবে) এসে তার সামনে উপস্থিত হয় তার জান কবজ করার জন্য। কিন্তু সে মৃত্যুকে দাবা খেলায় রাজি করায়। কথা হয়, যতক্ষণ খেলা চলবে ততক্ষণ মৃত্যু তাকে মারবে না, আর জিতে গেলে তাকে ছেড়ে দেয়া হবে।


title: দ্য সেভেন্থ সিল

text: নাইটের চারদিকে ধর্ম হয়ে উঠেছে ভয়ঙ্কর উন্মাদনা, সমাজ ধ্বংস হয়ে যাচ্ছে। একটি মেয়েকে ডাইনী সাব্যস্ত করে পোড়ানো হচ্ছে, কিন্তু নাইটের প্রশ্নের জবাব না দিয়ে যেন তার মৃত্যু নেই, নাইট জানতে চায় শয়তানের সাথে মেয়েটির কী কথা হয়েছে। নাইট তার অনুচর, একটি ভ্রাম্যমান নাটক দলের দুই সদস্য (ইয়ফ ও তার স্ত্রী মিয়া) ও তাদের শিশুপুত্র এবং একটি বোবা-কালা মেয়েকে নিজ দায়িত্বে জঙ্গলের ভিতর দিয়ে নিরাপদ জায়গায় নিয়ে যেতে চায়, যেখানে প্লেগ তাদের স্পর্শ করতে পারবে না।


title: দ্য সেভেন্থ সিল

text: মৃত্যু একে একে সবাইকে গ্রাস করতে থাকে। কিন্তু দাবা খেলার ছলে নাইট মৃত্যুকে ব্যস্ত রাখে যাতে সেই সুযোগে ইয়ফ স্ত্রী-পুত্র সহ নিরাপদে দূরে সরে যেতে পারে। কারণ মিয়া'র দেয়া বুনো স্ট্রবেরি আর দুধ খেতে গিয়েই নাইট জীবনের অর্থ খুঁজে পেয়েছিল, ঈশ্বরের অনুসন্ধান বা মৃত্যুর সাথে দাবা খেলেও যেখানে কোনো অর্থ মিলেনি।


title: সূরা আল-লাইল

text: সূরা আল লাইল () মুসলমানদের ধর্মীয় গ্রন্থ আল-কুরআনের ৯২ তম সূরা(অধ্যায়), এর আয়াত সংখ্যা ২১টি এবং এর রূকুর সংখ্যা ১টি। লাইল শব্দের অর্থ রাত্রি। আল লাইল সূরাটি মক্কায় অবতীর্ণ হয়েছে। তাই এটি মাক্কী সূরা।


title: সূরা আল-লাইল

text: এ সূরায় বলা হয়েছে মানুষের প্রচেষ্টা বিভিন্ন প্রকারের। তার মাঝে এক প্রকার হল আল্লাহ্‌র প্রতি পরিপূর্ণ বিশ্বাস(ঈমান) স্থাপন করা, আল্লাহ্‌র সন্তুষ্টি লাভ করার উদ্দেশ্যে গরিব দুঃখীদের মাঝে দান খয়রাত করা, উদার হওয়া, মহানুভব হওয়া ইত্যাদি মানবিক গুণাবলী অর্জন করা। আর আরেক প্রকারের প্রচেষ্টা হল সত্যকে অস্বীকার করা, সত্যকে গোপন করা(কুফর), মিথ্যা বলা, আল্লাহ্‌র একত্বে অন্য কাউকে অংশীদার করা(শিরকি কাজ করা), অহংকার করা, কার্পণ্য করা, মানুষের অধিকার নষ্ট করা, জুলুম/অত্যাচার করা ইত্যাদি খারাপ গুণাবলী অর্জন করা। এই সূরায় বলা হয়েছে যারা ইমানদার ও ভাল গুণাবলীর অধিকারী তাদের জন্য সাফল্য অর্জনের পথ সুগম হয়ে যায়। পরকালে তাদের সাফল্য সুনিশ্চিত। অন্যদিকে যারা খারাপ গুণাবলীর অধিকারী- বেঈমান, নাফরমান তাদের জন্য ব্যর্থতা আর পরকালের জীবনে থাকবে অবধারিত শাস্তি।


title: সূরা আল-লাইল

text: শুরু করছি আল্লাহর নামে যিনি পরম করুণাময়, অতি দয়ালু।


title: সূরা আল-লাইল

text: যে ব্যক্তি স্বপ্নে দেখে যে সে এই সূরা পাঠ করছে সে অভাবগ্রস্ত হবে না, এমতাবস্থায় তার কর্তব্য হবে নিদ্রাভঙ্গ হলেই উঠে তাহাজ্জুদের নামায আদায় করা। আল্লামা ইবনে সীরীনের স্বপ্নের তাবীর নামক কিতাবে(বইতে) উল্লেখ আছে যে ব্যক্তি স্বপ্নে "সূরা আল-লাইল" পড়তে দেখবে তার রাত্রি জাগরণের তাওফীক হবে এবং মান-মর্যাদাহানী হতে বেঁচে থাকবে।


title: লাদাখের ইতিহাস

text: লাদাখ () ভারতের জম্মু ও কাশ্মীর রাজ্যের অন্তর্গত উত্তরে কুনলুন পর্বতশ্রেণী এবং দক্ষিণে হিমালয় দ্বারা বেষ্টিত একটি অঞ্চল। এই এলাকার অধিবাসীরা ইন্দো-আর্য এবং তিব্বতী বংশোদ্ভুত। ঐতিহাসিককাল ধরে বালটিস্তান উপত্যকা, সিন্ধু নদ উপত্যকা, জাংস্কার, লাহুল ও স্পিটি, রুদোক ও গুজ সহ আকসাই চিন এবং নুব্রা উপত্যকা লাদাখের অংশ ছিল। বর্তমানে লাদাখ শুধুমাত্র জম্মু ও কাশ্মীর রাজ্যের লেহ জেলা ও কার্গিল জেলা নিয়ে গঠিত।


title: লাদাখের ইতিহাস

text: লাদাখের বিভিন্ন অংশে প্রাপ্ত খোদিত প্রস্তরখন্ড থেকে জানা যায় যে নব্য প্রস্তর যুগেও এই অঞ্চলে মানুষের বসবাস ছিল। এই অঞ্চলের প্রথমদিককার অধিবাসীদের মধ্যে মিশ্র ইন্দো-আর্য মোন ও দর্দ জাতির মানুষ ছিলেন। হিরোডোটাস গান্দারিওই এবং জারেক্সেসের গ্রীস আক্রমণের উল্লেখ করার সময় দাদিকাই নামে এক জাতির উল্লেখ করেন। মেগাস্থিনিস ও নিয়ার্কোস ও প্রথম শতাব্দীতে প্লিনি স্বর্ণ প্রস্তুতকারক দর্দ জাতির উল্লেখ করেছেন। টলেমি সিন্ধু নদ উপত্যকার উপরের অংশে দারাদাই নামক জাতির উল্লেখ করেন। কা-লা-র্ৎসে বা খালাতসের নিকটে প্রাপ্ত "উভিমা কভথিসা"র খরোষ্ঠী লিপি থেকে জানা যায়, প্রথম শতাব্দীতে লাদাখ কুষাণ সাম্রাজ্যের অন্তর্গত ছিল।


title: লাদাখের ইতিহাস

text: ৬৩৪ খ্রিষ্টাব্দে বৌদ্ধ পরিব্রাজক হিউয়েন সাং চুলুডুয়ো বা কুলু থেকে লুয়োহুলুয়ো বা লাহুল পর্যন্ত এক যাত্রার উল্লেখ করে বলেন যে চুলুডুয়ো থেকে এক হাজার আটশো বা নয়শো লি উত্তরে পর্বত ও উপত্যকার কঠিন পথ ধরে গেলে লুয়োহুলুয়ো দেশে পৌছানো যায়। সেখান থেকে আরো দুই হাজার লি উত্তরে কঠিন বাঁধার মধ্যে দিয়ে শীতল ঝড় ও তুষারপাতের মধ্যে দিয়ে গেলে মার-সা দেশে যাওয়া যায়" এই মার-সা বা মো-লো-সো লাদাখের অপর নাম মার‍্যুলের সঙ্গে সমার্থক। এই ভ্রমণ রচনা থেকে জানা যায় যে এই মো-লো-সো সুবর্ণগোত্র রাজ্যের পার্শ্ববর্তী রাজ্য। গ্যুসেপ তুচ্চির মতে সপ্তদশ শতাব্দীতে ভারতীয়দের কাছে ঝাংঝুং বা তার দক্ষিণ অংশ সুবর্ণগোত্র বা সুবর্ণভূমি বা স্ত্রীরাজ্য নামে পরিচিত ছিল।


title: লাদাখের ইতিহাস

text: অষ্টম শতাব্দীতে লাদাখে পশ্চিম দিক থেকে তিব্বতের ও মধ্য এশিয়া থেকে চীনের আধিপত্য বিস্তার শুরু হয়। ৭৩৭ খ্রিষ্টাব্দে তিব্বত ব্রু-জা বা গিলগিট আক্রমণ করলে সেখানকার রাজা চীনের সহায়তা প্রার্থনা করেন কিন্তু পরবর্তীকালে তিব্বতকে কর প্রদানে বাধ্য হন। কোরীয় বৌদ্ধ সন্ন্যাসী হায়েচো ভারত থেকে মধ্য এশিয়ার পথে চীন যাওয়ার পথে কাশ্মীরের উত্তর পূর্বে অবস্থিত তিনটি রাজ্য সম্বন্ধে তাঁর ভ্রমণ কাহিনী ওয়াং ওচেওনচুকগুক জেওন গ্রন্থে বলেন যে এই রাজ্যগুলি তিব্বতের শাসনাধীনে থাকলেও বৌদ্ধমঠ ও বুদ্ধের শিক্ষার কোন অস্তিত্ব সেখানে ছিল না। রিজভির মতে এই উক্তি প্রমাণ করে যে অষ্টম শতাব্দীর শুরুর দিকে লাদাখ তিব্বতের অধীনে থাকলেও সেখানকার মানুষ তিব্বতী ছিলেন না।


title: লাদাখের ইতিহাস

text: ৭৪৭ খ্রিষ্টাব্দে চীনের সেনাপতি গাও জিয়ানঝি মধ্য এশিয়া ও কাশ্মীরের মধ্যে যোগাযোগের রাস্তা খোলার চেষ্টা করলে লাদাখ অঞ্চলে তিব্বতের প্রভাব কিছুটা হ্রাস পায়। কিন্তু ৭৫১ খ্রিষ্টাব্দে তালাস নদীর তীরে আরবদের বিরুদ্ধে গাও পরাজিত হলে তিব্বতের প্রভাব ফিরে আসে।


title: লাদাখের ইতিহাস

text: ৮৪২ খ্রিষ্টাব্দে তিব্বত সাম্রাজ্যের পতন হলে অন্তিম তিব্বত সম্রাট গ্লাং-দার-মার পৌত্র স্ক্যিদ-ল্দে-ন্যিমা-গোন প্রথমবার লাদাখে রাজবংশ তৈরী করেন। সপ্তদশ শতাব্দীতে সম্পাদিত "লা-দ্ভাগ্স-র্গ্যাল-রাব্স" বা লাদাখের রাজাদের ধারাবিবরণীতে বলা হয় যে রাজা স্ক্যিদ-ল্দে-ন্যিমা-গোন তাঁর তিন পুত্রের মধ্য তাঁর সাম্রাজ্য ভাগ করে দেন। এই বিবরণীতে বলা হয় তিনি তাঁর তাঁর জ্যৈষ্ঠ পুত্র দ্পাল-গ্যি-ঙ্গোনকে মার‍্যুল, হ্গোগের স্বর্ন খনি, রু-থোগ, ল্দে-ম্চোগ-দ্কার-পো ও রা-বা-দ্মার-পো প্রদান করেন। এই বিবরণী থেকে বোঝা যায় যে, রু-থোগ বা রুদোক এবং ল্দে-ম্চোগ-দ্কার-পো বা দেমচোক মার‍্যুল বা লাদাখের অংশ ছিল। এই সময়ে লাদাখ সম্পূর্ণ রূপে তিব্বতী সংস্কৃতি দ্বারা প্রভাবিত হয়ে পড়ে। এর ফলে লাদাখে তিব্বতী জনসংখ্যা বেড়ে গিয়ে সংখ্যাগরিষ্ঠ জাতিতে পরিণত হয়। এই সময়ে লাদাখের নতুন রাজবংশ কাশ্মীর ও উত্তর পশ্চিম ভারতে বৌদ্ধ ধর্ম বিস্তারে সচেষ্ট হন। ৮৭০ থেকে ৯০০ খ্রিষ্টাব্দ পর্যন্ত শাসনকারী ল্দে-দ্পাল-হ্খোর-ব্ৎসান লাদাখ অঞ্চলে বোন ধর্ম বিস্তারের উদ্দেশ্যে আটটি মঠ তৈরী করেন ন্যিমা-গোনের বংশের বাকি রাজাদের সম্বন্ধে বিশেষ কিছু জানা যায় না। এই রাজ্যের পঞ্চম রাজা ল্হাচেন উৎপল কুলু, মুস্তাং ও বালটিস্তানের কিছু অংশ জয় করেন।


title: লাদাখের ইতিহাস

text: ত্রয়োদশ শতাব্দীতে ইসলামের ভারত বিজয়ের সময়কাল থেকে লাদাখ তিব্বতের কাছ থেকে ধর্মীয় পথপ্রদর্শনের সহায়তা নিতে থাকে। ষোড়শ শতাব্দী পর্যন্ত পার্শ্ববর্তী মুসলিম রাজ্যগুলি বহুবার লাদাখ আক্রমণ করলে কিছু লাদাখি নূরবকশিয়া ইসলাম ধর্মগ্রহণ করেন। এই সব কারণে লাদাখ দুই ভাগে বিভক্ত হয়ে পড়ে। বাসগো ও তেমিসগাম থেকে রাজা তাকপাবুম উত্তর লাদাখ ও লেহ ও শে থেকে রাজা তাকবুমদে নিম্ন লাদাখ শাসনকার্য পরিচালনা করতে থাকেন। ১৪৭০ খ্রিষ্টাব্দে বাসগোর রাজা ল্হাচেন ভগন লেহর রাজাকে পরাজিত করে লাদাখকে এক রাজ্যে পরিণত করেন। তিনি নামগ্যাল বা বিজয়ী উপাধি ধারণ করে নামগ্যাল রাজবংশ স্থাপন করেন। ১৫৫৫ থেকে ১৫৭৫ খ্রিষ্টাব্দ পর্যন্ত শাসনকারী রাজা তাশি নামগ্যাল মধ্য এশিয়ার আক্রমণকারীদের বিতাড়িত করতে সক্ষম হন। সেওয়াং নামগ্যাল তাঁর রাজ্য নেপাল পর্যন্ত বিস্তৃত করেন। রাজা জাম্যাং নামগ্যালের আমলে মুসলমান্দের দ্বারা প্রচুর বৌদ্ধ পুরাকীর্তি ধ্বংস প্রাপ্ত হয়। ১৬১৬ থেকে ১৬৪২ খ্রিষ্টাব্দ পর্যন্ত শাসনকারী রাজা সেংগে নামগ্যাল মুসলমানদের দ্বারা ধ্বংসপ্রাপ্ত হেমিস বৌদ্ধবিহার সহ বিভিন্ন বৌদ্ধ বিহার ও কারুকীর্তিগুলির পুনর্নির্মাণ করে লাদাখের পুরাতন গৌরব ফিরিয়ে আনতে সচেষ্ট হন। তিনি তাঁর রাজপ্রাসাদ শে প্রাসাদ থেকে নবনির্মিত লেহ প্রাসাদে সরিয়ে আনেন। তাঁর আমলে লাদাখের সীমানা জাংস্কার ও স্পিটি পর্যন্ত প্রসারিত হয়, কিন্তু মুঘলদের কাছে তিনি পরাজিত হন।


title: লাদাখের ইতিহাস

text: সপ্তদশ শতাব্দীর শেষ ভাগে তিব্বতের সাথে ভূটানের দ্বন্দ্ব শুরু হলে লাদাখ ভূটানের পক্ষ নেয়। এর ফলে তিব্বত লাদাখ আক্রমণ করলে ১৬৭৯ থেকে ১৬৮৪ খ্রিষ্টাব্দ পর্যন্ত তিব্বত-লাদাখ-মুঘল যুদ্ধ হয়। এই যুদ্ধে ফিদাই খাঁর নেতৃত্বে মুঘল অধিকৃত কাশ্মীর লাদাখকে সহায়তার বিনিময়ে লেহ শহরে মসজিদ নির্মাণ ও লাদাখের রাজা দেলদান নামগ্যালকে ইসলাম ধর্মগ্রহণের শর্ত রাখে। ফিদাই খাঁ পঞ্চম দলাই লামাকে চারগ্যালের সমতলভূমিতে পরাজিত করার পর ১৬৮৪ খ্রিষ্টাব্দে টিংমোসগাংয়ের চুক্তিতে লাদাখ ও তিব্বতের মধ্যে দ্বন্দ্বের অবসান হলেও লাদাখের স্বাধীনতা এতে অনেকাংশে খর্ব হয়।